29
1 Dule, nuedgi-ega-ibmar-sogleged amba itossulile,
wiledaklesuli, sabsur ukiagwale, sarsolegoed.
2 Dule-innikidamalad nasgudele, neggwebur yeer itodaed.
Dule-isganamar negsealile, neggwebur bukib binsaddaed.
3 Dule, binsaed-nueganbina itogerbale, weligwar e-bab-saed.
Dule, gambanuchu-samaladgi mani-miele, bela na mani-nikadi obeloged.
4 Rey, igar-innikigwadba-negseedi, yar-nue-innikii sedaed.
Ar rey, unnila neggweburgi mani-gaedginbi binsaerdi, neggwebur-wioddaed.
5 Dule, e-aiga yamo-nueganbi-sunmakedi,
e-ai-yardakega sunmakdaed.
6 Dule-ibmar-isgana-imakedi, dukin e-isguedse yamoleged.
Dule-innikiidaeddi, weligwaledba namakdaed.
7 Dule-nueddaedi, dule-wilemalad-bendakdidaed.
Dule-ibmar-isgana-imakeddi, dule-wilemaladgi binsadasulid.
8 Aimargi-gadi-dodomaladi, neggwebur-oimaker saed.
Dule-binsaed-ibegandi, bogidik neg-imaked.
9 Dule-binsaed-ibedi, dule-binsaedsulidbo abin-abin-imakele,
amba ebo-urwodibe, ebo alledibe, gwen igar nudakosurmalad.
10 Dule-gindakmaladi, dule-nuegan-sae dakdamalad,
dule-nuegan-oburgwebidamalad.
11 Dule-binsaedsulidi uludele, bar galedasulid.
Dule-binsaed-ibeddi, nabir san-bargaed wisid.
12 Dummadga-negdakmaid gakansaedba-ebipiledele,
bela ega dummaganga-arbamaladi ibmar-isgana-imakedga guoed.
13 Dule-wilegedi, mesagwar-dule-imakedbogwa emarbimalad.
Bab-Jehová ebobela magar-atake imaksad.
14 Rey, igar-innikigwadba dule-wilemaladga igar nabogele,
e-yar-seedi, degisadeguoed.
15 Sarsolegedi, nuedgi-sabsur-ibmar-sogedi, binsaed-nikaa dule-imaked.
Mimmi-uayasulidaeddi, e-nan-bingedar imaked.
16 Ibmar-isgana-imakmalad bukidarale, isgued bukidardaed.
Dule-nueddamaladdi, dule-isganamar-bergued dakoed.
17 Be-mimmi be unaele, bonisuli-gudii be-imakoed,
weligwaled bega ukoed.
18 Bab-Dummad-gayaburba barsoglesulile, neggwebur yogasaar nanaddaed.
Dule Igar-Maid-sogedba nanadiile, egi ise-nued binsaleged.
19 Mai, uayasuli-gualile, gayaginbi-ega-ibmar-soged unnisurdaed.
Nabir ibsaegala, wis bibyoleged abeledabalid.
20 Dule nue-binsasulidgi-sunmakedi, nue be dake.
Ar dule-binsaedsulid-sunmaked-bursunna, bur bule yogasaar sunmakdaed.
21 Dule, na e-mai, bipigwad-akar unadii nanassulile,
sorba, bukib-binsaed-dummad ega ukoed.
22 Dule-urwegala, urwed onogerbadaed.
Dule-yaisur-urwedi, yeer-isguddaed.
23 Dule-san-dummarbadaedi, nug-bipii guoed.
Dule-san-bipi-imakeddi, nug-dummarbaa guoed.
24 Dule, ibmar-atursaed-duleba-akaedi, dukin na san-wioged.
Dule-ibmar-atursaed-galenonikile, amba dule-eba-akadidse ise-egisar-gunanaidibe geg barsoged.
25 Ar be dulemar-dobee-itogele, dukin be yamolegoed.
Be Bab-Jehováʼgi-bensulile, bonigangi be ollorgudoed.
26 Dule-bukidar, dummadga-negdakmaid ega-ibmar-imakegala amidamalad.
Unnila Bab-Jehováʼbi dulemarga igar-nabomaid.
27 Dule-innikimaladi, dule-ibmar-isgana-imakmalad isdar dakdaed.
Dule-ibmar-isgana-imakmaladi, dule-innikimalad isdar dakdamogad.