26
Job, Bildad-abin-sogded
1 Job Bildad-abin weyob sogded:
2 “¿Weyob be dule-gegudiid-bendaksunde?
¿Weyob be dule-nollogudiid nue-bendakye be sogsunde?
3 Ibiyobi dule-ibmar-wissulidga binsaed-nued-uke an be-dake.
Ibiyobi nue-binsaed-nikaye na be san oyoge.
4 ¿Doa weyob-sunmakedgi be-odurdaksa?
¿Doa weyob sunmakega be-imaksa?”
Bildad, Job-abin-sogdebalid
Bildad, Job-abin-sogdebalid:
5 “Dule-burgwarmalad demar-wilad-urbali-mamaidi,
Bab-Dummad-asabinni, wawanmakmaid.
6 Burgwarmalad-meged-galumar bela Bab-Dummad-asabinni, magar daklemamaid.
Burgwed-igar Bab-Dummad-asabinni, dukumaisulid.
7 Bab-Dummadi, bela nibneg-naid neg-olloledgi nasiksad,
napnegdi, ibmargi-akanaisuli nasiksabalid.
8 Bab-Dummadi, mogirmargi dii nasiksabalid,
Bab-Dummadi, mogir nabir dii-bargae imaksabalid.
9 Bab-Dummadi, nii-dalunaid-eduegala,
irwa mogir nasiked.
10 Bab-Dummadi, magatibali demargi igar-maiyob imaksad,
adi, nabir neg-ibgined, neg-mutikidgi bachiki-nai guegar.
11 Bab-Dummad-urwed-abinni nibneg-bargamaladi,
dobedbali wawanmakdedamalad.
12 Bab-Dummadi, e-ganguedgi demar-uurmaked obogileged.
Bab-Dummadi, e-ibmar-wisidbali ibdula-Rahabʼye-nugad ese ibitosad.
13 Bab-Dummadi, e-bunnogedgi mogir oaisakied.
E-argangine, ibdula-dummad-demargined oitoged.
14 We-ibmar unnila-sikwas Bab-Dummad-e-gangued oyonaid.
Anmar unnila-sikwas, Bab-Dummad-e-gangued itonaid.
¿Doa Bab-Dummad-e-gangued bela magar itogosunna?
Dule gege magar itoged.”