9
Bela dulemar igar-soggwennase bergusiid
1 Bela we-ibmarmar-wisguegala, an egi alamaknai gualid. Wegi an daknonikid, dule-innikidamalad-e-ibmar-imakmaladi, degi, dule-binsaed-ibegan-e-ibmar-imakmaladi, Bab-Dummad-e-argan-yaurgi siid. Anmar amba wissulid sabgued, ibu obare, sae-emar-daked, ibu-obarbali. Amba, anmar-asabinni we-ibmar oyole-inigwele, magar-itolesurdaed. 2 Bela dulemar yopira guedbimalad:
Dule-innikidaeddibe, dule-ichakwadaeddibe,
amba yopira burgwedsemalad.
Dule-nueddibe, dule-isganadibe,
amba yopira burgwedsemalad.
Dule-swilidikiddibe, dule-swilidiksuliddibe,
amba yopira burgwedsemalad.
Dule-ibmar-ogumakar-ukeddibe, dule-ibmar-ogumakar-uksuliddibe,
amba yopira burgwedsemalad.
Dule-ibmar-nued-imakdeddibe, dule-ibmar-isgana-imakdeddibe,
amba yopira burgwedsemalad.
Dule-ibmar-ise-sogar-imakeddibe, dule-ibmar-ise-sogar-imaksuliddibe,
amba yopira burgwedsemalad.
3 We-napneggi, ibmar-imakleged-abargi, we-ibmar gwen nabir nosulid: Bela dulemar na yopira guedsemalad. Deginbali, dule e-gwagegine, ibmar-isganaginbi binsadiid. Dule-gudiidi, unnila galagwensuli binsadiid. Ar bela burgwemaloedbiid. 4 Degisoggu, dule na dule-bamalad-abargi dula-garmakdiir, wis nubin itoged.
Agala an soged:
Rey-burgwedba, dule-belagwad-dulagudigued, bur nuedid.
5 Ar dulemar amba dula-gudimaladi, e-burgwemaloed na wismalad. Dule-burgwismaladdina bar ibmar-abemaisurmalad, ar bar-itomaisurmalad. Deginbali, gwen egi bar-binsalesurbalid. 6 Ar e-daedi, e-sabguedi, e-sae-itogedi, ibmarbina-sulibinsa-itogedi, burgwisadgi, bergusiid. Ar we-napneggi, gannar weyob-guoedgi-binsaodeeye bar binsamaiosulid.
7 ¡Weligwaledgi mas be gunne! ¡Yeer-itogedgi vino be gobbali! Ar Bab-Dummad be-ibmar-imaksadi, yeer be-ibe daksad. 8 Na be mor-dagudikmaladbi yodigu guo, gwallu-wawad nonogi be magakwaa-gudigu guo. 9 Na be ome-bela-bela-abegedbogwa, bane-bane wergudii gusun. Ar Bab-Dummad, we-napneggi sikwas-gudiguega be-imaksad. We-napneggi, ibagan-gwen-nabir-nanamaisursoggu, na be wegi wergudii gusun. We-napneggi-alamakdiid-nukad, we-werguedi wis bega uklesad. 10 Ibu-ibmar-imaked bega uklenonikile, imakedse be sao, melle be imaksuli guo. Ar be burgwisardi bar arbaosulid, ibmar-wisguleged-igar surbalid, degi, binsaed-nikagued-igar surbalid.
Garganguedba binsaed-nikaa-ibmar-imakleged bur nuedid
11 We-napneggi an negdaknonibalid:
Abarmaklegedgi-bengulegedgi dule-sabsur-abarmakedbi emargi obinsulid.
Bila-onolegedgi dule-gargangued-nikadbi emargi obinsulid.
Dule-binsaed-ibedbi mas gunsulid.
Dule-ibmar-wisirbaadbi mani-ibedga gusulid.
Dule-nue-garda-wismaladbi e-bina soglesulid.
Ar bela dulemarga, imbagwenale, ibagan-nued ega nonidaed,
imbagwenale, ibagan-isgana ega nonidabalid.
12 Deginbali, an daksabalid, dule na e-burgoed-ibagan wissurbalid. Uamar-sakigi-galedamaladyob gued, sikwimar-galedamaladyob gued. Ar dulemar ukiagwar boniganse galeardamogad.
13 We-napneggi an we-ibmar-daksabalid, egi an nue-durdaksabalid: 14 Neggwebur-bipigwadi dulemar-iche-nika an daksad. A-neggweburgine, rey-buledi neggwebur-suega e-sordamarbo ebiris ambikunoni gusad. We-rey, e-sordamarbo, neggweburgi-dogega dikarba napa arsanyob onakwismalad.
15 We-neggweburgine, dule-wileged gudiid. We-dulede, dule-binsaed-ibedid. We-dule, e-binsaed-nikadbali, neggwebur-bendaksa gusad. Degi-inigwele, dulemala we-dulegi gwen binsassurmalad.
16 Andi sogdo: “Dule-wileged-e-binsaed-nikad isdar-daklege-inigwele, deginbali, e-sunmaked itolebisuli-inigwele, ‘ar garganguedba binsaed-nikaa-ibmar-imaklegedi, bur nuedye.’ ”
17 Dule-binsaedsulidamalad-e-dummad binnasuli-sunmakedba,
dule-binsaed-ibed-binnasdikii-sunmaked bur nabir itoleged.
18 Gingimarba, binsaed-nikagued bur sunsogedid.
Ar dule ibmar-soggwengi wis nosale, bela ibmar oichoged.