18
Dule isguele, burgoed
1 Bab-Jehová anga sogded: 2 “¿Ar ibiga Israel-yargi ibmar-odukuar-sogleged gannar-gannar sogdamala? Weyob sogdamalad:
‘Babgan uvaʼmar-soled-guchad,
e-mimmigandi, nugar nusu-nusu gussunnad.’
3 ”Ani an Bab-Jehová-Bela-Gangued-Nikad, na dukin ise-sogar soged: Israel-yargine, we-ibmar-odukuar-soglegedi bipisaale bar gannar soglegosulid. 4 Ar dule isguele, burgoed. Bela dulemala angadid. Babgan, degi, mimmiganse-bakale, angadid.
5 ”Dule-innikidaedi, igar-inniki-maid-wisid, a-igar-maidba igar-innikigwad-imakele, dula-gudii guoed. 6 Dule-innikidaedi, bab-dummadyob-ibmar-imakleged-e-nug-odummogega, yar-birgi mas-gundamaladba akadisulile, dula-gudii guoed. Dule-innikidaedi, Israel-e-bab-dummadyob-ibmar-imaklegedse gordisulile, dule-baid-omebo negsichidgi galagwensuli-gudisulile, ome-igar-dakdiidse gordisulile, dula-gudii guoed.
7 Dule-innikidaedi, sabsur-dule-imakdisulile, ibmar-atursadisulile,
egi mani-ganikidga gannar ega ormar ukele, dula-gudii guoed.
Dule-innikidaedi, ukudmaad-gudiidga mas ukele,
uka-swan-gudiidga mor ukele, dula-gudii guoed.
8 Dule-innikidaedi, mani-gaka-amisuli dulega mani-ukele,
ibmar-isgana imakdisulile, dula-gudii guoed.
Dule-innikidaedi, dulemarga igar-naboalile,
innikigwadba igar-nabogele, dula-gudii guoed.
9 Dule-innikidaedi, an-igar-uksadba ibmar-imakele, degi, an-igar-mesisadba nanadiile,
we-dule, dule-innikigwadid.
Degisoggu, dula-gudii guoed.
Ani an Bab-Jehová-Bela-Gangued-Nikadi weyob soged.
10 ”We-dule-innikidaed, machi-gadi-urwed-dule-gindaked nikusale, undarad.
We-machigwa, e-bab-daedba gwen nanadisulile,
11 aka bur bab-dummadyob-ibmar-imakleged-e-nug-odummogega,
yar-birgi mas-gundamaladba mas-gunnele,
we-machigwade, ¿dulagudigued nuedi? ¡Suli!
We-machigwa, dule-baid-omebo negsichidgi galagwensuli-gudiile,
12 dule-wileged-sabsur-imakdiile, degi, dule-ibmar-sated-sabsur-imakdiile,
we-machigwade, ¿dulagudigued nuedi? ¡Suli!
Ibmar-atursadibalile, egi mani-ganikidga bar gannar or ukdisulile,
we-machigwade, ¿dulagudigued nuedi? ¡Suli!
We-machigwa, bab-dummadyob-ibmar-imaklegedse gordiile,
ibmar-isgana imakdibalile,
13 deginbali, mani-gaka-amiegala dulega mani-ukele,
we-machigwade, ¿dulagudigued nuedi? ¡Suli!
Ar we-ibmar-isgana-imaksad-ular, oburgwileged bur nabirid.
E-burgwisadi, egi dukin ataklegoed.
14 ”We-machi-isgana, machi-nikunonimogale, e-machi na e-bab-ibmar-isgana-imaksad bela daksadibe,
e-bab-daedba ibmar-imaksulile, dula-gudii guoed.
15 We-machi-nuedi, bab-dummadyob-ibmar-imakleged-e-nug-odummogega,
yar-birgi mas-gunmaladba mas-gundisulile,
Israel-e-bab-dummadyob-ibmar-imaklegedse gordisulile, dula-gudii guoed.
We-machi-nuedi, dule-baid-omebo negsichidgi galagwensuli-gudisulile,
16 degi, we-machi sabsur-dule-imakdisulile, ibmar-atursadisulile,
egi mani-ganikidga gannar ega or ukele, dula-gudii guoed.
We-machi-nuedi, dule-ukudmaad-gudiidga mas-ukele,
uka-swan-gudiidga mor-ukele, dula-gudii guoed.
17 We-machi-nuedi, ibmar-isgana imakdisulile,
mani-gaka-amiegala dulega mani-uksulile,
an-igar-mesisadba ibmar-imakele, deginbali, an-igar-uksadba nanadibalile, nuedid.
We-machigwa, e-bab-ibmar-isgana-imaksad-ular, burgosulid, dula-gudii guoed.
18 ”Ar e-babdi, sabsur-dule-imakdii gusad, dule-baid-ibe ibmar-atursadii gusad, degi, e-dulemar-abargi ibmar-isgana-imakdii gusad. Degisoggu, e-isgued-ular, burgoed.
19 ”Ar bemardi soged: ‘¿Ar ibiga e-bab-isgued-ular, e-machidi sabsur-odurdaklegosuli?’ Ar machidi dule-nuedid, dule-innikigwadid, ar ade, an-igar-mesisadba ibmar-imaked, degi, eba nanadibalid. Weyob machi-daedi, dula-gudii guoed. 20 Dule isgusale, burgoed. Ar machi-wargwensaale, e-bab-isgued-ular, sabsur-odurdaklegosulid. Ar deyobmodo, bab-wargwensaale, e-machi-isgued-ular, sabsur-odurdaklegosurmogad.
”Dule-nued na ibmar-nued-imakedba ega ibmar-nuegan uklegoed. Dule-isgana na ibmar-isgana-imakedba ega ibmar-isgana uklegoed.”
Bab-Dummad-Igar, Igar-napiragwadid
(Ezequiel 33:10-20)
21 Bab-Jehová sogdebalid: “Ar dule-isgana, bela e-isgued-imaksadgi banguele, an-Igar-Mesisadba ibmar-imakele, igar-inniki-maidba igar-saele, degi, igar-innikigwad imakele, burgosulid, dula-gudii guoed. 22 Bab-Jehová, we-dule-isgana-e-isgusad bar ebinsaosulid. Ar igar-innikigwad-imaked-ular, dula-gudii guoed. 23 ¿Ar ande, dule-isgana-burgwed yeerdak be ebinsae? Suli. Ar bur e-daed-ogwaed an abeged, dulagudigued an abeged. Ani an Bab-Jehová-Bela-Gangued-Nikadi weyob soged.
24 ”Ar dule-nued igar-innikigwad-imakdiidgi aibatele, degi, ibmar-isgana imakdele, dule-isgana-ibmar-imakedba ibmar-imakdemogale, ¿dula-gudii guo be ebinsae? Suli. Na e-nosad-ular, burgoed. E-isgued-ular, burgoed. E-ibmar-nuegan-imaksad bar-ebinsalegosulid.
25 ”Bemar soged: ‘Bab-Jehová, dule-isganaye.’ Emigindi, Israel-dulemar be an-itoge: ¿Ibigi an dule-isgana? ¿Ar bemar bur dule-isganasursi? 26 Ar dule-nued ibmar-nued-imaked bar imaksulile, ibmar-isgana imakdele, na e-ibmar-isgana-imaked-ular, burgoed. 27 Ar dule-isgana na e-isgudiidgi aibatele, igar-inniki-maidba igar-imakele, deginbali, igar-innikigwad imakbalile, na san bendakoed. 28 Na e-isgudiid magar-itononikile, degi, e-ibmar-isgana-imakdiidgi aibatele, burgosulid, ar dula-gudii guoed.
29 ”Degi-inigwele, Israel-dulemar sogdimalad: ‘Bab-Jehová, dule-isganaye.’ Israel-dulemar, ¿ibigi an dule-isgana? ¿Ar bemar bur dule-isganasursi?
30 ”Degisoggu, Israel-dulemar, war-wargwengi be-daedba an bega igar nabogoed. Ani Bab-Jehová-Bela-Gangued-Nikadi weyob soged.
”Degisoggu, mer isguedse be bergumalaga, be-isguedga be bukib-binsamar, be-ibmar-isgana-imakdiid be iemar. 31 Israel-dulemar, bela ibmar-isganamar isguega-be-imaksamaladi be mimar. Gwage-binid, burba-binid-nikued be amimar. ¿Ar ibiga isgued-ular, be burgwebimarsunna? 32 Ar dule-wargwensaale burgwed an abesulid. Be-daed be ogwamar, dula-gudii be gumaloed. Ani an Bab-Jehová-Bela-Gangued-Nikadi weyob soged.”