10
Job e-boni-nikadba bukib binsaed
1 Job, Bildadʼga sogdebalid:
“¡An budar wegi-gudiidi itogusad!
Agala, yogasaar an sunmakargussunnad.
An-nabir-itosulid na dukin barsognagussunnad.
2 ”Bab-Dummadga an sogoed: ‘Mer weyob be an-wioye.
Anga be sogye, ¿ibiga weyob be an-imaknai?
3 Bab-Dummadga an sogbaloed: ¿Weyob be an-imaknaid yeer be an-dake?
¿Isdarsunna be dule-obinnisadi dake?
¿Dule-isganamar isdarsunna-angi-binsananaidi, be baisur-dake?
4 ¿Dulemar-daeyob be emar-dake?
¿Anmar-ibmar-dakeyob be dakmoga?
5 ¿Ar be-ibagande, anmar-ibaganyobmoga?
¿Ar bega birgamar-nanamaid dulega-nanamaidyobmoga?
6 Degite, ¿ibiga be an-isguedi wisgubisunna?
¿Ar ibiga be an-isguedi bela be bar-amibisunna?
7 ¿Ar be nue-wissursi, ani an ibmar-oakalossulid?
¿Ar be nue-wissursi, begine geg an dukued?
8 ” ’Ar be-sunnad be an-imaksad,
be-sunnad be an-obinnisad.
Degite, be-binsaed be gwagdode,
¿ar an-obelogedgi be binsadode?
9 Be ebinsao, igi sianar napsagi soblege, deyob be-sunnagwad be an-sobsad.
Degite, ¿gannar napsaga be an-obinyebalode?
10 ¿Moli-nunis-owirmaklegedyob be an-imaksasursi?
¿Moli-nunis-gwamaklegedyob be an-imaksasursi?
11 Bee be, anga sanmar nasiksad.
Bee be, anga ukamar enirisad.
Ar bee be, an-garmar gwadisad.
Bee be, anga an-san-dubagan mesisbalid.
12 Burba-dulad be anga uksad,
be-sabguedi be anga oyosbalid.
Degine, be nue-an-akwisbalid,
be an-niga ogannosbalid.
13 ” ’Degi-inigwele, ibmar-soggwendi be angi odukusad.
Ar an wisid, be weyob binsadigusad:
14 Angi be nakuledii gusad,
abakale an begi isgunonikirye.
Ar an isgunonikile, be baisur-dakosulid.
15 An nue-isgunonikile, an dule-wiles.
Ar an isgussur-daklenonikile, amba geg an weligwar itoged.
Nue-binged-dummad angi naid.
Nunmakedba-an-galitodiid nue magar an na itodiid.
16 An gwisguye-sogele, achumiguryob be anbina melleardaed,
be-gargangued be angi oyononidaed.
17 Be-isdar-itoged aka angi barbulomaid,
dule-angi-yolemalad aka be gatik amisbalid.
Be-sordamar angi ukin-ukin yolenanaid.
18 ” ’¿Ar ibiga gwalulegega be an-imaksa?
Bur an burgwisana gadinad, adi, dule bar an-dakosulinad.
19 Bur an gudisulina gadinad,
an burgwar-aidenonikina gadinad, adi, yog-diglegar an guoenad.
20 ¿Ar an-ibagande bergued-mossursi?
Degisoggu, mer bar be anse gole.
An nasokalid-idu napi an wis-yeer itodigweled.
21 Emide an-nasokalid, bar an dagegarsulid.
Negsichidse an naesokalid.
We-an-naesokalidi, bar an aibiregarsulid.
22 Neg-gubyagwaledse an naesokalid,
neg-gagalesnaidse an naesokalid.
Amba neg-meegwad-negsichidyob-daklegedse, an naesokalid.’ ”