4. BABSE-GOLED-NEG-SUNNA-SELEGED-SOBLEGOED-IGAR
25
(25:1–31:17)
Bab-Dummadse-goled-neg-sunna-selegedga ibmar-ukleged
(Éxodo 35:4-9)
1 Bab-Jehová Moisésʼga sunmakded, ega sogded:
2 “Israel-dulemarga be sogo, anga-ibmar-ukega be ibmar weemaloye. Bela na e-ulubgi-ibmar-ukbi-itogedba, na ukmaloye. 3 We-ibmarmar-uklegoed be abingaoed:
Olo, mani, esgoro-gordikid,
4 nirbadub-arad, nirbadub-suir-akwagiid, nirbadub-ginnid,
linoʼdub-nued, sibad-e-absarmar,
5 sibad-wawaad-machered-e-ukamar-ginnidgi-odolegaled,
ibdurgan-uka-nuegan,
urgomar-acaciaʼye-nugad.
6 Olivo-gwallu gwallumar-ogaegar.
Ina-wawadikid, olivo-gwallu-nugsalegedgi-ebulegedba oburegar.
Ina-wawadikid, ina-wawadikid-obupurmaklegedba oburegar.
7 Akwamar-nuegan-óniceʼye-nugmalad,
degi, akwa-nuegan-bamalad, mor-efodʼye-nugad-birgi nasikegar,
degi, mor-binasgargi-nasiklegedgi nasikegar.
8 Geb anga anse-goled-neg be sobmalo.
”A-abargine an gudii guoed. 9 Ar igi bela an bega oyogoe, a-sunnagwad be dulemar-anse-goled-neg-sunna-seleged be soboed, degi, a-yagi bela ibmar-ebuleged a-sunnagwad be sobbaloed.”
Bab-Dummad-Dulemarbo-Igar-Mesisad-Ulu-soblegoed
(Éxodo 37:1-9)
10 “Deginbali, ulu be sobbaloed.
We-ulu-sobega, urgo-acaciaʼye-nugad be ebugoed.
E-sugued, achaatar-nika be soboed,
e-matardungued, achapaa,
degi, e-nibgued, achapaabar.
11 Olo-sunnabi uluyaba ebiris be nasikoed,
degi, ulu-asgine, olo-sunnabi ebiris egi be nasikbaloed.
Deginbali, birgi, bela-ebiris e-mullugwad olobi be nasikbaloed.
12 ”Agala, olua-dummagan-gwabake-sobega or be duoed. Ulu-e-dikar-bergunaid-sogbakegwadgi gwa-gwagwen be nasikoed.
13 ”Urgo-acaciaʼye-nugad-walagana suitii be soboed. We-suarmargi or egi bela be nasikoed. 14 Suarmar-walagana-suid, ulugi-olua-dummagan-nanaid-yaba be odogoed, adi, a-suarmargi ulu nabir selegegar. 15 Suarmar-walagana-suigan, ulu-e-olua-dummagan-nanaid-yaba-dogar-mai degisadegudoed, bar be ungosulid. 16 A-uluyagi Igar-narmakar-an-bega-ukoedi be mesoed.
17 A-sorbali, ulu-eduged or-nuedgi be imakoed.
E-sugued, achaatar-nika be imakoed,
e-matardungueddi, achapaa-nika be imakoed.
18 ”Degine, baliwiturmar-dummagan-querubinʼye-nugmalad-walabo orbi be sobbaloed. Be soboedi, mardogi-binna-binna-sarsoar-sobnai be imakoed. Baliwiturmar-querubinʼmar-warbogwad ulu-eduged-birgi e-duku-dukusik-gwichi be soboed. 19 Degisoggu, querubin-wargwen ulu-eduged-birgi e-dukusik be soboed, degi, baid-querubin-wargwen e-duku-baidsik be sobbaloed. Ulu-edugedba-mesa be querubin-warbogwad soboed.
20 Querubin-e-sakanmala ulu-eduged-birgi nallaa gwichioed,
adi, e-sakan ulu-eduged-odukunai guegar.
We-querubinʼmala asabin-asabin gwisgumaloed,
degi, ulu-edugedsik e-wagar-atakgwichi be imakoed.
21 ”Geb a-sorbali, ulu-edugedi, ulu-birgi be mesoed, geb ulu-yagi dulemar-ebo-an-Igar-Mesnaid narmakar-an-bega-ukoedi be mesoed. 22 An besega, querubinʼmar-warbogwad-gwichid-abargi, ulu-eduged-birgi, magarogoed. Agi an bebo sunmakoed. Agi an bega-Israel-dulemarga-ibmar-sogoed, an bela bega sogoed.”
Bab-Dummadga-madu-ukleged-mese-soblegoed
(Éxodo 37:10-16)
23 “Deginbali, mese be soboed. Urgo-acaciaʼye-nugad be ebugoed.
E-sugued, achabake,
e-matardungued, achabo,
e-nibgueddi, achapaa-nika guoed.
24 ”Olobi egi be nasikoed, degi, e-dikar-bela-ebilis olo mulluu be mesoed. 25 Deginbali, e-dikar-bela-ebilis wis-nibakwaa be imakbaloed. E-matardungued, argan-matagwen be imakoed. We-wis-nibakwaa-be-imakoedgi, or ebiris be nasikoed.
26 ”Deginbali, oluaduk-dummagan, gwabake be soboed. Mese-e-nag-sogbakegwad-iliba gwa-gwagwen be nasikoed. 27 Oluaduk-dummagan-gwabakegwad, mesegi-mulluu-mesilesad-urba nai guoed. A-oluaduk-dummagan-yaba suar-suid dogoed, adi, mese nabir semalagar.
28 ”Suar-acaciaʼye-nugad-walagana suitii be soboed. A-suar-walagana-ebilis or be matak-matak nasikoed, degi, a-suar-walaganagi mese be semaloed.
29 Degine, e-batemar,
e-bate-dummagan,
degi, e-nog-dummagan,
orbi be sobbaloed.
”E-bormomar be sobbaloed, adi, agi Bab-Dummadga-ibmar-uknaid eogegar. Wemala olo-nuedbi be imakoed. 30 Madu-Bab-Dummad-asabin-ukleged, mese-birgi-maigu be imakoed.”
Gwallu-sied olobi soblegoed
(Éxodo 37:17-24)
31 “Deginbali, gwallu-sied olobi be soboed.
Gwallu-sied mardogi-binna-sarsoar be soboed.
E-nag, e-war, e-nogmar,
e-abingaed, e-dutumar,
bela wemar egi-nanai soggwenna soblegoed.
32 ”Gwallu-siedgi, e-sakwa walanergwa-nika (6) be imakoed.
Nailik, e-sakwa walapaa be soboed,
baidsik, e-sakwa walapaa be sobbaloed.
33 E-sakwa-war-wargwengi nur-matargana-e-dutuyob nog be soboed,
dutu-abingaed-gwagwen, degi, e-dutu be soboed.
Degine, e-sakwa-baidgi nur-matargana-e-dutuyob nog be sobbaloed,
dutu-abingaed, degi, e-dutu be sobbaloed.
Gwallu-sigedgi e-sakwa-walanergwagi (6) degibi be imakoed.
34 Gwallu-sied-wargi nog-gwabake nur-matargana-dutugii-dakleged be imakoed,
e-abingaedmar, degi, e-dutumar egi be sobbaloed.
35 E-sakwa-warbogwad e-wargi-yolenaidgi abingaed-gwagwen be soboed,
degi, abingaed-baid e-sakwa-warbogwad-baid-urba be sobbaloed,
deginbali, abingaed-baid e-sakwa-warbogwad-baid-urba be sobbaloed.
Bela deyobi e-sakwa-walanergwad (6) be imakoed.
36 E-abingaedmala, degi, e-sakwamala, unnila bela gwennaa be imakoed.
Bela-wemala soggwennaa mardogi-binna-sarsoar be soboed,
bela we olo-sunnabi be imakoed.
37 Geb degine, ega gwallu gwagugle (7) be soboed.
A-gwallumala be ogaoed, adi, asabin neg-mee imakegar.
38 Deginbali, e-gwillodub-sikmalad, degi, e-bate-burwigana,
bela olobi be imakbaloed.
39 Gwallu-sied be sobegala, degi, bela e-ibmar-burwigana-sobegala,
or-nued nibir-dulapaa-gakambe-gakabake-aidiku (74) be ebugoed.
40 ”Nue be dako, be imakoedi, igi yar-birgi bega e-dakleged oyolesa, a-sunnagwad be imakoed.”