57
Dule-an-baregindimaladgi be an-ollorsae
(Salmo 108:1-5)
David, Saúl-idu akwasaila-ollo-yaba dukudigusgu, we-namaked narmaksad. Namakmalad-e-iduedga soglesad:
We-namaked, Melle-obelogoye-nugad-namaklegeyobi, namakoye.
1 Bab-Dummadye, wile be an-dake,
Bab-Dummadye, wile be an-dake, ar begi an bensulid.
Igi gannir e-sakan-urba na e-mimmigan odukue,
deyobi, bonigan-berguedse, be an-odukue.
2 Bab-Dummad-Bur-Biriginedse an binnasuli goled.
We-Bab-Dummad angi nued binsamaidaed.
3 Bab-Dummad, dule-an-isdarad-an-baregindiidgi-an-bendakega, e-gangued, nibneg-akar anse oyogoed.
Bab-Dummad e-sabgued, e-igar-napiragwad anga oyomaid.
4 Achumiguryobi, dulemar an-ebiris bukwamalad,
dulemar an-obelobimalad.
E-nugarmar, sigumaryobi, warsimaryobi, nanaed.
E-gwabin, es-suid-datarmakaleyobi gued.
5 Degi-inigwele, Bab-Dummad, bedi nibneggi maid.
Be-gangued-yeerdakleged bela we-napneg-gani naid.
6 An-iduar saki nasiksamalad.
An-iduar yaa gwichamalad.
Naibid-dummad anga uksamalad.
Degi-inigwele, emar agi na dukin argwachamalad.
7 Bab-Dummad, bega namakmalad-namakega,
an-gwage guagwar naid.
8 An wakudaryalaba gwisgudagoed.
An atakalile, gar-arpa, gar-lira, an ogoloed.
9 Bab-Dummad, neggweburmar-baigan-abargi be-nug an odummogoed,
dulemar-baigan-abargi bega an namakoed.
10 Ar be-sabgued dummarbasoggu, nibnegse warmaked.
Be-ibmar-napira-soged nibnegse warmaked.
11 Bab-Dummad, bedi nibneggi maid.
Be-gangued-yeerdakleged bela we-napneg-gani naid.