118
Bab-Jehováʼga dog-nuedye sogleged
1 Bab-Jehová-e-nug odummomar.
Ar Bab-Jehová dule-nuedid.
Ar Bab-Jehová-e-sabgued, degisadeguad.
2 Israel-dulemar, emisgi be sogmala:
“Bab-Dummad-e-sabgued, degisadeguye.”
3 Aarón-e-wagan, emisgi be sogmala:
“Bab-Dummad-e-sabgued, degisadeguye.”
4 Bab-Jehová-dobekwaa-gudimalad, emisgi be sogmala:
“Bab-Dummad-e-sabgued, degisadeguye.”
5 An bonigan-abalagi-gudiidgi, Bab-Jehováʼse an gochagusad.
An gochagua, an-abin-imaksad, neg-olloledgi an-ogwisgunonikid.
6 Bab-Jehová anba gudiid, degisoggu, an ibmar dobsulid,
ar dule akar an-imakosulid.
7 Bab-Jehová anba gudiid, ar nue-an-bendakdiid.
Degisoggu, isdar-an-dakdimalad, napayala-baparmakdii an dakoed.
8 Dulemargi-bensuliguedba bur Bab-Jehováʼgi-bengusuligued abeleged.
9 Dule-nug-nika-gudimaladgi-bensuliguedba bur Bab-Jehováʼgi-bengusuligued abeleged.
10 Dulemar-yar-baid-baidginmalad an-ebiris gusmalanad,
degi-inigwele, Bab-Jehová-nuggi anse ogilolesmalad.
11 Bela an-ebirismalanad,
degi-inigwele, Bab-Jehová-nuggi anse ogilolesmalad.
12 Burmaryobi an-ebirismalanad,
degi-inigwele, gagan-soogi-gummakeyob anse gusmalad.
Bab-Jehová-nuggi anse ogilolesmalad.
13 An-egwanmalagala, sabesuli an-barmete gusmalanad,
degi-inigwele, Bab-Jehová an-bendaknonikid.
14 Ar Bab-Jehová an-niga-gandikidga gued, an-namakedga gued.
Ar Bab-Jehová an-abonogedid.
15 Dule-inniki-gudimalad, weligwaledgi oimakdemalad,
bendaklenonimaladba e-neg-e-neggi weyob binnasur-gotemalad:
“Bab-Jehová e-garganguedgi ibmar-bulegan imaked.
16 Bab-Jehová-e-gargangued, biriginedid.
Bab-Jehová-e-gargangued ibmar-bulegan imaked.”
17 An burgosulid, an dula-gudii guoed.
Bab-Jehová-ibmar-imaksad-barsogega an dula-gudii guoed.
18 Bab-Jehová undar-naibi an-imaksad,
degi-inigwele, an-oburgwissurgusad.
19 Anga yawagak egamar,
Bab-Dummadse-goled-neg-e-yawagak anga egamar,
Bab-Jehová-nug-odummogegala, agi an dogoed.
20 We, Bab-Jehová-e-yawagak gued,
agi dule-inniki-gudimaladbi dogmaloed.
21 Bab-Jehová, be an-abin-imaksasoggu,
an bega dog-nuedye soged, ar be an-abonosad.
22 Akwa dule-neg-sobmaladse-oballesadi,
neg-sobleged-e-akwasailaga gunonikid.
23 Bab-Jehová deyob we-ibmar imaknonikid,
anmarga geger-dakle gunonikid.
24 We-ibagi Bab-Jehová anmarga ibmar imaksad,
¡anmar egi wergumarsun, yeer-itomarsun!
25 Bab-Jehováʼye, wilesakwaa an bese gornaid, be anmar-abonoge.
Bab-Jehová, anmar-onasguega be anmar-imake.
26 Bab-Jehová-nuggi-dule-danikid, Bab-Jehová egi nued-binsasun.
Bab-Jehová-e-neg-akale, anmar ega sogsun: “Bab-Jehová begi nued-binsasunye.”
27 Bab-Jehová, Bab-Dummadid.
Anmarga gwallu-meegwadyobi gued.
Igarba bipirmaknamalo, sapi-e-anagan semamai gumalo,
Bab-Jehováʼga-ibmar-ogumakar-ukleged-ailagi moli-bebeyob-nonaidse sedmalo.
28 Bab-Jehová, ar be an-Bab-Dummadid,
agala, an bega dog-nuedye soged.
Bab-Jehová, ar be an-Bab-Dummadid,
agala, an be-nug-odummoged.
29 Bab-Jehová-e-nug odummomar,
ar Bab-Jehová, dule-nuedid,
ar Bab-Jehová-e-sabgued, degisadeguad.