14
Job sikwas-gudiguedgi sunmaknaid
1 Job sogdebalid:
“Dule gwalulenonikile, unnila sikwas gudii gued,
ar bonigandi bukidar daed.
2 Dulemar dutumaryobid.
Dutumar argadele, bato dinguddaed,
debayobi, dulemar gued.
Sikwas-negsichid-nagunonidaeyobi, dulemar berguddaed.
3 Bab-Dummad, ¿be deyob duledaedgi ataknasunde?
¿Be-asabin-igar-nabodagega be anse gornasunde?
4 Degite, ¿ar doa ibmar-nued, ibmar-isganagi onogoe?
Gege dule deyob imaked.
5 Dulega ibagan-bergued bato sogles maid,
bee be, bato ega niiwarbigwa-wilub-gudiguega ega ibagan mesisad.
Degisoggu, gege a-ibagan-obicha gudii gued,
ar deyob be imaksad.
6 Mer bar egi be nakulege, ies be sae,
na e-arbadiid-manigi wergudii be imakgwele.
7 ”Ar sapimarbela amba siklesale, gannar ainiardaed,
degi, e-anagan dunguddaed.
8 Ar sapi-e-malimar nungumai-inigwele,
e-saila nungumai-inigwele,
9 egi dii-aryoderdi, gannar sunna durgued.
Sapi-gebe-diglesadyob e-anagan ainiardaed.
10 Ar duledina, burgwisar bar daklegosulid.
Ar dule burgwisale, ¿bia nadoe?
11 Ar igi demar dinguddae,
degine, igi diwar dinguddabali,
12 deyob dulemar berguddaed,
bar gwisgusurdamalad.
Ar mogir-arad-naid-berguedsega, geb dule-burgwismalad gwisgumaloed.
Dule-burgwismalad e-gabmamaidgi geb atakdemaloed.
13 ”Be-urwemaid-berguedse neg-uangi be an-odukuena yeerban.
Bitigi an-ebinsaega be ibagan nasikena yeerban.
14 Dule burgwisale, geg bar gannar durgued.
A-ulale, an-bendakleged-iba an bane-bane edarbedii gusaled.
15 Geb agi be anse gornonikoed.
An be-abin-imaknonikoed.
Ar bee be, an-obinnisadsoggu,
be yeer an-daknonikoed.
16 Be an-gudiid emi be daked,
an-isguedgindi bar be binsassulid.
17 Ibmar-sagugi-ise-atinnar-melleddaedyobi, be an-isgued dikasuli meted.
An-isgumalad bela be anga elisad.
18 ”Ar igi yar-dummad-mamaridele, akwamar-babatidele, baidsik ambakusdae,
deyobi, be dule-e-ibmar-edarbediid be imaked.
19 Ar igi-diimar akwamar-sabsursae,
deginbali, diwar-dummad-nomaile, bela ese ibmarmar ebipilege,
deyobi, dule-ibe e-bendakleged be osuloged.
20 Bela-bela be we-dule oitoged,
be we-dule-obelogega imaked,
bar e-wagar-daklesuli be imaked.
Deyob, be we-dule neg-uanse barmeted.
21 Ar e-mimmigan-nug ogannolenaile, we-duledi gwen bar wisguosulid.
Ar e-mimmigan mesagwar-imaklenaile, we-duledi gwen wisguosulid.
22 Unnila e-san-nunmakedbi itoged,
na e-nunmakdiidbali, wile-itodiid.”