6
Bonigan-abalagi Bab-Dummadse goled
David we-namaked narmaksad. Namakmalad-e-iduedga soglenaid: Neginotʼba-namakoye.
We-namaked, Seminitʼye nugad.
1 Bab-Jehováʼye, melle ise-urwaledgi be sabsur-an-odurdake,
melle sae-itogedgi be sabsur-an-imake.
2 Bab-Jehováʼye, wis be wile-an-dake,
ar an boniganba nue negoebied.
Bab-Dummadye, be an-bendake,
ar an-abagan nue-bibichis itoleged.
3 Bab-Jehováʼye, ¿sanase be an-bendaknonikoe?
Emide, an nue-naibid-dummad itonaid.
4 Bab-Jehováʼye, be sabed-nikarbadbali, wis be an-bendakdage,
mer baisur be an-dake.
5 Ar dule-burgwarmaladdi, bar begi binsamamaisulid.
Ar neg-urbardi, ¿doa be-nug odummogoe? Gwen dule be-nug odummogosulid.
6 Bela-bela an bodiidbali, gege an sagusad.
Bane-bane mutikidbali gachiyala, an ise-ogormakar maidaed.
An-ibyanisbali, an-gas-megedi dinnasurgus naidaed.
7 An-isdarmalad-nukad, an-ibya an-ibe mommoleded.
An-ibya, nunmakedbali, nue bar ataksurgusad.
8 ¡Dule-isganamar! Be angi bangumala.
Ar Bab-Jehová, an-bodiid itononikid.
9 Bab-Jehová an ese wilesakwaa-gornaid an-itononikid.
An-ese-gornaid an-itosad.
10 Ar bela an-isdarmaladi, surbinsa-itodmaloed,
an-isdarmaladi, bingegudmaloed.
Bingegudedba wakitemaloed.