80
Bab-Dummadse-goled, Israel-yar gannar nudakye
Namakmalad-e-iduedga-sogleged:
We-namaked, Dutu-Lirioʼgi-namaklegedyob namaklegoye.
Asaf e-gudiidba we-namaked narmaksad.
1 Bab-Dummad, Israel-dulemar-edarbed, be anmar-itoge.
Be, sibad-wawaad-edarbedyobi José-wagan-e-iduedid,
be, baliwiturmar-querubinʼye-nugad-abargi negsemaidid.
2 Efraín-waganse, Benjamín-waganse, Manasés-waganse, be magar gue.
Be-gangued be oyoge, be bela-bela anmar-bendakdage.
3 Bab-Dummad, igi-anmar epenne bukwagusa, deyobi, be gannar anmar-imake.
Bab-Jehováʼye, be anmargi ise-nued-binsae,
be bela-bela anmar-bendake.
4 Bab-Dummad-Jehová-Bela-Gangued-Nikad, be-urwe-maid-ulale, ¿sanagwadse be-dulamar-bese-goled be itogosuli?
5 Boed-dummad e-masgunnedyob ega be uksad,
ibyanis-obinebaka e-gobedyob ega be imaksad.
6 Dulemar-anmar-yar-dikarba-bukwamaladi, anmarga allega be imaksad,
anmar-isdarmalad anmargi dodomalad.
7 Bab-Dummad-Bela-Gangued-Nikad, igi-anmar epenne bukwagusa, deyobi be gannar anmar-imake.
Bab-Jehováʼye, be anmargi ise-nued-binsae, be anmar-abonoge.
8 Bab-Dummad, Egipto-yalagi be uva-dub seargusad,
Canaán-yargi dulemar-Bab-Dummad-akudakmalad be ononnosgusad,
geb we-uva-dub be digsagusad.
9 Ega be neg-emisad,
uva-dub-e-maligan gatik-diglemai be imaksad,
bela-yar-gasa nagusad.
10 Bela uva-dub-gagan-urba negsichigwadgi yarmar bukusad,
e-dubagan, urwar-sapi-matusur-gwigwichidgi bipirmakde gusad.
11 E-anamar, demar-Mediterráneoʼse warmaksad,
e-muugan, Éufrates-diwarse nasgumai gusad.
12 Bab-Dummad, ¿ibiga uva-nainu-e-galu-emakaled be earisa?
Bela-dulemar-e-dikarba-nasdamaladi, e-ibe san gwandamalad.
13 Wedarmala bela-bela wionaid,
ibdurgan-ursirmar gundamalad.
14 Bab-Dummad-Bela-Gangued-Nikad, be anmarse gannar dage,
nibneg-akale be atake,
we-uva-dub be bendakdage.
15 Be-sunnad we-uva-dub be digsagusad.
Begadga-guega e-ana be odummosad.
16 Be-uva-dub aimukus maid, soogi ogumaklesad.
Be-urwedbali be-dulamar burgwemamaid.
17 Dule na be susagusadi, be bendake,
dule-begadga-guega na be odungusgusadi, be bendake.
18 Ar deyob be imakele, anmala begi aibanosurmalad.
Gannar-dula-gudii be anmar-imake, anmar unnila besebi gordii gumaloed.
19 Bab-Dummad-Jehová-Bela-Gangued-Nikad, igi-anmar epenne bukwagusa, deyobi be gannar anmar-imake.
Bab-Jehováʼye, be anmargi ise-nued-binsae,
be bela-bela anmar-bendake.