79
Jerusalén-neggwebur-bergusadba nunmak-itoleged
Asaf, we-namaked narmaksad.
1 Bab-Dummad, dulemar-aku-be-dakmalad be-yargi ubosmalad.
Bese-goled-neg-islidikid oichosmalad.
Jerusalén-neggwebur akwabi-dunnumakbukwa imaksamalad.
2 We-dulemar, be-maimar-e-mui, mulamarga masga uksamalad.
Dule-bega-inniki-nanadiid-e-sanmar, ibdurgan-ursilimarga masga uksamarbalid.
3 Be-maimar-e-ablis, bela Jerusalén-neggweburgi diiyobi eosmalad.
Burgwismalad-digega dule sate gusad.
4 Dulemar-anmar-yar-dikarba-bukmaladi, anmargi dodomalad,
dulemar-anmar-yar-dikarba-bukmaladga anmar e-dodoedga gued.
5 Bab-Jehováʼye, ¿sanagwadse be-urwed berguoe?
¿Sanagwadse degisadegu be urwemai guoe?
¿Sanagwadse be-nobgued sooyob gamai guoe?
6 Dulemar-aku-be-dakmaladse be urwe,
dulemar-bese-gordisurmaladse be urwe.
7 Ar we-dulemar, Jacob-wagan obelosmalad.
Jacob-wagan-e-yar akwabi-dunnumakbukwa imaksamarbalid.
8 Bab-Jehováʼye, anmar-epenne-isgusad, mer be bar ebinsae.
Be-wiledaked gwae be anmarga oyoge,
ar anmar bela-bela oitoles bukwad.
9 Bab-Dummad-anmar-abonoged, be-nug-dummarba-gued-ular, be anmar-bendake.
Be-nug-sabed-ular, be anmar-ollorsae, anmar-isgusad be elie.
10 Ar ibiga dulemar-yar-baigangi-bukwad sogmaloe: “¿Bia e-Bab-Dummad nade?”
Be anmarga oyoge, igi-be, be-dulamar-e-ablis-aryosad be buged-mai imake.
Bela dulemar-yar-baid-baidgi-bukwamaladga oyobali,
igi-be, be-maimar-e-ablis-aryosad be buged-mai imake.
11 Dule-galesbukmalad-e-boed be itoge,
dule-oburgwilesokarmaladi, be-garganguedba be bendake.
12 Bab-Jehová, dulemar-anmar-yar-dikarba-bukwamalad begi dummad-dododigusmaladi,
ilagugle (7) deyob-egi-dodomarmogaga be imake.
13 Anmardi, be-dulamar-gumalad,
be-sibad-wawaadmaryob-gumalad.
Degisadegu, anmar dog-nuedye bega sogmaloed.
Degisadegu, anmar bega namakmaloed.