33
Eliú, Jobʼse ulusad
1 Eliú sogdebalid:
“Job, wis be an-itomogo,
an-sunmakoed nue be itogo,
bela an bega ibmar-sogoed nue be itogo.
2 Emiskwaa an bega sunmaksokalidi,
bela an bega ibmar sogedsegad.
3 An-sunmakoedi, an-gwagegi innikigwadba an bega sunmakoed.
An-gwabinduku gakansaale bega ibmar sogosulid.
4 Bab-Dummad-Burba an-obinnisad,
Bab-Dummad-Bela-Gangued-Nikad burba anga uksad.
5 Be nabir an-abin-imakele, be an-abin-imakodo.
Sunmakega be guakwaa sigo.
6 Bab-Dummad-asabinni, anmar anbogwa na emalad,
anmar napsagi danikid.
7 Degisoggu, mer be an-abin gwayo,
an begi obinsurmogad.
8 ”Job, be-sunmaked an wis-itosad,
weyob sognaiyob an be-itosad:
9 ‘An isgudisurye, isgued angi maisurye,
an ibmar oakalodisurye.
10 Emisgindi, Bab-Dummad, ibmar-oakalosadyob an-dakdeeye,
e-isdaradyob emisgindi an-dakmaiye.
11 Bab-Dummadi naggi esgoro-dubgi an-edichaye,
bane-bane angi nakuledigussunye.’ ”
12 Eliú sogdebalid:
“Job, degiirdi nabir, an bega sogo.
Be we-ibmar-sogsad, be noar soged.
Ar Bab-Dummadi dulemarba bur dumma maid.
13 ¿Ibiga Bab-Dummadgi be deyob sunmake?
¿Bab-Dummad be-abin-imakergebye, be sogsunde? Degisuli, be dummad nodiid.
14 Ar Bab-Dummad anmarga sunmaked,
gusgu bane-bane anmarga sunmakmaid,
degi-inigwele, dule itosurdaed.
15 Imbagwena, anmar-ise-gabar-maidgine, yakumaksiidgine, Bab-Dummad gabdakedba anmarga sunmaked,
negburgan-dakedgine anmarga sunmakdabalid.
16 Bab-Dummad anmarga sunmaked,
ibmar-danikidgi anmar-owisogedba dule-ogwayed.
17 Bab-Dummad ibmar-isganagi-banguegala anmar-owisobalid,
mer anmar san-dummarba-imakdiguegala, anmarga sunmaked.
18 Mer burgwed-igar-itogegala,
mer es-suidse-burgwegala, anmarga sunmaked.
19 ”Imbagwenale, Bab-Dummad anmar-odurdakegala, boniganba gala-itogega anmar-imaked
anmarga abagan-nunmakedi uked.
20 Degidbali, san-nuegan-gullemalad, isdarsunna be dakdoed,
degisoggu, mas-gunbi bar be itogosulid.
21 Anmar-abaganmar bela malemai gudoed,
garmar-mamaid magar-daklege gudoed.
22 Be-burba burwaga-gued-ibaganse warmakdanikid,
neg-uangi-meged modanikid.
23 ”Baliwiturmar-miligwen-bukwad-abargine (1,000), baliwitur-gwensak dule-bendakegala gwisgunonisunnad.
We-baliwiturde, ibu-imakoye ega sognonisunnad.
24 We-baliwitur wile-dule-dakedbali, Bab-Dummadse weyob wilesakwaa egisdesunnad:
‘Bab-Dummadye, we-dule mer napa-urba-megega be imakye.
Ar we-dulega ollor-gued-igar maiye.’
25 Agine geb, dule gannar nuchukwaa gunonikiled,
bipigwaun-gudigusayob gunonikiled.
26 Agine, geb dule Bab-Dummadse gotoed, geb Bab-Dummad na abinsaoed.
Degidbali, dule Bab-Dummad-wagar nabir daknonikoed.
Degi, weligwar-itogedba na binnasur-gornai gudoed.
Geb Bab-Dummad ibmar-oakalossuliyob dule-daknonikoed.
27 Deyob geb dule, dulemarga weyob sognai gudoed:
‘Amba an nue isgus-inigwele, an igar-inniki-maidgi yolenoni-inigwele,
an sabsur-odurdaklegewilubbinye,
degite, an deyob odurdaklessurye.
28 Ar Bab-Dummad burgwedgi nue-an-bendaknonisoggua,
emisgindi, an dula-gudiidi, an nabir neg-itodisunnad.’ ”
29 Eliú sogdebalid:
“Bela we-ibmarmar, Bab-Dummad imakmaid,
ilabigwa dulemarga imakbie, Bab-Dummad na e-sogedba imakmaid.
30 Burgwedgi anmar-bendakmaid,
degine, nued-gudii anmar-imaked.
31 ”Job, nue be an-itoge.
Mer be sunmake. Ani an sunmaknaid.
32 Be ibmar-soged-nikamogale, be an-abin-imakmogodo.
Be nabir sogele, an nuedgi be-itogoed.
33 Degisulile, nue-bogimakale, be an-itoge.
Nabir-binsaed-nued-nikuega an be-imakoed.”