65
Bab-Dummad-nug odummolegergebed
David we-namaked narmaksad. Namakmalad-e-iduedga soglenaid.
1 Bab-Dummad-Sión-yargi-maid, be-nug odummolesun.
Ibmar-imakmaloye-sogsamalad bega imakmalargebed.
2 Bab-Dummad, dule-bese-goled be itodaed,
degisoggu, bese bela dulemar nonimaloed.
3 Anmar-ibmar-isgana-imaked anmargi obined,
degi-inigwele, anmar-isgued be anmarga osulodaed.
4 Dule-wargwen be susale, we-dulegi nued binsalesad.
We-dule, be-neggi-gudiguega, bese be senonidaed.
5 Bab-Dummad, be anmar-Abonogedid.
Ibmar-innikigwadba be anmar-abin-imakdaed.
Dulemar we-napneg-naid-ugakaase-bukmaladi bela begi bensurmalad.
Dule-demar-obakar-dikasur-bukmaladi begi bensurmarmogad.
6 Bab-Dummad, bee, be-ganguedgi yalamar be nasiksad,
agi be-gangued be oyomaid.
7 Bee, muu-billi-uurmakmaid obogileged,
muu-billi-welegan-uurmakmaid bogidik be imaked,
dulemar-oimakbukwad be osuloged.
8 Degisoggu, dulemar dikasuli-bukmalad be-ibmar-dakledisulid-imaked dobdamarsunnad.
Dulemar-dad-nakwedsik-bukmalad, dad-argwanedsik-bukmalad be weligwar-ito imaked.
9 Bee be, napa nue-akwed.
Napagi gatik ibmar sanmakega egi be dii owied.
Dian-dummad-Babagadi gege-dinguedi,
bela ibmar-sanmakega imaked.
10 Napa-guremaladgi dii be owied,
agi dii be osurmaked,
diigi napa be odutumaked.
Napagi ibmar sanmakega be imaked.
Weyobi, be-dulamarga-be-mas-ukega, napa guakwaa be-dulamarga be nasiked.
11 Be birga-nued nasikmaid,
be ibmar unniguar-nika imakmaid.
12 Nega-dulesulidgangi gaganmar aradikid, yar-mullugan ber weligwaled.
13 Nebagangi sibadmar, sibad-wawaadmar, obiryamakded,
orosgi-dakleged agi nue naibalid.
¡Bela agine ibmar-durgan oimakded!
¡Bela namakedibimalad!