3. ISRAEL-DULEMAR-GWAGE-ARMAKLEGOED
40
(40:1–48:22)
Bab-Jehová, Israel-dulemarga gwage-armaked
1 Anmar-Bab-Dummad soged:
“An-dulamar-e-gwage ogannomar,
baisur-ito be imakmar.
2 Jerusalén-dulemarga nue-sabedgi be sunmakmar,
ega be sogmar:
‘Be maiga-arbadigusmalad-ibagan wese bergunoniye,
be-isgusmalad bato bega bennuklesye.
Bemar isgusad-nukad unniguar bato ilabo-wilub sabsur-odurdaklesye.
Bab-Jehová bemarga isgued elisye.’ ”
3 Gayaburba binnasuli goled, weyob soged:
“Bab-Jehováʼga nega-dulesulidganba igar mayemar,
anmar-Bab-Dummadga nega-dinnaganba igar swilidik mesmar.
4 Bela nebagan swilidik imakmarsun,
yalamar, degi, neg-mullugana omatolesun.
Degine, napa-muru-muru-mamaid innikii imakmarsun,
igar-bire-bire-mamaid innikii imakmarsun.
5 Agine geb Bab-Jehová-e-gandikid-yeerdakleged bela dulemarga oyolegoed.”
Ar Bab-Jehová-sunnagwad deyob sogsad.
6 Gayaburba weyob soged:
“Binnasuli be soge.”
An ega weyob soged:
“¿Ibu an binnasuli sogosunna?”
Geb anga soged:
“Bela dulemarga be soge: ‘Dulemar gaganyobi gued.
E-yeerdaklegedi, nainugi-dutu-achunneyobi gued.
7 Bab-Jehová-e-buu-imaked egi nasale, gagan baisur-dinguddaed,
dutumala, baisur-dinguddamogad.
Ar dulemar gagan-ara-aramaladyobi gued.
8 Gaganmala baisur-dinguddaed,
dutumala, baisur-dinguddamogad.
Ar anmar-Bab-Dummad-Gayaburbadi, degisadegu maiguad, berguosulid.’ ”
9 Bab-Dummad sogded:
“Sión-yalagi be nakwenae,
gayaburba-nuegangi be sunmaknae.
Yala-matusulidse be nakwenae,
Jerusalén-neggweburga, gayaburba-nuegangi be sunmaknae.
Ise-gandikidba be sunmaknae,
binnasuli be sunmako,
melle be dobe itogo.
Judá-neggweburmarga be soge: ‘Be nue-dakmar.
Wegi anmar-Bab-Dummad-danikid be dakmar.’
10 ”Bab-Jehová-gandikidba-danikid, be dakmar.
Bab-Jehová e na negsemaid.
E-dulamar-ollor-imaksadi, ebali nidanikid.
Ibidar-nued-amisadi eba sedanikid.
11 Bab-Jehová e-dulamar-bendakdanikid.
Igi sibad-wawaad-edarbedi, e-sibad-wawaad-mimmi nakwaa imakdae, geb e-binasgargi semaidae,
degi, sibad-wawaad-milesmalad nue nimaidae.
Deyobi, Bab-Jehová e-dulamar bendakdanikid.”
Dule, Israel-e-Bab-Dummadyobid sulid
12 ¿Doa dii-naid e-argangi wilubsasa?
¿Doa mogir-naid e-goomargi wilub-imaksa?
¿Doa ibmar-wilubsaedgi ukub-naid urbisa?
¿Doa ibmar-wilubsaedgi yar-dummagan wilubsasa?
¿Doa ibmar-wilubsaedgi yar-mullugana wilub-imaksa?
13 ¿Doa Bab-Jehová-E-Burba bela balamioe?
¿Doa ega binsaed-ukedga guoe?
14 ¿Ar doase Bab-Jehová ibmar-magar-itogega binsaed-amissunna?
¿Ar doa igar-inniki-imaked-igarba Bab-Jehová-odurdaksasunna?
¿Doa ega ibmar-nue-wisigued uksasunna?
¿Doa binsaed-nikaa-daed-igarba Bab-Jehová-odurdaksasunna?
Suli, dule bipisaale wegiid-igarba Bab-Jehová-odurdaksasulid.
15 Ar dulemar-yar-baid-baidgi-bukmaladi, Bab-Jehová-asabinni unnila bormoyagi dii-gwagwen-argwachayobi gumalad.
Degi, ibmar-wilubsalegedgi ukub-ichesaar wilubsalegedyob gumalad.
Ar Bab-Jehová dupgan-nanaidi, ukub-buru-aidikueyobi daked.
16 Líbano-yargi-sapanmar-nikadi, Babga-ibmar-ogumaklegedgi-ebulegega unnisulid.
Líbano-e-ibmar-durgan-nikadi, Bab-Dummadga-ogumaklegega, unnisurbalid.
17 Bab-Jehová-asabinni, bela dulemar-yar-baid-baidgi-bukmaladi, ibigwensuli gumalad.
Egala, gwen ibmar-nuedga gusulid.
18 ¿Doa-ebo be Bab-Dummad-wilubdakoe?
¿Ibu-ibmar-sobaledbo be wilub-imakoe?
19 Dule-ibmar-sobmaladi, esgorogi ibmar-bab-dummadyob-imakleged sobmalad.
A-sorba, dule-or-sobedi, a-ibmar-birgi or-nasikmalad,
geb ega manidubmar sobbalid.
20 Ar dule-wilegeddi, e-bab-dummad-sobega suar-gege-nunguedi amied.
A-sorbali, dule-wileged, dule-ibmar-nued-sobed amied.
Adi, ega nuekwaa suar-bab-dummadyob sobega, melle ege-ege gwisguegar.
21 ¿Ar ade, bemar wissurmarsi?
¿Bemar itossurmarsi?
¿Bato gebesailagine bemarga soglessursi?
¿Napneg-nagusad-akar bemar odurdaklessurmarsi?
22 Ar Bab-Jehováʼdi napneg-dirbir-naidbirgi negdaksiid,
dulemar-bukwadi sesmaryobi ega gued, bai daksulid.
Bab-Jehová mor-dummad-nallaa-imaklegedyobi mogir-imaked.
Bab-Jehová mor-neg-egalegedyobi, mogir-billi egadaed,
adi, egi megegar.
23 Bab-Jehová, dule-gandikmalad obelodaed.
Dule napneggi-dummadga-negsemamaidi, ibmar-isganayobi obeloged.
24 A-dummagan sapiwar-nue-diglessuliyobi gumalad,
ibmar-gwag-nue-diglessuliyobi gumalad,
sapi-saila napa-yaba e-malimar-nue-ainissulidyobi gumalad.
Ar Bab-Jehová egi buu-imakdele, dingudmaloed,
ar gagan-dinnaganayobi burwa-dummadba seledoed.
25 Bab-Jehová-Isligwaled weyob soged:
“Degite, ¿doabo bemar an-wilubdakmalosunna?
¿Doa anyobi-daklege gusunna?”
26 Niba be nue atakmar,
¿doa bela we-ibmarmar obinnisa?
Bab-Jehová e na niisgwamar-onied,
sog-soggwen ilemaked,
e-nugbali ese goled.
Bab-Jehová-e-ganguedi, ibiyobi dummarba gue.
E-garganguedi, ibiyobi gandiki negsemai.
27 Jacob-wagan, ¿ibiga be Bab-Jehová-dikarba sunmake?
Israel-dulemar, ¿ibiga be urwakwaa Bab-Jehová-dakmala?
Be sogmalad: “An-igarmar Bab-Jehováʼgi dukumaiye.
An-Bab-Dummad an-ibmar-imaked baisurdakye.”
28 ¿Ar ade, be wissursi?
¿Be wisgussursi?
Ar Bab-Jehová Bab-Dummad-degisadeguadid,
napneg-bipirmaknaid bela obinnisadid,
budar-itoged nikasulid, gege geggubalid,
e-nue-ibmar-wisidi, gege balamileged.
29 Bab-Jehová dule-yegusmaladga gangued uked,
E na dule-nollo-itomaladga gandikidba gangued uked.
30 Sapingana dutusur-inigwele, geggusdamalad, budar-itogusdamalad.
Masmala yoleddamalad, aimukuddamalad.
31 Degi-inigwele, dule-Bab-Jehováʼgi-bensurmaladdi, gannarse gangued nikumaloed,
sulubagi-gukueyobi gumaloed:
Abarmakdii gumaloed,
gwen gegguosurmalad,
igala-suid-nanadii gumaloed,
gwen gegguosurmalad.