8
Muusaila-mulusad bergusad
1 Geb degine, Bab-Dummad Noéʼgi, degi, ibmar-durgan-sapurbarmaladgi, ibmar-durgan-sunna-akwilemaladgi, bela ur-dummadyaba-bukwadgi binsaded. Bab-Dummad we-napneggi burwa ogornonikid. Geb degi, dii ilided. 2 Deginbali, demar-wilasailadgi dii-sailagan-mamaid atided, degine, nibneggi dii-sailagan-mamaid atidmogad. Dii bar wissulid. 3 Agine, dii binna-binna ilided. Iba-dulagugle-gakambe-gusgu (150), dii nue ilided. 4 Geb nii-walagugled-ibambe-gakagugledgi, ur-dummad Ararat-yalagangi megidapid. 5 Dii nue-iremai gualid. Nii-warambed-gebe-iba-onodedgi bato yar-dummagan-e-mullumar noalid.
6 Iba-dulabogwad-sorba (40), Noé ur-dummadgi yawagak-bipi-soblesad egasad. 7 Geb agi, sikwisichid barmisad. Sikwisichiddi gannar-gannar gukudii gusad, dii-dingued edarbedii gusad. 8 Noé sikwisichid-barmisad-sorba, nuu barmisad, adi, dakega sana napa dingudibeye. 9 Ar napa amba yoo dingusoggu, nuu siged amissurgusad. Degisoggu, gannar ur-dummadse nonikid. Noé e-argan onosgu, nuu-gasad, ur-dummadyaba gannar nuu-odosad.
10 Noé ibagugle (7) napi edarbisbalid, a-sorba gannar nuu barmisbalid. 11 Bato nue neg-mutikguali, nuu gannar nonikid. E-nugargi olivo-gagan senonikid. Agi, Noé nabir neg-nue-dingumaid mag daksad. 12 Noé amba ibagugle (7) napi edarbisbalid, geb agi, gannar Noé nuu barmisbalid. Agindi, nuu Noéʼse bar gannar nonisulid.
13 Degidgine, Noé birga-dulataled-ilanergwa-gakagwensak-nikadgi (601), napneg nue dingusad. Nii-gebe-gwisguded-ibagwenadgi, Noé ur-dummad-e-uas earisad. Geb agi dakded, napa dingusnai. 14 Nii-warbogwad-iba-dulagwen-gakagugledgi, napa nue-dingusad.
15 Geb degi, Bab-Dummad Noéʼga sogded: 16 “Ur-dummadyaba-be-gudiid be nodago. Be-ome, be-masmala, degi, be-balagan beba nodamarmogo. 17 Ibmar-dula-gudidimalad ur-dummadyaba-bukwad bela be onobalo:
Nuumar,
ibmar-durgan,
degi, ibmar-durgan-napagi-garmakdimalad,
adi, amar bela we-napneg-naid-ugakaase mimilemalagar.
Deginbali, dula ichesur mergumalaga, we-napneg-naidgi bela ambikumalagar.”
18 Geb degine, ur-dummadyaba-bukwadgi nosmarsunnad:
Noé, e-ome,
e-masmala,
degi, e-balamar.
19 Bela ibmar-durgan ur-dummadyaba-bukmaladi na-egad-egad-balibimaladba, ainismarmogad:
Bela ibmar-sapurbarmalad,
degi, bela ibmar-durgan-akwilemalad,
bela ibmar-durgan-napagi-garmakdimalad,
bela nuumar,
ur-dummadgi ainismalad.
20 Geb agine, Noé, Bab-Jehová-nug-odummogega, ibmar-ogumakar-ukleged-aila sobsad. Geb Noé bela ibmar-durgan-swilidikmalad, degi, nuumar-swilidikmalad akar-akar-ugakaase susad. Geb degine, ailagi ogumakar Bab-Jehováʼga uksad. 21 Ibmar-ogumakaled-yeer-yapanned Bab-Jehováʼse-mosgu, Bab-Jehová sogded: “We-napneg dulemar-isgued-ular, bar an ukabsaosulid. Ar dulemar gusgu na sapingwagwad-akar e-gwagegi unnila isguedginbi binsadimalad. Degine, an emi-imaksadyob, muusailaba bela ibmar-dula-gudidiid bar an ogilogosulid.
22 Amba we-napneg-naidgi,
ibmar diglegoed, ibmar welegoed,
neg uere guoed, neg diopii guoed,
yola-nii naguoed, dii-wied-nii naguoed,
neg-ibgined naguoed, neg-mutikid nagubaloed.
Bela wemar-ibmar nikagu guoed, sate guosulid.”