59
E-isdarmaladgi e-ollorsaega Babse-goled
David we-Mictam-namaked narmaksad. Namakmalad-e-iduedga soglesad:
We-namakedi, ar igi namaked “Melle-obeloged” namaklege, deyobi namaklegoye.
Deunni, Saúl, David-oburgwega e-sordamar David-negse barmisgu.
1 Bab-Dummadye, an-isdarmaladgi be an-ollorsae,
angi aibinmaladgi be an-bendake.
2 Dule-ibmar-isgana-imakmaladgi be an-ollorsae,
dule-gindakmaladgi be an-bendake,
3 ar an-oburgwebimalad.
Bab-Jehová, an nossulinad, an isgussurbalinad,
degite, dule-isganamar angi-aibinmalaga na atosmalad.
4 An ibmar-isgana imaksasur-inigwele, degite, an-oburgwebimalad.
Bab-Jehováʼye, be gwae-dage, be an-bendakdage.
Be dake, igi an be-asabin gwichi.
5 Bab-Jehová, be, Bab-Dummad-Bur-Gangued-Nika-Maid.
Be, Israel-e-Bab-Dummadid.
Dule-yar-baid-baidgi-bukwamalad-sabsur-odurdakega gwae be dage,
dule-isgana-emargi-aibinmalad, mer be wiledake.
6 Dule-isganamar, mutikidbali achumar-urwedidaedyobi gannar nonidamalad,
geb neggweburgi bipirmakdidamalad.
7 Yogasaar sunmakmalad, emargi yolegar sunmakmalad.
An-itogosurmaladdeeye sogdedamalad.
8 Bab-Jehová, ar bedi we-dulemarga be alled,
bela dule-yar-baid-baidgi-bukwamaladgi be dodoged.
9 Ar be an-ganguedsoggu, an begi bensulid.
Ar be an-odukuedid.
10 Be, Bab-Dummad-wile-an-daked an-iduoed.
Bab-Dummad an-isdarmalad-galakued anga oyogoed.
11 An-dulemar mer a-dule-isganamar-iegega,
mer ilagwen-obelogar be imako.
Be, Bab-Jehová, sigu-abgaedyob an-irwa-gwisguedid.
Be-ganguedgi be oaisakie,
be-garganguedgi be irgwensur-imake.
12 Na e-ibmar-isgana-sogedba, e-sunmakedba, emar-ukabsaedba, e-gakansaedba, san-dummarba-imakdimaladba,
na dukin yardaklemarsun.
13 Bab-Dummad, urwedgi be amar-obeloge,
mer bar dulagudigumalaga be obeloge.
Deyobi, bela Israel-yargine wisgumaloed,
Bab-Dummad bela we-napneg-ugakaase, negdakmaiye.
14 Dule-isganamar, mutikidbali achumar-urwedidaedyobi gannar nonidamalad,
geb neggweburgi bipirmakdidamalad.
15 Masgunned-amiega gaamakdidamalad,
immelessurmalale, mutikidba urwedidamalad.
16 Bab-Dummad, ar andi be-ganguedgi an namakoed.
Wakudaryalaba be-dula-wiledakedgi an namakoed,
ar bedi an-bendakedid.
An-surbinsa-itoged-ibagi bedi an-dukuedid.
17 Be, an-ganguedid, an bega namakoed, ar bedi, Bab-Dummad, an-dukuedid.
Bab-Dummad, be an-sabedid.