66
Be-ibmar-imaksadi, gegerdaklemaladid
Namakmalad-e-iduedga namaked narmaklesad.
1 Bela-dule-we-napneggi-bukwamalad, weligwaledgi Bab-Dummad-e-nug odummomar.
2 E-nug-dummarbaadga namakmar,
gandikidgi e-nug odummomar.
3 Bab-Dummadga sogmar:
“¡Be-ibmar-imakedi, geger-dakleged!
Be gandik-maisoggua,
be-isdarmalad be-urbaligwa gudimalad.
4 Bela-dule-we-napneggi-bukwad be-nug odummomaloed,
bega namakmaloed, be-nuggi namakmaloed.”
5 ¡Dagmala! Bab-Dummad-ibmar-imaksad dakdamala.
Anmarga-ibmar-gegerdaklemalad-imaksad be dakdamala.
6 Bab-Dummad demar dinnaa imaksad,
diwar dinnaa imaksabalid.
Degidbali, dulemar neg-dinnagwadgi nabir-obaksamalad.
Degisoggu, anmar Bab-Dummadgi wergumarsunna.
7 Bab-Dummad gargandikidba degisadegu negsemaid,
bela-dule-gudimaladgi nakulediid.
Dulemar-eba-dasurmalad, gwen-abin gwisguosurmalad.
8 Bela dulemar, Bab-Dummad-nug odummomarsun.
Bab-Dummadga-namaklenaid, bela itomalaga imakmarsun.
9 Ar Bab-Dummad anmar-san bendaksad,
mer-galakuega anmar-imaksad.
10 Bab-Dummad, bee be, anmar-wilubdaksad,
mani-swilidik-imaklegeyob be anmar-imaksad,
11 sakigi-galegega be anmar-imaksad,
nunmaked-dummad be anmargi ogwisnonikid.
12 Dulemar anmar-nonogi-annaega be imaksad,
soo-buleganba-ibitogega be anmar-imaksad,
dii-buleganba-ibitogega be anmar-imaksad.
Emisgindi be, neg-nuedse anmar-ogwisgunonikid.
13 An bese-goled-negse ibmar-ogumakar-ukega an nonikoed,
an bega ise-sogar ibmar-imakoye-sogsad-imakega an nonikoed.
14 An bonigan-abalagi-gunaidgi,
an bega ise-sogar ibmar-imakoye sogsa gusad.
15 An bega ibmar-ogumakegala, we-ibdurgan-waladummagan ukoed:
Sibad-wawaad-machergan, moli-bebe-nikad-machergan, sibad-machergan, an bega ukoed.
16 Bab-Dummad-dobekwaa-gudimalad, ¡dagmala! ¡Itodamala!
Bela Bab-Dummad-anga-ibmar-imaksad, an bemarga sogoed.
17 Bela-belad gandikidbali Bab-Dummadse an gocha gusad,
an e-nug-odummonai gusad.
18 Ar an-gwagegi an isdar binsasana,
Bab-Jehová an-itossulinad.
19 Emidi, Bab-Dummad an-itononikid,
an-wilesakwaa-gornaid itosad.
20 ¡Bab-Dummad-e-nug odummolesun!
An-ese-gornaid nue an-itosad,
e-sabgued gwen angi obachasurgusad.