63
Bab-Dummad dule-yeer-ito-imakedid
David Judá-nega-dulesulidganba-gudigusgu, we-namaked narmaksad.
1 ¡Bab-Dummad, be an-Bab-Dummadid!
¡Bolegoedba an be-amioed!
An uku-uku-itogeyob an bebina soged,
an-sana bela bebina soged.
Ar igi dule nega-dulesulidganba dii-satedgi dii-amididae,
deyobi, an be-amied.
2 Bab-Dummad, an be-gangued-yeerdakleged-dakega,
bese-goled-neggi an be-dakbied.
3 Dula-gudiguedba be-sabgued bur-nuedid.
A-ulale, an bega namakoed.
4 Dula-gudiidgi an be-nug odummodii guoed.
An be-nug-odummogega an-argan an onakoed.
5 Mas-nued-immerba-guchayobi an yeer-itogoed.
An yeer-itogedgi bega namakoed.
6 An megidele, an begi binsamaidaed,
bela mutikidbali, an begi binsamaidaed.
7 Ar be an-bendaksad,
deyobi, be-an-bendaksadgi an yeer-itoged.
8 Andi begi alakwaa naid,
ar be-gargangued an-bendaked.
9 Ar dule-an-oburgwebimaladdi bergumaloed,
nega-urbali argwanmaloed.
10 Es-suidgi oburgwilemaloed,
achu-sapur-masga gumaloed.
11 Ar reydi, Bab-Dummadgi weligwar-itogoed.
Dule Bab-Dummad-nuggi-ibmar-ise-sogar-soged
weligwaledgi Baba-Dummadga namakmaloed.
Ar dule-gakansilimardi gaya-maklemaloed.