39
1 Bab-Jehová sogdebalid:
“¿Be wisi, ibu-ibagine sibad-sapurbarmalad milege?
¿Goe-sapur-mileged be dakdii?
2 ¿Be wisi, goe-sapur milegega nii-walabigwa nanae?
¿Be wisi sana milegoe?
3 Ar goe-sapur milesokalile, ega nued-aidegega, sinni sigisdaed.
Degiid-bergusale, geb ega nunmaked bergued.
4 Geb e-mimmigan sapurba dungudamalogua, na gannarbagus itomalale, e-nangi banguddamalad,
bar e-nanse nonidasurmalad.
5 ”¿Doa moli-uayasuid-sapurbarmalad yogasaar gudiguega imaksa?
¿Doa achikar-gudigumalaga imaksabali?
6 Ani an moli-uayasuidmarga, nega-dulesulidgan e-negga imaksad,
agi gudigumalaga an imaksad.
7 Na wargwen e-itolegedba-gudimarsoggua, neggweburgi-neg-oimaked bai itodasurmalad,
degi, dule-moli-seed-ese-goledi baisur itodamalad.
8 Deyob moli-uayasuidmar yalaganba gudidamalad,
gagan-ara-arad amididamalad.
9 ”Ar moli-bebe-nikad-ursilid, ¿sunna bega arbasar be ebinsae?
¿Sunna be-molimar-gabedgi megisar be ebinsae?
10 ¿Ar we-moli-ursilid, sunna be e-dukarba edinne?
¿Sunna be-sorba napa-imudaniguega be imake?
11 ¿Ar we-moli-e-garganguedgi be bengusuli guoe?
¿Ar we-moli-ursilid bega be-arbaed imako be ebinsae?
12 ¿Sunna be we-moli ibmar-gwag-onmakega be imake?
Degine, ¿ibmar-gwag-welesad e-neg-sabolegedse bega danakwaa-urbenaega be imake?
13 ”Ar nuu-avestruzʼye-nugadi, weligwaledba na e-sakan mer-mer imakardaed,
dabgalayob-gukuega sakan niksulid.
14 We-nuu-dummad-dukar-suid e-akwa ukubgi urbed,
ukubgi-uee-siega, urbed.
15 We-nuu-dummad e-akwa-sisad-birgi na annaele, gwen bai itosulid.
Ibmar-durgan-egi-annaele, gwen bai daksulid.
16 We-nuu-dummad e-mimmigan egadsuliyobi sabsur-imaked,
e-ibe surgudele, gwen bai itodasulid.
17 Ar Bab-Dummadi, nuu-dummad-dukar-suidga binsaed uksasulid.
Magar-neg-itoged ega uksasulid.
18 Degi-inigwele, we-nuu, sakan-nallaa-imakdele, degi, abarmakde-sogele, molimarba bur bule abarmaked,
dule-moligi-abarmakedgi burgued.
19 ”¿Ar be, molimarga gargangued uksasi?
¿Ar be moliga sailagia nasiksabarsi?
20 ¿Ar be, moli ses-ichomakeyobi be imaksasi?
¿Ar be we-moli, sabsur-e-bunnogedgi emar-ogwayed be imaksasi?
21 Moli sabsur-annanagusdaed, e-gargangued-nikadba weligwar itonadaed,
deyobi, neba-naidbali, ise-abarmakar naddaed.
22 Moli dobed wissulid, ibmar dobsulid,
urwelenaile, es-suid-abin sikirmaksulid.
23 Sigumar moli-dikargi-nanaidi gornanaid,
arbon-suarmar, degi, eswarmar-moli-dikargi-nanaidi, dakarmaknanaid.
24 Sabsur-abarmakedbali, dikasur-abarmakdedaed.
Gar-gotele, gege bar galeged.
25 Ar moli gargote-itogele, abarmakega aka binnasur-bunnogar-gotedaed.
Bila-onolenaile, dikasuli magar-itoged,
bilagi-dulemar-oimaknanaile, dikasur magar-itobalid.
26 ”¿Ar bee be, noomar-gukuega imaksa?
¿Ar be-binsaedba noomar dad-nakwed-argan-nuedsik-gukuega be imaksa?
27 ¿Ar be-sogedbali sulubagimar dikasuli-gukuega be imaksasi?
¿Ar be-sogedbali sulubagimar matusuli e-uu-sobega be imaksasi?
28 Ar sulubagi akwasaila-dummagan e-negga imaked, agi na e-gabed siid.
A-akwasaila-dummad-birgi e-neg-gandikid siid.
29 A-akale, bannaba na e-mas-gaega
masbina ataksidaed.
30 Sulubagi-e-mimmigan ibmar-durgan-e-ablisgi ibmeremalad.
Ar bia ibdurgan-burgwar-mai-sogele, agi mula gudidaed.”