60
Bab-Dummadse bendakleged-egised
(Salmo 108:6-13)
Namakmalad-e-iduedga soglesad:
Bab-Dummad-Dulemarbo-Igar-Mesisad-e-dutu-lirio-nugadba namaklegoye.
Deunni, Aram-Naharimʼgi, degi, Aram-Sobaʼgi bila-ononaidgi,
Joab gannar nonigu, Balu-Nebagi miliambe-gakabo (12,000) Edomʼginmalad ogilosad.
Agi, David dulemar-odurdakega namaked-Mictam narmaksad.
1 Bab-Dummad, bedi anmarse ulusad,
be anmar-obachad,
be anmar-wiosad.
¡Bab-Dummadye, be anmar-bendakdage!
2 Napneg-naid yeer be ogiglimaksad,
yeer napamar argas-nanaed.
E-yaa-argasmaladi be nudake,
ar binna-binna babatemaigusad.
3 Yeer-gangu be-dulamar be wilubdaksad,
vino-gagbid-gobega be anmar-imaksad.
4 Dule-sigu-miemaladgi san-onogega,
beba-inniki-nanadimaladgala, igar-inniki-maid be oyosad.
5 Be-dulamar-be-nue-sabedi, nabir bendaklegega,
be-ganguedgi be anmar-bendake,
be anmar-abinsae.
6 Bab-Dummad, be-neg-islidikidgi be weyob sogsad: “An Siquem-neggwebur-mimioedgi, weligwale an itoged.
An Sucot-neba-naid-ilemakoedgi, weligwale an itoged.
7 Galaad, angadga gued,
Manasés, angadga gued.
Efraín, an-bormo-gurginga gued.
Judá, an-gaapoledga gued.
8 Moab, an-argan-enukedga gued.
Edomʼgi, an-sapat bikiin an metoed.
Filistea-neggweburgi, gandikidba an gormakoed.”
9 ¿Doa, neggwebur-gandikidse an-nidoe?
¿Doa anga, Edom-yalase-aibillemaid oyogoe?
10 Bab-Dummad, ¿bee be anmar-obachagussursi?
Bab-Dummad, bar be anmarga sorda-bila-onomalad-bendakdisurgusad.
11 Dule-isdarmaladgi-nakwega be anmar-imake.
Ar dulemar anmar-bendakele, anmar gwen igarga guosulid.
12 Bab-Dummad, anmar bebali unnila anmar-isdarmaladgi nakoed.
Be anmarga, anmar-isdarmalad obelogoed.