15
Ibi bur dulemar-gwage ichodae
(Marcos 7:1-23)
1 Geb degi, Garda-Narmaked-Dulemar, Fariseoʼmar-Jerusalénʼgi-danimalad Jesúsʼse nonimargu, Jesúsʼga sogdemalad:
2 —¿Ibiga be-sapingan dadgan-Igar-Maidgi-wede yoledimala? ¿Ar ibiga be-sapingan masgunned-iduar argan enukdasurmala?
3 Jesús abin-sogded:
—¿Ar ibiga bemarmode dadgan-igar-maidba-daed-ular, Bab-Dummad-Igar-Maidgi yoledimarmosunna? 4 Ar Bab-Dummad sogsad:
‘Be-bab-nug-odummodii,
degi, be-nan-nug-odummodii be nanamalo.’
Éxodo 20:12; Deuteronomio 5:16
Degine:
‘Dule, e-bab-ukabsasale, e-nan-ukabsasale,
we-dule, oburgwilegoed.’
Éxodo 21:17; Levítico 20:9
5 ”Ar emigindi, bemardi soged: ‘Ar doa e-babga sogdibe, e-nanga sogdibe: Geg an be-bendakye, ar bela-an-ibmar-nikadi, bato an Bab-Dummadga uksaye. 6 Degisoggu, a-dule, e-bab-bar-bendaksulir, degi, e-nan-bar-bendaksulir, gwen akarsurye.’ Ar weyob be be-dadgan-igar-maidba-daed-ular, Bab-Dummad-Igar-Maidgi be yoledimardo. 7 ¡Bemar wagar-darbodamalad! Ar nabir Bab-Dummad-gayaburba-barsoged-Isaías, epenne bemarnik sogsagusad, deun Bab-Dummad-sogye sogsagusgu:
8 ‘We-dulemar unnila asginbi an-nug odummomalad,
ar e-gwage-ulubgindi angi gwen binsasurmalad.
9 Ar binsa asginbi an-nug odummodimalad.
E-igar-maid odurdakedi, dulemar-igar-mesisadba bur odurdakmalad.’ ”
Isaías 29:13
10 Degi, Jesús dulemar-bukidar-bukwadse gotegu, amarga sogded:
—Nue bela be an-itomalo: 11 Ar masgunned dule-oichosulid. Dule galagwensuli-sunmakerdi, adi, dule-oichodo.
12 Geb degi, e-sapingan Jesúsʼse walik-gunonigua, ega sogdemalad:
—¿Be wisi, emi Fariseoʼmar weyob be-ibmar-soge-itoarmargu, sae-itodmalad?
13 Jesús, abin-sogded:
—Ar an-Bab-nibneggi-maid sapi-digsasulidi, e-sailanagase a-sapi ungoed. 14 Mer be Fariseoʼmar bai-dake. Ar ibyasuliyob gudidimalad, amar aku-atakmalad-iduedmalad. Ar dule-ibyasulid, dule-ibyasulid-idumaile, ebobela neg-gullu-dummadgi argwanmaloed.
15 Pedro, Jesús-abin sogded:
—We, be ibmar-burbar-soged, masgunned-dule-oichosulid, wede, ¿ibu obare? Anmarga be oduloge.
16 Jesús abin-sogded:
—¿Ar bemarmode amba aku-itomarmoga? 17 ¿Ar bemar aku-itoge, bela masgunned, unnila sabanse uboddaed, degi, geb gannar mileddabalid? 18 Ar dule-galagwensuli-sunmakeddi, e-gwagegi deyob-binsaed noardaed. Degisoggu, deyob-sunmakeddi, dule-oichosundo. 19 Ar dule-gwagegi binsaed-isganamar ainiardaed: Iblomalad, ome-dikarba yolemalad, degi, sui-dikarba yolemalad, na abirgunagwarsuli negsichigi nanamalad, ibmar-atursamalad, gakansaar aimar-barsoged, isdar-dulemargi-sunmaked. 20 Ar we-ibmarmardi, dule-oichomaladdo. Dule argan-enuksuli-mas-gunneddi, dule-oichogedsulid.
Ome-Cananeaʼgined Jesúsʼgi bengussulid
(Marcos 7:24-30)
21 Jesús Genesaretʼgi-gudiid, Tiro-yarse, degi, Sidón-yarse nade gusad. 22 Agi ome-wargwen, Judíoʼsulid, Cananeaʼgined, a-yalaganba-daniki, binnasur Jesúsʼse gordani gusad. Weyob ese gordani gusad:
—¡Dummad, David-Wagwa, wile be an-dake! An-bunagwa sabsur niasamaid.
23 Ar Jesúsʼdi gwen abin-imaksasulid. Geb degi, Jesús-sapingan Jesúsʼse nonimargu, egi wilenaigusmalad, ega sogdemalad:
—We-omega be soge, be naye. Ar anmar-sorba binnasur gordanikid.
24 Jesús abin-sogded:
—An barmilealidi, dulemar-baiganse an barmilearsulid. Unnila Israel-dulemar-sibad-wawaadyob-yoggus-gudimaladse an barmilealid.
25 Degi, geb ome Jesús-abin yokorgi signonikid, ega sognonikid:
—¡Dummad, be an-bendake, anga an-bunolo be nudake!
26 Jesús abin-sogded:
—Be Judíoʼsursoggu, an be-bendakele, mimmigan-mas achuga-uknaiyob an imako-itole. Ar mimmigan-mas achuga be ukoye igar maisulid.
27 Ome, Jesús-abin sogded:
—Dummad, nabir be sogendo. Ar degi-inigwele, achumarse-bakar, sunna mimmigan-mas mese-urba-batemamaid gunmogad.
28 Geb Jesús, ome-abin sogded:
—Ome, ibibayobi be an-bensuli. An bega be-bunolo an nudakoed. Degisoggu, deyob be ibmar-egisnaid gusun.
Ar a-wachigi e-bunolo yog nuguar naded.
Jesús, dulemar-bukidar-nudaksad
29 Jesús Tiro-yargi, degi, Sidón-yargi, bangudgua, Galilea-mata-dummad-naidse nonikid. Geb degi, Jesús yargi-nakwisgu, agi sigidapid. 30 Agi dulemar-bukidar Jesúsʼse nonimalad, ese senonimalad:
Dulemar-muya-muya-nanamalad,
dulemar-ibyasurmalad,
dulemar-geg-sunmakmalad,
swida-burgwarmalad,
degi, bukidar dulemar-galagwensuli-uellemalad.
Bela wemala, Jesús-nagaba mesnonimalad. Jesús amar bela nudaksagusad.
31 Degisoggu, bela dulemar-bukwamalad dakdegu,
Jesús, dulemar-geg-sunmakmalad sunmak imaksa,
dulemar-swida-burgwarmalad nudaksa,
dulemar-muya-muya-nanamalad nabir-nanae imaksa,
dulemar-ibyasurmalad mag-dake imaksa,
dulemala, geger dakdemalad.
Degisoggu, Israel-Bab-Dummad-nug odummodmarsunnad.
Jesús, dule-milibake (4,000) masgi oguchad
(Marcos 8:1-10)
32 Degi, Jesús e-sapinganse gochagua, amarga sogded:
—We-dulemar an nue-wile daked. Ar ibapaagus anmarba bipirmakdanimalad, masgunned sate gudimalad. Degisoggu, an mas-gunsuli dulemar-barmidele, abakalegi igarba negoearmalale.
33 Geb degi, e-sapingan abin-sogdemalad:
—We-dulemar-ichesulid-masgi-ogunnegala, ¿ar wede bia anmar neg-dulesulidgangi mas-ichesur amimalosunna?
34 Jesús e-sapinganga sogdebalid:
—¿Gwabigwa be madu nikmarsunna?
E-sapingan abin-sogded:
—Wis anmar madu-gwagugle (7) nikmalad, wis ua-burwi ichesaar nikbalid.
35 Jesús dulemar-bukidarmalad napagi sigega imaksad. 36 Jesús madu-gwagugled-susgua, degi, uamar-susbargua, Bab-Dummadga dog-nuedye sogded. A-sorba, madu, degi, ua, bisge-bisge imaksagu, e-sapinganga ukded. Geb degi, e-sapingan dulemarga mimidmogad. 37 Bela dulemar madu-guchamargu, degi, ua-guchamargu, nue-immelesmalad. Jesús-sapingan mas-gwabgusad bela wesmargu, garba-gwagugle (7) enosmalad. 38 Bela madu-guchamalad, degi, ua-guchamalad, macherganbi milibake-mergu (4,000) daklealid. Omegan, degi, mimmigandi gwen obarilesulid.
39 Degi, Jesús dulemar-barmisgu, urgi nakwissunnad. Geb degi, Magdala-yalaganse nadsunnad.