45
Bab-Dummad Ciroʼga igar-uked
1 Isaías soged:
“Bab-Jehová, dulemar-yar-baid-baidgi-bukwamalad Ciro-urbalikwaa-nanaega imaksad.
Ciroʼde, Bab-Jehová-nuggi-reyga-nugsalesadid.
Degi, Bab-Jehová, Ciro reymar-e-gangued-obelogega imaksadid,
Ciro-abinni, yawagakmar-argaega-imaksadid,
yawagakmar-mer-bar-atuega-imaksabalidid.”
2 Bab-Jehová weyob Ciroʼga soged:
“Ani an be-idunadapi guoed,
ani an yalamar-omatogoed.
Ani an bega esgoro-gordikid-yawagakmar mamaroed,
ani an bega yawagak-eduged-esgorobiid bibisgoed.
3 Ibmar-nuegan-gargerbamalad-dukuar-bukwad an bega ukoed.
Ibmar-nuegan-dukuar-bukwad an bega ukoed.
Adi, be wisguegar, ani an Bab-Jehová gued.
Ani an Israel-dulamar-e-Bab-Dummadid.
An be-nugba bese goledid.
4 An, an-mai-Jacob-sabedbali, degi, an Israel-dulamar-susadbali, an bese be-nugba goled.
Be aku an-dak-inigwele, an bega nug-gandikid uked.
5 Anbi an Bab-Jehová gued, dule-baid sulid.
An-imbagi, Bab-Dummad-baid sulid.
Be aku an-dak-inigwele, an be-ogannogoed,
6 adi, dulemar dad-nakwedsik-bukmalad, degi, dad-argwanedsik-bukmalad wisgumalagar, an-imbagi Bab-Dummad-baid sulid.
Anbi an Bab-Jehová gued, dule-baid sulid.
7 Ani an neg-meegwad nasiksad,
ani an negsichid nasikbalid.
Ani an dulemar-nued-gudiguega imakbalid,
ani an boni-dummagan ukbalid,
ani an Bab-Jehová-guedi, bela we-ibmarmar imakmaid.”
Bab-Jehová ibmar-obinnisadid
8 Bab-Jehová soged:
“¡Nibali, dii-boomiedyobi igar-innikigwad an barmidsun!
¡Mogir-imbaba dii-wiedyobi igar-napiragwad an barmidsun!
¡Napneggi igar-innikigwad maiguguega an imaksun!
¡Abonoleged an barmidsun!
An Bab-Jehová-guedgi an we-ibmarmar obinnisad.”
9 Bab-Dummad sogbalid:
“Dule na e-obinnisadbo urwele, ¡duledar-wiles-dakle!
Ar dule napsa-nog-goayobi, napsa-nog-goamar-abargi-milediidyob gued.
Ar napsa dule-e-sobedga weyob sogosi: ‘¿Ibu be imaknai?
Be-ibmar-imaknaid nue be imaknaisulid.’
10 ”Dule e-babga sogele: ‘Ibiga be an-baksa.’
Dule-deyob-sogedi, ¡duledar-wiles-dakle!
Dule e-nanga sogele: ‘Ibiga be napnegse an-odesa.’
Dule-deyob-sogedi, ¡duledar-wiles-dakle!”
11 Bab-Jehová Israel-dulemar-e-Bab-Dummad-Isligwaled, Israel-dulemar-urbisad, weyob soged:
“¿Ar igi-an-mimmigan-yoedse-guoed be anse egichosi?
¿An-ibmar-obinnisadgi bemar anga igar-ukosi? Suli.
12 Ar ani an napneg nasiksad.
Ani an dulemar urbisad.
An-argangine, mogir-billi an nasiksad.
E-niisgwamarga ani an igar uksad.
13 Ani an gandikidba Rey-Ciro-ogwichisad,
an ega igarmar nudakoed.
Ciro anga an-neggwebur gannar urboed,
an-dulamar-gales-bukwad anga onogoed.
Ciro, an-dulamar-onogoedi, manigi-baklegar onogosulid.
Ani an Bab-Jehová-Bela-Gangued-Nikad deyob soged.”
14 Weyob Bab-Jehová soged:
“Egipto-e-ibmar-nuegan, degi, Etiopía-e-ibmar-nuegan, begadga gumaloed.
Sabeo-dule-burwisurmaladi, be-sorba esgoro-dubgi ebipilemai gumaloed.
Bemar-asabinni yokorgi-sindigar bukumaloed,
ise-wilesakwaa bemarga sogdamaloed:
‘Unnila Bab-Dummad wargwenna-mai, Bab-Dummad-baid suli.
We-Bab-Dummadi, bemarba naid.’ ”
15 Bab-Dummad, be, Israel-dulemar-Abonogedid,
be Bab-Dummad-akudaklegedid.
16 Bela dulemar ibmar-bab-dummadyob-imaklemalad-sobmaladi, bingedar-itoge gumaloed,
degi, san-bipii gumaloed.
Bela bular na san-bipi gumaloed.
17 Israel-dulemar Bab-Jehováʼgi-nue-bendaklesmalad, bendakles sadegumaloed.
Bali-bipisaale, bingedar-itogosurmalad, bali-san-bipi imaklegosurmalad.
18 Ar ade, weyob Bab-Jehová soged:
“Ani an Bab-Jehová gued,
Bab-Dummad-baid sulid.
Ani an mogir-billi-obinnisadid.
Ani an napneg-nasiksadid.
Ani an napneg-ilemakar nasiksadid,
binsa-ollobi-nasikega an imaksasulid,
dulemar egi ambikuega an imaksad.
19 Gwen an bemarga we-napneg-naidgi negsichidgi-dukuar an sunmaksasulid.
Degi, gwen an Jacob-waganga weyob sogsasulid: ‘Neg-olloledgi be an-amimalo.’
Ani an Bab-Jehová-guedgi igar-napiragwadbi an soged,
degi, an igar-innikigwadbi soged.”
Bab-Jehová, degi, ibmar-sobarmalad-bab-dummadyob-imaklemalad
20 Bab-Jehová sogbalid:
“Dule-yar-baid-baidginmalad bemar-wakindimalad be atomar,
be anse dagmar.
Akusunna-ibmar-itomaladi, ibmar-sobarmalad-bab-dummadyob-imakleged sedimalad.
Degine, bab-dummagan-gwen-e-abonogosulidse gordimalad.
21 Be sunmakmar, ibmar-imaksad be sogmar,
na be muchub-muchub egisnanai be samalo.
¿Doa bato dikasurgus iduakwaa we sogsa?
¿Doa epenne bato we-ibmar sogsa?
¿Ar ade, ani an Bab-Jehová we-ibmar sogsasursi?
Baid Bab-Dummad sulid.
Ani an Bab-Dummad-Innikidaedid.
Ani an Dule-Abonogedid.
Baid Bab-Dummad sated.
22 ”Bela napneg-ugakagi-bukmalad be abonolemalagala, anse be gannar dagmar.
Ar ade, ani an Bab-Dummadid, Bab-Dummad-baid sated.
23 An-nuggi an ise-sogar-imaksad,
an napiragwadba ibmar-sogsad,
ibmar gusuli-guosulid guedsegad.
Bela-dulemar an-asabin yokorgi-sindigar sigmaloed,
bela-dulemar anga ise-sogar imakmaloed.
24 ”Wemar angi sogmaloed: ‘Unnila Bab-Jehováʼgi igar-innikigwad danikid,
degi, gargangued eginbi danibalid.’ ”
Dulemar isdar Bab-Dummad-daksamaladi, Bab-Dummad-asabin nonimaloed,
bingedar itomaloed.
25 Bela Israel-e-wagan bendaklegoed,
degi, bela Bab-Jehová-nuggi gannarba gumaloed.