9
Job-sunmaksad-irbaagwad
1 Job, deyob Bildad-sunmaksad-itosgua, weyob abin-sogded:
2 “An nue-wisimakar-inigwele, we nue-napiragwa,
degite, ¿igi dule Bab-Dummad-asabin isgussuliyob na san-oyogosunna? Gege dule na deyob san-oyoged.
3 Ar dule Bab-Dummad-ebo gachimakye-sogele,
gwen dule Bab-Dummadgi, nakwissuliled.
4 Ar Bab-Dummad binsaed-ibed maid,
e-gargangued dutusulid.
Degisoggu, ¿ar doa-dule, Bab-Dummadgi obichar be ebinsasunna?
Dule egi obichasuliled.
5 Ar Bab-Dummad uludele, yar-dummagan-bukwad onired.
Yar-dummagan bato ainirisbin daklenonidaed.
6 Bab-Dummad napneg-naid ogiglimaked,
degi, napneg-e-sailagan-mamaid ogiglimakbalid.
7 Bab-Dummad dad-ibeler-mer-noega imaked,
niisgwamar mer-bar-gaega imakbalid.
8 Bab-Dummad na e-ganguedba nibneg nasiksad,
degine, Bab-Dummad bogi demar-sabalid.
9 Bab-Dummad bela niisgwamar danar-danaled nasiksad:
Niisgwa-danaled-Osaʼye-nugad, niisgwa-danaled-Oriónʼye-nugad nasiksad.
Degi, bela niisgwa-danaled-Pléyadesʼye-nugad-naguega imaksabalid.
Bela dad-nakwed-argan-nuedsik niisgwa-danar-danar nasiksabalid.
10 Ar Bab-Dummad ibmar-dummagan-magar-itolesulid imaked,
degine, bukidar ibmar-gegerdaklemalad-geg-ebisleged imaked.
11 Ar Bab-Dummad an-nagaba nadapye-sogele, an daksasuliled.
Angi bangudye-sogele, an itossurbaliled.
12 Bab-Dummad ibmar-suye-sogele, ¿doa ega sogoe: ‘Mer be suye?’
¿Doa ega sogoe: ‘Ibu be imaknaiye?’ Dule ega soged, sate.
13 Ar Bab-Dummad uludele,
ibdula-dummad-demargined, degi, e-sordaganse-bakale,
Bab-Dummad-asabin dulluu ambikumalad.
14 ”Ar deyobile, degite, ¿igi an Bab-Dummad-abin-imakosunna?
An abin-imakegala, ¿igi an sogsale? Geg an abin-imake.
15 Amba an ibmar-akar-imaksasuli-inigwele, Bab-Dummad-asabin geg an san-bendaked.
Ar unnila an Bab-Dummadse ise-wilegar bendakleged an egised.
16 Ar an Bab-Dummadse igar-itogega gorye-sogele,
degine, anse nonikile, gwen an-itosar an ebinsasulid.
17 Aka bur angi burwa-dummadiyob yolenonikiled,
aka bur an-naibid-itodiid anga omelonai gualiled.
18 Gwen obunnogega an-imaksasuliled,
aka bur wile-itoged anga omelononikiled.
19 Ar garganguedgi sunmakleye-soglegele, Bab-Dummad bur bule emarba gargangued nikad.
Ar Bab-Dummadga igar-itoleye-soglegele, ¿doa igar-itoleged-abarse Bab-Dummad-ogwichosunna?
20 Amba an ibmar-akar-imaksasurye sogele, an-sunmaked angi dukin aibinnonikoed.
Amba an innikigudiiye-sogele, Bab-Dummad nosadga an-imakoed.
21 ”Ar an ibmar oakalossur-inigwele, degite, Bab-Dummad amba deyob angi binsasulid.
A-ulale, an burgwebigussunnad.
22 Ar bela dulemar emarbiid, degisoggu, an sogdo:
‘Ar Bab-Dummad dule-nued, dule-isgana obeloged.’
23 Ar boni-gwensak ukiagwar dule-oburgwenonikile,
an sogdo, Bab-Dummad, dule-ibmar-oakalodisulid-surbinsa-itogedga allesii guoye.
24 Dule-isgana yar-ganonikile, Bab-Dummad dule-igar-nabomalad igar-noar-imakmalaga imaked.
Ar Bab-Dummad weyob-imaksulile, degite, ¿doa imaksunna?
25 ”An-ibagan-bergued bato mosad,
an-ibagan binna-binnagwad bar abarmaksisulid.
Weligwaled an gwen-itogosuli an-ibagan bergudoed.
26 An-ibagan, ur-binnasur-nadapiyobi, nadapid.
Sulubagi e-masbina-gwichigumaiyobi, an-ibagan gued.
27 Amba an sogdibe: ‘We-ibmar-nabir-an-itodisulidi, an iegoye.
An-wagar-wile-itoged, an ogwaoye, an alledii guoye,’
28 degite, an bela-bela-nunmaked-itodiidba, amba an dobe itodaed.
An wisbalid, ar Bab-Dummad-asabinni, amba an ibmar-oakalossuliyob daklegosulid.
29 Ar an ibmar-oakalosye soglesoggu,
ar ¿ibiga bar an alamaknai guosunna?
Binsarsunna bar an alamaknai guo itole.
30 Amba an-uka an dii-diregwadgi ise-enukye-sogele,
morgaukgi an-argan dagur-dagur an imakye-sogele,
31 amba Bab-Dummad, ibmar-isgana-milegedse an-bar-meteled,
ar an-mormarse-bakale, ima an-itosaled.
32 ”Ar Bab-Dummaddi anyobsulid, andi dule gued.
Degite, ¿igi an igar-nabolegedse Bab-Dummad-sedosunna?
Gege an seded, ar Bab-Dummad dulesulid.
33 Ar anmarga-igar-nabogega igar-naboged-dule,
wargwensaar gudisulid.
34 Ar Bab-Dummad-angi-urwenaid-osulogega, dule-wargwensaale, gudisulid.
Adi, mer an Bab-Dummad-e-urwed dobguegar.
35 Aisaar an dobsuli sunmakbienad,
geg an gued, ar an dobe itoged.”