127
Bab-Jehováʼgi ibmar-nasguleged danikid
Jerusalénʼse-nakwe-nadapir-namaklegega, Salomón, we-namaked narmaksad.
1 Ar Bab-Jehová neg-sobsulile, binsarsunna neg-sobmalad arbananaid.
Ar Bab-Jehová neggweburgi nakulesulile, binsarsunna neggweburgi-nakulemalad nakulebukmalad.
2 Bemar mas-gunnega binsarsunna arbaed-dummad-imakega,
bolegoedba gwisgumalad, mutiksaila be gabmalad.
Ar Bab-Jehová, e-dule-sabeddi
bukib-binsasuli nue-gabdii imaked.
3 Anmar mimmigan-nikadi, Bab-Jehová anmarga uksad,
Bab-Jehová anmargi doggus-nued-binsaedbali, mimmigan anmarga gwalulemaid.
4 Igi-dule bila-onogedgi sigu-bukidar-ganikile, dobsuli-itoge,
debayobi, sapingwagwadgi dule mimmigan-bukidar-nikale, dobsuli gued.
5 Dule, mimmigan-bukidar-nikale, we-dulegi, nued binsalesad.
We-dule, dulemar-abargi na e-isdarmaladbo abin-abin-imakalile, e-isdarmalad-abin suli-suli itogosulid.