13
Sasirdub-nunud-wilubgan
1 Bab-Jehová weyob anga sogsad: “Jeremías, sasirdub-lino be bakna, be-saderba be edinno. Melle we-sasirdub-lino be owardikuo.”
2 Igi-Bab-Jehová-anga-sogsa, aba an imaksad. Sasirdub-lino an baksad. Geb agine, an-saderba an edichad. 3 Geb Bab-Jehová anga weyob sognonibalid: 4 “Be sasirdub-lino-baksadi, be-saderba-naidi be unge. Éufrates-diwarse be nae, akwa-maraled-yaba sasirdub be odukuo.”
5 Igi Bab-Jehová anga-sogsa, aba an imaksad. Geb an Éufrates-diwarse naded, sasirdub-lino akwa-maraled-yaba an odosad.
6 Ibagan-undar-nasadgi, Bab-Jehová anga sokalid: “Jeremías, Éufrates-diwarse be nae, sasirdub-lino-akwa-maraled-yaba-odosgusad be sunae.” 7 Geb agine, an Éufrates-diwarse naded. An akwa-akwisad, agine, akwa-maraled-yaba-sasirdub-odosgusadi, an onosad. Sasirdub-lino bela nungusad, gwen bar nuedsulid.
8 Geb Bab-Jehová weyob anga sognonibalid: 9 “Ar igi be we-sasirdub nunu-daksa, deyopira an Judá-dulemar-na-san-dummarba-imakdiid imakoed. Jerusalén-dulemar-na-san-dummarba-imakdimarmogad deyob an imakbaloed. 10 We-dule-isganamar an-ega-ibmar-soged-itobisurmaladi, na e-gwage-binsaedba ibmar imakmalad. Amar bab-dummaganba-nanadmaladi, bab-dummagan-e-nug odummodmalad. Amala bela sasirdub-lino-nunudyob gumaloed, gwen bar nued guosurmalad.”
11 Bab-Jehová soged: “Ar igi sasirdub-lino dule-saderba-atinne, deyopira an bela-Israel-dulemar, degi, bela-Judá-dulemar, an-Igar-Maidgi alakwaa-naguega an imaksanad. Adi, an-neggweburga-guega, an-nug-ogannodiguega, angi nue-binsaed-nikaa-nanamalaga, degi, an-gandikid-yeerdakleged-egi-oyolegega an imaksanad. Degi-inigwele, an-sogedba ibmar imaksasurmalad.”
Metemar-mamaraled
12 “Jeremías, an-dulamarga be sogbalo: Israel-e-Bab-Dummad-Jehová weyob sogye: ‘Bela metemargi vino enolegoye.’ Bega sokarmalale: ‘¿Ar anmar bela metemargi-vino-enolegoed wissurmarsi?’ 13 Geb agine be, emarbin-sogdoed, weyob Bab-Jehová sogye: ‘Bela dulemar we-yalaginmaladi an omumsaoye. Wemar an omumsaoye: Reymar-e-dad-Davidʼgi-danimalad, dule-irwa-Bab-Dummadse-gormalad, degi, bela Jerusalénʼginmalad an omumsaoye.’ ”
14 Bab-Jehová soged: “Na muchub-muchub-sarsomalaga an imakoed, babgana, e-mimmiganbo-sarsomalaga an imakbaloed. An we-dulemar bai-dakosulid, wile an ebinsaosulid. An we-dulemar obelogoed.”
Judá-dulemarga-iduakwaa-ibmar-soglenaid
15 Ani Jeremías dulemarga weyob sogded:
“Israel-dulemar, nue-bogimakar be an-itomala.”
Bab-Jehová-sunnagwad sogsad:
“Melle na be san-dummarbaa imakmarye.
16 Begi Bab-Jehová negsichid barmidaged-iduar,
be gandikidba e-nug-ogannomar.
Bemar negsichidgi yoledigumaloed-iduale,
Bab-Dummad-nug be odummomar.
Ar bemar, neg-meegwad edarbedimalad,
degi-inigwele, Bab-Dummad bega negsichid nasiknonikoed,
bela-belad neg gudure imakoed.
17 Ar bemar anba-ibsasulile, an bemarga walagwengi arbakee bemar-san-dummarba-imakedba an bodii guoed.
An yaisuli-boedbali an-ibyanis ariodii guoed,
geg an sagusadse bodii guoed.
Ar Bab-Jehová-e-dulemar, dikasuli gales-seledmaloed.
18 ”Reyga, degi, e-nanga be weyob sogo:
‘San-bipii na be imakmala.
Bemar, rey-gangi-siidgi be aidemala, napagi be sigmala.
Ar be-ologurgin-yeerdakleged-yoega bar bega igar maisulid.’
19 Neguev-neggweburmar bela e-isdarmaladse ebililesbukwad,
dulemar geg-noe bukwamalad.
Bela Judá-dulemar yar-baidse selesmalad,
bela yar-baidgi ambikusmalad.
20 ”¡Be atakmala! Dulemar-dad-nakwed-argan-sapiledsik-danikid be nue dakmala.
¿Bia dulemar-akwega-bemarga-uklesad nade?
¿Bia we-dulemar-be-yeerdaksamalad nade?
21 Wede igi be sogosunna, Bab-Dummad, be-ai-nueganga-guega be odurdaksadi be-dummaganga nug-imaksar.
Naibid-dummad be itomaloed.
Sior-gwensak muu-neggi-ugakgunaile, nunmaked-dummad abinganaidae,
debayobi, ulubgi be nunmaked itogoed.
22 ”Na be dukin weyob sokarmalale:
‘¿Ibiga wede deyob anmar wilearye?’
Ar be galagwensuli-isgusad-ulale, uka-swili be-imakmaloed.
Be galagwensuli-isgusad-ulale, be-gagamaloed.
23 ¿Ar dule-uka-sichidi, e-uka ogwao be insae? Gege na e-uka ogwaed.
¿Ar achu-sapur-uka-mata-matad, e-uka ogwao be insae? Suli. Gege ogwaed.
Ar bemar deyobmodo. ¿Ar bemar ibmar-isgana-imakdimaladgi, ibmar-nuegan imakmalosi? Suli.
Ar bemar bato ibmar-isgana-imaked nue-durdaksamalad.”
24 Bab-Jehová soged:
“Igi nega-dulesulidganba-burwa-goledi, gagan-dinnagan-oaisakie,
deyobi, an bemar-oaisakioed.”
25 Bab-Jehová sogbalid:
“Ar weyob be odurdaklemalargebed,
na weyob be wilemalargebed.
Ar bemar an-iedmalad,
ar gakansaedgi bur be bensuli gudmalad.
26 Uka-swili an bemar-imakoed,
be-abgangi be bingegugwichiguedse an be-imakoed.
27 Bemar-galagwensuli-ibmar-isgana-imaked an daksad.
Nainumargi-ibmar-imaksad, yar-mullugangi-ibmar-imaksad, an bela daksad.
Bemar galagwensuli-negsichigi-nanaedi, emarga-agumakedi, degine, bemar-gambanuchu-saedi, an daksad.
¡Jerusalén-dulemar! ¡Na be duledar-wilesmar!
¿Ar sanagwadse be isguedgi-gudigumaloye be sogmala?”