43
Bab-Jehováʼbi unnila Israel-Dule-Abonogedid
1 Jacob-wagan, Bab-Jehová-be-obinnisadi soged, Israel-dulemar, Bab-Dummad-be-urbisadi, weyob soged:
“Melle be dobguo,
ar ani an be-nudaksad.
Be-nugba an bese gochad.
Be an-mimmi gued.
2 Be dii-obaknaile, an beba nadapmogoed.
Be diwar-obaknaile, be gundilegosulid.
Soo-birgi be nadapile, gwen be gummakosulid.
Soo-duurmakedi gwen begi naguosulid.
3 Ar ade, ani an be-Bab-Dummad-Jehová gued,
an Israel-dulamar-e-Bab-Dummad-Isligwaledid,
an be-Abonogedid.
Ani an, be-onogega, Egipto-dulemar-urmaksad.
Be-muchub Etiopía-yar, degi, Seba-yar an urmaksad.
4 An be-muchubbi dulemar-urmakoed,
an be-san-burba-muchubbi, dule-bamalad an urmakoed.
Ar an bela-belad bemar-sabed.
Be an-asabinni, ibiyob be yeerdaklege, be duledar-nued gued.
5 Melle be dobguo.
Ar an beba gudiid.
Dad-nakwed-akale, an be-anagan sedagoed.
Dad-argwaned-akale, an be-urboed.
6 Dulemar-dad-nakwed-argan-sapiledsik yar-baid-baidgi-bukmaladga an sogoed:
‘¡An-dulamar anga udage!’
Dulemar-dad-nakwed-argan-nuedsik yar-baid-baidgi-bukmaladga an sogoed:
‘¡Melle an-dulamar gamalo!’
Be anga an-masmala-dikasuli-bukwad sedage,
be anga an-bunamala-napneg-ugakaase-bukwad sedage.
7 An-nugba-ese-gollemaladi, be anga bela seda.
An-nug-odummogega an obinnisadi, be anga seda.
Ani an obinnisad,
ani an urbisad.”
Israel-dulemar, Bab-Dummad-barsogega gued
8 Bab-Dummad soged:
“Dule-aku-atakmalad, amba ibya-nika-inigwele, be anga onimar.
Dule-uaya-yallirmalad, amba uaya-nika-inigwele, be anga onimar.
9 Dule-yar-baid-baidgi-bukmalad bela be oambikumar.
Bela dulemar danar ambikumar.
¿Doa we-dulemar-abargi we-ibmar-guoedgi iduakwaa anmarga sunmaksa?
¿Doa ibmar-gusmalad anmarga sogsa gusa?
E-daksamalad be oyomardo,
nabir-sogmarye be sogmardo,
adi, dule-baigan itomalagar,
degi, sogmalagar: ‘Napiraye.’ ”
10 Bab-Jehová Israel-dulemarga soged:
“Bemar an-barsogega be gumar,
anga-arbaega an bemar-susad,
adi, bemar magar-an-dakmalagar,
melle angi bengumalagar.
Adi, be magar-itomalagar, an doa gue.
An-iduale, bab-dummad-baid gwen megissulid,
gwen an-sorba bab-dummad-baid megosurbalid.
11 Ani an Bab-Jehová gued.
An-imbagi, dule-abonoged-baid sated.
12 Ani an bemar-owisosad,
ani an bemar-bendaksad.
Ani an bemarga sunmaksad.
Bemar-abargi, gwen bab-dummad-baid gudii gussulid.
Ani an gudii gusad.
Ani an Bab-Jehová-guedgi soged:
‘Bemar an-barsogega be gumarye,
Ani an Bab-Dummad guye.’
13 Ani an gebe-negasaila-akale Bab-Dummad gued.
Dule gwen angi wakinnosulid.
An-ibmar-imakedi, dule gwen obelogosulid.”
Bab-Dummad Israel-dulemar-ise-wile daksad
14 Israel-dulemar-e-Bab-Dummad-Jehová-Isligwaled bemar-bendakmaidi, weyob soged:
“Bemar-ulale, Babilonia-neggweburse sorda-bamalad an barmidoed.
Dulemar-wakindiiyobi an bela Babilonia-dulemar-imakoed.
Caldea-dulemar urmar-nikadba na nug-dummarba-itodimalad,
bela an obelomogoed.
15 Ani an Bab-Dummad-Jehová-Isligwaledid.
Ani an bemar-e-rey gued, Israel-dulemar-obinnisad gued.”
16 Bab-Jehová sogdebalid:
“Ani an demargi igar-mesisgusad,
dii-wilasailadgi igar-egasgusad.
17 Egipto-sordamar, moli-birgi, degi, moli-ur-bila-onomaladgi, Israel-dulemar-bargananai-gusmargua,
Bab-Jehová, Egipto-sordamar-bela-obelosgusad.
Gwallu-gwillo-akichayob amar-imaksagusad.”
18 Bab-Jehová weyob soged:
“Ibmar-nasmalad be iemar,
melle bar ibmar-gusmaladgi be binsadii gumar.
19 Ibmar gwapidmar an imakoed.
¿Ar bato ibmar-imaklenaid aku be dakmarsi?
Ar nega-dulesulidganba an igar mesnaid,
neg-dinnaganba an diwarmar mesnaid.
20 Ibmar-durgan-sapurbarmalad-ursilimalad, an-nug ogannomalad.
Achu-sapur-uaya-gannagana, nuu-dummad-dukar-suid-avestruzʼye-nugmalad, an-nug odummomalad.
An an-dulamar-susad-ogobega, nega-dulesulidganba dii-suurmakega an imaked,
neg-dinnaganba diwarmar-megega an imaked.
21 We-dulemar angadga-guega an urbisad,
an-nug ogannomalaga an urbisad.
22 ”Degi-inigwele, bemar, Jacob-wagan, gwen an-nug odummossurmalad.
Israel-dulemar, bemar angi wiegudmalad.
23 Anga bemar sibad-wawaad-sapingana-ogumakar uksasurmalad,
ibmar-durgan-anga-ukedgi gwen be an-nug ogannosurmalad.
An bese-ibmar-gwag-ukleged-egichedgi-wieguega, an bemar-imaksasulid.
Ina-wawagan-oburmakedgi-budar-itogega, an bemar-imaksasulid.
24 Be anga gwen masar-wawadikmalad baksasulid.
Gwen be ibmar-durgan-oburgwileged-e-gwallugi an-yeer-itogega, be an-imaksasulid.
Aka bur be be-isgumaladgi isdarsunna-itogega be an-imaksamalad.
Be-isgumaladi, budarsunna-be-dakega an-imaksad.
25 ”Degi-inigwele, ani, an nue-be-sabsoggu, a-ulale, an bega isgued elied.
An be-isguedgi bar binsaosulid.
26 Be angi ibmar-soged-nikale, igar-nabogedneggi be anga sogdado.
Be ibmar sogdo, adi, magar-daklegega, bule-nabir be ibmar imaksasuli.
27 Ar be-dad-sailaginedi isgusad.
Be-odurdakmaladi, angi dummad-nosmalad.
28 A-ulale, anse-goled-neg-dakmalad-dummagan nug-bipii an imaksad.
Jacob-wagan-bela-obelolegega an imaksad.
Israel-dulemar-mesagwar-imaklegega an imaksad.”