31
Israel-dulemar-e-yarse-gannar-nonikid
1 Bab-Jehová weyob soged: “A-ibagangine, ani an bela Israel-dulemar-e-Bab-Dummadga guoed, Israel-dulemala an-dulaga gumarmogoed.”
2 Bab-Jehová weyob soged:
“Es-suidgi-burgwissurmaladi, nega-dulesulidganba obunnoged-aminadapmargu,
egi-nued an binsasad.”
3 Bab-Jehová anmarse dikasurgus magarosad, anmarga weyob sogsad:
“Gusgu degisadegu an be-sabgudanikid,
a-ulale, amba nue-wile an be-dakdiid.
4 Israel-dulemar, gannar an be-urbemaloed.
Gannar neggweburga an be-imakoed.
Gannale gar-pandereta be suoed,
weligwaledba be dodonai guoed.
5 Gannar Samaria-yala-mullugangi, uvaʼmar be nasikmaloed.
Dulemar uva-digmaloedi, e-uvaʼgi yeer-itodii gumaloed.
6 Ibagwengine, dule-nakulemaladi, binnasuli Efraín-yala-mulluganba weyob gormakgwichi gumaloed:
‘Be dagmar. Sión-yalase anmar nakwenamar,
anmar-Bab-Dummad-Jehová-yalase anmar namar.’ ”
7 Weyob Bab-Jehová soged:
“Weligwaledba be Jacob-wagan-nuggi namakmar,
yeer-itogedgi neggwebur-biriginedga be gormakmar.
Bab-Dummad-nug-odummoleged-itolegega be imakmar,
weyob be gormar:
‘Bab-Jehová, be-dulamar be bendake,
Israel-dulemar-napi-besad be bendake.’
8 Bemar dad-nakwed-argan-sapiledsik-bukmaladi ani an bemar sedagoed.
Bela napneg-ugakaase be bukmaladi, gannar danar wegi an bemar-urbemaloed.
¡Bela-belad-bur-ichesuli gannar nonimaloed!
Amar-abargi, dala-satemalad danimarmogoed.
Muya-muya-nanamaladi, siamar-gurgin-nikamaladi,
degine, muugan-sikwigamaladi, danimarmogoed.
9 Boed-abalagi danimaloed.
Igar-nuedba sedaniki an saoed,
igar-olloo-maidba dii-maidse an bemar-idudani guoed,
a-igarbali, be gowarmaknadapi guosurmalad.
Ani an, Israel-e-Babad,
an-machi-sailanaginedi, Efraínʼad.
10 ”Dulemar-yar-baid-baidgi-bukmalad, Bab-Jehová-sunmaked be itomar.
Neggwebur-dikasuli-bukmaladga be weyob gayaburba sogmar:
‘Israel-dulemar-oaisakisadi, a-dule gannar Israel-dulemar danar-oambikubaloed,
igi sibad-wawaad-edarbed na e-sibad-akwe,
deyobi, e-dulamar-akwemogoed.’
11 Ar Bab-Jehová Jacob-wagan-abonosad,
dule-gandikidgi ollor-imaksad.
12 Nonimaloed, Sión-yala-birse weligwar namaknonimaloed,
Bab-Jehová-ega-ibmar-nuegan-ukedgi yeer-itomaloed.
Bab-Dummad ega we-ibmar ukoed:
Orosgi-dakleged-trigo-nugad,
vino-binid, olivo-gwallu,
sibad-wawaadmar, moli-bebe-nikmalad,
ega ukoed.
Nainu-senigwad-nue-egi-arbalediidyob gumaloed,
bar abgan-galagan itogosurmalad.
13 Weligwaledba yagana gwirdemaloed,
sapingana, weligwaledba serganmala gwirdemarmogoed.
E-naibi-itodimalad bar nunmake itogosurmalad,
gwagegi-baisur-itomalaga an imakoed.
E-nunmak-itomalad, yeer-itogega an saoed.”
14 Bab-Jehová soged:
“Dule-irwa-anse-gormaladga ise-obinagwar ibmar an ukoed,
an-ibmar-nuegangi an-dulamar yeer-itogoed.”
15 Weyob Bab-Jehová soged:
“Dulemar Ramáʼgi binnasuli-oimake itoleged,
dulemar ise-boale, degi, nunmakedba-bukib-binsae itoleged.
Wede Raquel, e-mimmiganga bonaid,
dule-e-gwage-gadi-gadi-imaked abesulid,
e-mimmigana bela ei girgusad.”
16 Weyob Bab-Jehová soged:
“Raquel, melle bar be boe,
be-boed be bargae, ganna be sae.
Ar be-wile-itogedi, bega ibmar-nuedga guoed.
Be-mimmigan, e-isdarmalad-yargi nonikoed.”
17 Bab-Jehová soged:
“Yoedse bega ibmar-nueganbi guo-dakleged,
be-mimmigana gannale e-yalase nonimaloed.
18 ”Efraín-dulemar weyob binnasuli-ogormake an itosad:
‘Sabsur-be-an-imaksad,
moli-bebe-nikad-bipi binnasur-gunaidaedyob an gudinad,
emide be an-odurdaksad an nued-itosad.
Gannar bese-dagega be an-sae, adi, gannar an beba gudioed.
Ar bee be an-Bab-Dummad-Jehová gued.
19 An begi bangusad,
degi-inigwele, an magar-itosgua, bukib an binsasad,
binasgar dataa dukin an imaksad.
Bingedar an itoged,
mesagwar an itoged,
sapingwa-akar an isgudaniguad.’ ”
20 Bab-Jehová soged:
“¿Ar Efraín an-Machi-sabed-sunnadsursi?
¿Bur Efraínʼbina an nue-itosursi?
Gandikidba an ega ibmar-sokalile, an ebinsaardaed.
Efraín bur bela-belad an-gwage-ebudaed,
we bur an nue-wiledaked.
21 ”Israel-dulemar, igarba wilubgan be nasikmar,
bia be nasmala,
agine be-gannar be nasikmar,
igargi nue be atakmalo.
Israel-dulemar-yeerdaklegedi, gannar be dagmala,
be-neggweburse gannar be dagmala.
22 Bunagwa-uayasulidaedi, ¿ar sanagwadse be yoggus-gudiguoye be soge?
Bab-Jehová, ibmar-gwapid we-napneggi imaksad.
Ome sui-ebirdii guoed.”
23 Israel-dulemar-Bab-Dummad-Jehová Bela-Gangued-Nikadi soged: “Judá-dulemar gannar-we-yalase an senonikile, Judá-yalagi, degi, e-neggweburmargi weyob gannar sogdamarbaloed:
‘Yala-islidikid, igar-innikigwadba-ibmar-imakleged-neg,
Bab-Jehová begi nued binsasun.’
24 ”Agine Judá-dulemar ambikumaloed, bela dule sapurgi-arbamalad, degi, moli-edarbemalad ambikumaloed. 25 Dule uku-uku-itomaladi, an ogoboed. Dule ukumaada-itomaladi, masgi an ogunnoed.”
26 Ani Jeremías, nue-gabmai, an ataas naded. Ibiyobi, negburgan-daksadi an nued-daksa.
Igar-Binid-megisad
27 Bab-Jehová weyob soged: “Ibagan-dani, Israel-yalagine, degi, Judáʼgine dulemar-bukidar-ambikuega an imakoed, degi, ibmar-durgan bukidar-merguega an sabaloed.”
28 Bab-Jehová soged: “Igi an bemarbina bemar-obelogega, bemar-wiogega, sabsur-bemar-imakega, degi, bemargi-gwichiguega, degine, bemargi bonigan-barmidagega an ibmar-imaksagusa, deyobi, an bemarbina bemar-urbega, degine, bemarga neggweburmar-sobega ibmar-imakdii gubaloed. 29 A-ibagangine bar soglegosulid:
‘Babgan uva-soled guchaye,
a-ulale, e-mimmigan nugar-iii-naddaye, bar soglegosulid.’
30 ”Emisgindi, bar deyob soglegosulid. Dule uva-soled-guchale, na-ee nugar-iii naoed. Wegisundo, na wala-walagwena e-isguedba burgwemaloed.”
31 Bab-Jehová weyob soged: “Israel-dulemarbo, degi, Judá-dulemarbo an igar-binid-mesoed-ibagan dani. 32 E-dadganbo-igar-mesisadyobi, an igar mesosulid. Deunni, Egipto-yalagi an e-dadgan-onosgu, anbo-igar mesisgusad. Angadga gusmar-inigwele, anbo-igar-mesisad bichismalad.”
33 Bab-Jehová soged: “A-ibagangine, Israel-dulemar-ebo an weyob igar mesoed: E-gwage-ulubgi an-igar an ega nasikoed, e-binsaedgi an-igar an ega narmakoed. Ani an e-Bab-Dummadga guoed, emar an-dulaga gumarmogoed. 34 Bar dule, dule-baid odurdakosulid, degi, bar dule, e-gwenad odurdakosulid, ega weyob bar sogosulid: ‘Bab-Jehová be amimala.’ Ar bela burwiganase, degi, serganse-bakale, an-amimaloed. Ar e-isgumaladi, isgussulidyob an dakoed, bipisaale bar an e-isgusadgi binsaosulid.”
35 Bab-Jehová, Bab-Jehová-Bela-Gangued-Nikad,
dad-ibeler-ibgi-gaega-nasiksadi,
degi, nii, niisgwamar, mutik-gaega-imaksadi,
degine, demar-uurmakega-osukamakedi, weyob soged:
36 “We-igarmar-mamaidgi anga gwatirnonikile,
a-ibagine, Israel-dulemar bar an-dulamarga gussuliled.”
37 Bab-Jehová soged:
“Dule, nibneg-matugued wilubsasale,
degi, napneg-urba napneg-sailagan-mamaid wisgusale,
ibmar-isgana-imaksamalad-ulale,
an Israel-dulemar obachaled.”
38 Bab-Jehová weyob soged: “An-neggwebur gannar soblegoed-ibagan dani. Nakuleged-galu-Hananeelʼye-nugad-akar yawagak-Ánguloʼye-nugadse neggwebur ambikuoed. 39 We-akale, ibmar-wilubsaed-dub-baksa, Gareb-yar-mulluse naguoed. Geb Garebʼgi-baksa Goa-neggweburse aibiridoed. 40 Bela neba-naidgi bia dulemar-mui-diglege, degi, burumar-milege bela angadga nugsalegoed. Degine, bela-nainumarnanaid-akale, Cedrón-dian-maidse, degine, dad-nakwedsik molimar-yawagak-gwichidse angadga nugsalegoed. Bipisaale, we-neggwebur bar berguosulid, degi, bar bibisgosulid. Degisadegu sii guoed.”