27
1 Melle be san-dummarba-imakedgi binsao,
ar be wissulid, ibagan begi igi-daniki.
2 Melle be dukin san-dummarba-imako,
dule-baigan be-nug-odummogedi, bur nabirid.
3 Akwa ukusulid, ukubbela ukusurbalid,
dule-binsaedsulid-e-urweddi, aba bur bule yeer-gangued.
4 Urwedi, yeer-gangued.
Sae-itogedgi-urwedi, dule-wioged.
Nobeddi, geg bargaleged.
5 Arbakee-sabgulegedba,
bur nuedid, bakar-bega-ibmar-soged.
6 Be-isdarad-yamo-be-wagar-uedba,
bur nuedid, be-ai-nued sabsur-bega-ibmar-soged.
7 Dule, nue-immeles-gudiile, bar ibmar abedasulid.
Achanisse-bakar, budar madaed.
Dule, ukudmaada-gudiirdi, ibmar-gagbiregedse-bakar gunned,
ochigwayobi itodaed.
8 Dule, dikasuli aineba gaamakdiidi, dikasuli nuu e-uugi gaamakdiyobid,
neguyagi sate daed.
9 Gwallu-wawadikmaladi, ina-wawadikmaladi, e-yapanned weligwar dule-saed,
debayobi, ai-nued-binsaed-ukedi, dulega niga-ogannoged.
10 Melle be-ai-obanedgi be binsao.
Melle be-bab-e-ai-obanedgi be binsabalo.
Melle be-boni-itodiidi,
be-gwenad-negse be sedo.
Bur be-gwenad-bebo-urwediidba,
bur nabirid, dule-be-neg-dikarba-maidse be naed.
11 Machi, dule-binsaed-nikaa be dae, weligwar be an-imake.
Adi, an deebali, mesagwar-an-imakdimalad-gayamakoed.
12 Dule-itoakwaa-binsaedi, boni-noed bato daksabindaed.
Degisoggu, mer boni-noega imakdaed.
Dule-binsaed-sateddi, boni-noalir akudakdaed.
Degisoggu, egi nue wileddasunnad.
13 Dule, dule-baid-ular mani-gasad-bennukoye-sogsale, mani-bennuksulile, e-ibe be mor weenao,
dule-baid-mani-gasad-ular, be e-mor sioed.
14 Dule bolegoedba binnasuli e-aise nuedgi-goler,
e-ai-gabmaidga ukabsalegedyob gued.
15 Ome-ursili, dii-wied-ibagi, dii-gargarmaknaiyobi gued.
Urwedbi wisdaed.
16 Dule, e-igar-gaye-sogele, geg gaed,
burwayobid, burwadi geg galeged.
Argangi ibmar-gwallu-geg-abingalegeyobid.
17 Esgoro, esgoro-baidgi oswiswimakleged.
Dule na ebo-idakmalale, igar-nuedse onomalad.
18 Dule, sapi-nue-akwele, e-san gunnoed,
dule, e-dummadga nue-nakulediile, e-nug odummolegoed.
19 Igi diigi, magar wagar dakledae,
deyobi, dule e-binsaedbali, na magar-daklesimogad.
20 Igi-neg-uan ollorgusisuli, degi, burgwed-igar galemaisuli,
debayobi, dule ibmarbin-gadisogedi, napi-ibmar abedaed.
21 Bormo-crisolʼgi mani wilubdakleged, soogi or wilubdaklemogad,
duledi, e-nug-odummolegedgi mag-daklemogad, igid-dule gue.
22 Dule-binsaedsulid be nagele, amba uki be nagbalile, degi, ibmar-gwagyob be osarwele,
amba e-binsaed-sateddi, e-ibe be osulogosurguoed.
23 Be-sibad-wawaadmar nue be dakdii sao,
be-molimar gatik nue be akwedii sao.
24 Ar ibmar-nuegana, degisadeguadsulid.
Manimala, degisadeguadsurbalid.
25 Sapur emilesale, gagan-aradik ainidagoed.
Sapurgi gagan-dutugana weledagoed.
26 Sibad-wawaadmar bega mor-yoed ukoed.
Sibaddi, bega nainu-bakega guoed.
27 Sibad-e-nunis bukidar be nikuoed,
adi, bedi, be-ome, be-mimmigana egi nabir itomaloed,
degine, bela-bega-arbamaladi, yeer-itomarmogoed.