2. GARDA-SOGBOGWAD
42
(Salmos 42:1–72:20)
Bab-Dummadbina an nue-soged
Coré-e-wagan we-namaked narmaksad.
We-namaked Masquilʼye-nugad. Namakmalad-e-iduedga soglenaid.
1 Bab-Dummad, igi goe-bebe-nikad diibina ogormakdidae,
an deyob bebina sogdiid.
2 Bab-Dummadbina an nue-soged,
Bab-Dummad-san-burba-ukmaidbina an nue-soged.
¿Ar sana Bab-Dummad-asabin an gwisgunonikoe?
3 Bane-bane an bodiid,
ar an-boed an-masgunnedga anga gunonikid.
An-isdarmalad bane-bane anga sogdimalad:
“Emisgindi, ¿bia be-Bab-Dummadde nade?”
4 An ebinsaddaed, igi an dulemar-abalagi an nadapdae,
igi an Bab-Dummadse-goled-negse dulemar-semaidae.
An ebinsaddaed, iba-dummad-onolealile, weligwaledgi an dulemar-semaidae,
bela-belad namakagwale an nadapdamalad.
An we-ibmar ebinsadele,
naibid-dummad angi nonidaed.
5 ¿Ibiga an suli-suli-itogoe? ¿Ibiga an bukib-itogoe?
¡Gwen an deyob itogewilubsulinad!
Bab-Dummad-abitodii an guoed,
Bab-Dummad-e-nug-odummodii amba an guoed.
Ar Bab-Dummad, an-abonogedid.
Bab-Jehová, an-Bab-Dummadid.
6 Bab-Dummadye, nue an suli-suli-itoged.
A-ulale, an begi Jordán-diwar-akale binsadiid,
Hermón-yar-dummagan-akale, an begi binsadiid,
Mizar-yalagan-akale, an begi binsadiid.
7 Igi ibe-sailagi diwar-dummad-aryomaidae,
dii sukamakmaidae,
sabsur uurmakmaidae,
deyobi, wile-itolegedi be angi-gwisguega imaksad.
8 Bab-Dummad, an bese weyob goled:
Bitigi be-sabgued be anga ibginedba oyogena gadin,
neg-mutikidba an-bega-namakeddi berguosulid.
9 Bab-Dummadga an sogoed:
“Be an-Bab-Dummadid, be an-bendakdiidid.
¿Ibiga be an-ies-gudii?
¿Ibiga wilesakwaa an-isdarmalad-nukad an itodii guoe?”
10 An-isdarmalad-angi-allenanaid,
nue-nunmak an-imaked, bela-bela ulubse an-ebuged.
An-isdarmalad weyob anga sokardamalad:
“¿Bia be-Bab-Dummadde nade?”
11 ¿Ibiga an suli-suli-itogoe? ¿Ibiga an bukib-itogoe?
¡Gwen an deyob itogewilubsulinad!
Bab-Dummad-abitodii, an guoed,
Bab-Dummad-e-nug-odummodii amba an guoed.
Ar Bab-Dummad, an-abonogedid.
Bab-Jehová, an-Bab-Dummadid.