83
E-isdarmalad-obelogega Babse-goled
Asaf, we-namaked narmaksad.
1 Bab-Dummad, melle be gaya-bogidik mege.
Bab-Dummad, melle be sunmaksuli gue,
melle be ibmar-imaksuli gue.
2 Bab-Jehová, be dake, ibibayobi be-isdarmalad uurmakbukwa,
ibibayobi isdar-be-dakmalad begi gwisgunanai.
3 Be-dulamargi-aibinega yardakar igar-amismalad.
Be-dulamar-na-be-sabgumaidgi-gwisgumalaga, yardakar bular igar-amismalad.
4 We-dulemar sogmalad: “Dagmala, anmar bela e-dulamar obelonae.
Deyobi, Israel-e-nug bar bipisaar ebinsalegosulid.”
5 Dule-wargwennayob na igar-aminanaid,
begi bila-onomalaga, we-dulemar na atosmalad:
6 Edom-dorgan, Ismael-dorgan,
Moab-dorgan, Agar-dorgan,
7 Gebal-dorgan, Amón-dorgan, Amalec-dorgan,
Filistea-dorgan, degi, Tiro-dorgan, bela wemar na atosmalad.
8 Asiria-dorganse-bakale, bela wemarba atosad.
Lot-wagan-bendakega atosmalad.
9 Ar igi be Madián-dulemar-obelosgusa,
deyobi be we-dulemar obelomoga.
Ar igi be Sísara, degi, Jabín, Cisón-diangi-obelosgusa,
deyobi be we-dulemar obelomoga.
10 We-dulemar Endorʼgi burgwismalad,
ibmar-isganayob napagi miled gusmalad.
11 Ar igi be Oreb, degi, Zeeb, imaksagusa,
deyobi be e-sordamar-dummagan imakmoga.
Ar igi be Zeba, degi, Zalmuna, imaksagusa,
deyobi be bela e-dummagan-nuga-nikamalad be imakmoga.
12 Wemar sogsagusad:
“Bab-Dummad-e-yar-naidi, anmar e-ibe sumala.”
13 Bab-Dummad, we-dulemar burwaba-selegega be imake.
Gaganmar burwaba-gukuddaeyobi be we-dulemar-imake.
14 Ar igi soo sapur-ogumakdae,
degi, igi soo-gwabunyemaid yarmar-ogumakdae,
15 deyobi be we-dulemar, be-burwa-dummadgi be baleginne,
be-burwa-ooredgi, be ogwaye.
16 Bab-Jehová, we-dulemar be obingegsae,
adi, magar-be-dakmalaga, be Bab-Dummad gued.
17 We-dulemar, degisadegu bingegudii gumala,
na bingegudii burgwemala.
18 Na wisgumala, bebi Bab-Jehová gued, weyobi be nugad.
Na wisgumala, napneggine, bebi unnila Bab-Dummad-Bur-Birigined gued.