6
Isdarmalad, Jerusalén-neggwebur-ebilis-bukwad
1 Bab-Jehová soged:
“¡Benjamín-wagan, Jerusalén-neggweburgi be ainimar!
¡Tecoa-neggweburgi be gar-trompeta ogormar!
¡Bet-Haqueremʼgi be waa-obupurmakmar!
Ar dad-nakwed-argan-sapiledsiki boni-dummad danikid,
neg-obeloged danikid.
2 Jerusalén-neggwebur-yeerdakleged an obelosokalid,
gagan-aradikid-naid-yeerdaklegedyobidi, an obelosokalid.
3 Sibad-edarbemalad, degi, e-sibadmar ese danimalad, neggwebur-ebilis ambikunonimaloed,
na wala-walagwen e-itolegedba ibmar imakdemaloed.
4 ”Be-isdarmalad, e-sordamarga sogdemaloed:
‘¡Jerusalén-neggweburgi-bila-onogega guakwamalo!
¡Yorukudbali anmar egi gwisgumaloed!
¡Emide, gwen nabir itolesulid,
dad nae-naegusad!
¡Bato neg sedomaid!
5 ¡Anmar nae! ¡Anmar mutiki egi gwisgudapoed!
¡Anmar e-neg-gandikmalad obelogoed!’ ”
6 Deyob Bab-Jehová-Bela-Gangued-Nika-Maid soged:
“¡Suarmar be immimar!
Jerusalénʼgi-dogega napa-nakwemai be sobmalo.
Ar e-dulemar ibmar-isgana-imakedbi wismarsoggu,
we-neggwebur sabsur-odurdaklegergebed.
7 Igi dia-yaagi dii-mummurmakmaidae,
debayobi, Jerusalén-neggweburgi isgued ainimaid.
A-neggweburgi sabsur-imaklegedbi itoleged,
unnila ibmar-obelolegedbi itoleged.
Ibmar-nued-imakleged an daksulid,
unnila boniganbi nomamai an daked,
nailikguedbi nomamai an daked.
8 ¡Jerusalén-dulemar! An-bemargi-melle-banguega, be-daed be ogwamala.
Ar degisulile, an bela bemar-obelogoed,
dulemar bar-ambikuega an imakosulid.”
9 Bab-Jehová-Bela-Gangued-Nika-Maid weyob soged:
“Israel-dulemar-dula-bemaloedi, bela amiledii gulemaloed.
Igi uva-san belallaa weledae,
e-gaagi gwen gwagwenad obeledasuli,
debayobi, dule-wargwenad gwen obelegosulid.”
10 Ani Jeremías sogded:
“Bab-Dummad, an bese egisdo,
¿wede doaga an sunmakoe?
¿An doa owisogoe?
¿Doa an-itogoe?
Ar yamo itogosurmalad,
an ega-ibmar-soged aku-itomaloed.
Ar be-gayaburbagi dododamalad,
ar be-gayaburba itobisurmalad.
11 Ar Bab-Dummad-isdar-itogeyobi an isdar itogusmogad,
agala, geg na san bargagusad.”
Bab-Jehová anga sogded:
“Be-sae-itoged be soge, burwigana-neg-imbaba-gudimaladga be soge,
sapingan-danar-danar-gudimaladga be oyoge.
Ome e-suibogwa gales seledmaloed,
degine, dule-uka-selebamalad, dadgan-sergan-ebo, gales seledmarmogoed.”
12 Bab-Jehová soged:
“E-negmar, e-nainumar, degi, e-omegan dule-baigangadga guoed.
Ar ani, an-dulamar-we-neggweburgi-bukmalad sabsur-odurdakoed.
13 ”Bipiganase-bakale, degi, serganse-bakale,
igar-maisulidba-ibmar-nikuedgi yaisur-itodimalad.
An-gayaburba-barsogmaladse-bakale,
dule-irwa-anse-gormaladse-bakale,
dule-yardakedgi arbadimalad.
14 Unnila asginbi an-dulamarga sokardamalad:
‘Be-isguedgi be ollorgusye, nueganbiye.’
Sokardamarbalid: ‘Neg nueganbiye.’
Degi-inigwele, neg nueganbi dasulid.”
15 Ani an Bab-Jehová soged:
“¿Bemar ibmar-isgana-imaksadbali, be bingegusmala?
Ar bemar, bingedar itossurmalad.
¡Bingeguodeeye gwen binsasurmalad!
A-ulale, wemar dulemar-sabsur-odurdaklegoedba, sabsur-odurdaklemogoed.
An we-dulemar sabsur-odurdakalile, bela wilemaloed.”
16 Bab-Jehová weyob soged:
“Ibmar-imakdimalad be melle bar imakmar,
be-gudiid be nue itomar.
Igar-epennegana be egismar, igid-igar bur nuedye.
Melle a-igargi be bangumalo.
Deyobi, bonisuli garmakdii be gumaloed.
Degi-inigwele, ‘bemar we-igarba nanaosurye’ sogsamalad.
17 An bemarga gayaburba-berbemalad barmisad, weyob bemarga sogegar: ‘Nue gar-trompeta-goled be itomalo.’
Degi-inigwele, bemar gar-trompeta-goledba ibsaosurmarye sogsamalad.
18 ¡Degisoggu, dulemar-neggwebur-akar-akar-bukmalad be itomar!
¡An-dulamar-wilegoed be nue itomalo!
19 ”Dulemar, bela be an-itomar:
Boni-dummad an Jerusalén-neggweburga sedanikid.
E-isgudimalad-ulale, boni-dummad an ega sedanikid.
Ar an ega ibmar-soged itossurmalad,
aka an-igar-maid obachamalad.
20 Ina-wawadikid Sabá-neggweburgi be sedanidamaladi, ¿ibi-nuedga wis anga guoe?
Masaryob-dakleged-wawadikmalad, dikasur-neggwebur-baidgi be sedanidamaladi, ¿ibi-nuedga wis anga guoe?
Be anga we-ibmarmar ogumakar-ukmalad an abesulid.
We-ibmarmar an yeer daksulid.”
21 A-ulale, Bab-Jehová weyob soged:
“An Jerusalén-dulemar-igar oburoed, egi yolemalaga an imakoed.
Babgan, e-mimmiganmala, e-aimarmala, degine, e-neg-dikarba-mamaimalad, bela girgumaloed.”
22 Bab-Jehová weyob soged:
“¡Be dakmar! Dad-nakwed-argan-sapiledsik sorda-bila-onomalad danikid.
Bela napaneg-ugakaase sordamar-bukib duurmakdanimalad.
23 Warsiyalaba duurmakdanimalad
eswarmar-annik-annik melledanimalad.
Dule-isganamalad, wile dule-daksurmaladid.
Demar-uurmakemaiyobi, binnasuli oimakdanimalad,
e-molimar-birgi abarmakdanimalad.
Jerusalén-dulemar, we-dulemar begi-bila-onogega duurmakdanimalad.”
24 Jerusalén-dulemar sogdemalad:
“Anmarse gayaburba nonikid,
degidbali, anmar niga argwated.
Anmargi dobe-itogedi obined,
igi-ome-ugakgunair boniganba-galitonaidae, deyobiyob anmar itoged.
25 Melle be sapurba ainimalo,
melle aineba namalo.
Ar anmar-isdarmalad es-suid-guagwar danikid.
¡Bela neg-imbaba neg dulagwar naid!
26 An-dulamar, wile-itoged-mor be yomala.
Burugi baparmakmai be imakmala.
Igi-dule na e-mimmi-wargwennagwad-ei-burgwisar bina boe, debayobi be ise-boale bomala.
Ar dulemar-anmar-obelogedi, emisgwa anmargi danikid.”
27 Bab-Dummad anga sogded:
“Jeremías, be an-dulamar-daed-argaega, e-daed-balamiega, amar-abargi-egi-nakulegega, an-be-ogwichisad.
28 Bela we-dulemala uayasulidamalad,
gakansaedbi dakdimalad.
Na dule-nuedga san-imakmar-inigwele, bela dule-isganamarbiid.
29 Ar soo-binnasur gadele, gingwa soo-abin daluddaed.
Ar dulemardina, gwen san-islididik gusulid.
Gwen igarga gusurmalad.
30 A-ulale, we-dulemar ibmar-isganaye bileged.
Ar angala ibmar-isganaga gumalad.”