2
Binsaed-nikagued-amileged ibnuedid
1 Machi, an ibmar-bega-soged be itogele,
an-igar-maidba be nanaele,
2 binsaed-nikaguedba be ibsaele,
be-ulubgi bela-bela ise-itoagwar be ibmar imakele,
geb be Bab-Jehováʼba-ibsaleged magar be itononikoed,
magar be Bab-Dummad daknonikoed.
3 Machi, nue-ibmar-wisigued be egisele,
magar-ibmar-itoged be egisele,
4 binsaed-nikagued maniyob be e-bina-sogdiile,
or-nuegan-dukuar-bukwadyob be amiele,
5 geb be Bab-Jehováʼba-ibsaleged magar be itononikoed,
magar be Bab-Dummad daknonikoed.
6 Ar Bab-Jehováʼbi binsaed-nikagued uked,
Bab-Dummadbi nue-ibmar-wisi be-imaked.
7 Bab-Jehová dule-ibmar-innikii-imakmaladga binsaed-nikagued uked.
Bab-Jehová amar-bendakdaed,
amarba gudidaed.
8 Bab-Jehová dule-igar-maidba-ibmar-imakmalad nue-dakdidaed,
Bab-Jehová dule-eba-nanadimalad edarbedidaed.
Igar-inniki-imakleged-wisguleged
9 Geb agine, igar-inniki-mamaidba-imakleged,
igar-nabolegedgi-igar-maidba-imakleged,
emarbi-dulemar-dakleged,
magar-itoge be guoed, wede ibi-obare.
10 Binsaed-nikagued be-ulubgi nagunonikile,
nue-ibmar-wisidi, yeer-itoge be-imakoed.
11 Itoakwaadaedi be-bendakoed,
nue-ibmar-wisiguedi be-bendakbaloed.
Dulemar-isganagi-bangued
12 Binsaed-nikagued, igar-isganaba-nanaega be-imakosulid,
dulemar-sunnasur-sunmakmaladgi be-ollor-imakoed.
13 Dulemar-igar-isganaba-bur-nanaega, igar-nuedgi-banguddamaladgi,
binsaed-nikaguedi, be-ollor-imakoed.
14 Dulemar-ibmar-isgana-saedgi-wergumaladgi, ibmar-isgana-imakedba iba-onodamaladgi,
binsaed-nikaguedi, be-ollor-imakoed.
15 Dulemar-igar-noar-noar-gudidamaladgi, igarmar-innikisulidba-gudidamaladgi,
binsaed-nikaguedi, be ollor-imakoed.
Dule-baid-e-omegi-bangued
16 Machi, binsaed-nikaguedi, dule-baid-e-omegi be-ollor-imakoed.
Binsaed-nikaguedi, ome-agumakedba-emar-binsaed-gaedgi, be-ollor-imakoed.
17 A-ome, Bab-Dummad-asabin na abirgunagwar-gued-igar-mesisad ieded,
degidbali, na e-suigi bar binsassulid.
18 A-ome-negse naye be sogele,
burgwed-igarse be-sedoed.
19 Dule a-omese-gochale, bar gannarse guosulid,
bar gannaryob nued-gudii guosulid.
Nued-gudigued, degi, sabsur-odurdakleged
20 Machi, deyobi, dule-nued-nanadimalad-igarba be nanaoed,
igar-innikigwadbi be imakdii guoed.
21 Ar dule-igar-maidba-ibmar-imakmaladi we-napneggi gudii gumaloed.
Dule-egi-ibmar-akar-soged-satemaladi, we-napneggi undar-suitii gudii gumaloed.
22 Dule-isganamardi we-napneggi bergumaloed,
dule-ichomaladdi oburgwilemaloed.