24
19
1 Melle be dule-isganamargi nobgue,
melle be eba-akaedgi binsabali.
2 Ar e-gwagegi unnila emar-sabsur-imakedgi binsamalad,
unnila ibmar-isgana-imakedgi sunmakmalad.
20
3 Nue-binsaed-nikaguedba neg sobleged.
Nue-ibmar-wisidba neg-e-sailamar mesleged.
4 Itoakwaa-binsalegedba e-gabednegmaryaba
ibmar-gargermaladi, degi, ibmar-yeerdaklemaladi enoleged.
21
5 Dule-binsaed-ibedi, dule-gandikidid.
Dule-nue-ibmar-wisidi, dule-dutusulidid.
6 Nue-igar-amiale, bila onoleged.
Bukidar-dulemar-binsaed-dakmaladgi nakwileged siid.
22
7 Dule-binsaedsulidaedi, dule-binsaed-ibedga gwen guosurguoed.
Igar-itolegedgi sunmakosulid, ar aku-itoged na ibi obaroe.
23
8 Dule unnila ibmar-isganaginbi-binsaedi, egi-soglegoed:
“Dule-isganaye.”
9 Dule-binsaedsulidaedi, unnila isguedginbi binsaed.
Bela dulemar dule-emargi-dododiid isdar-dakmalad.
24
10 Ar be bonigan-abin sikirmakele,
amba be-gangued nollogwad.
25
11 Dulemar-burgwed-igarse-nadapmalad be ollor-imake,
dulemar e-burgwed-modanimalad be bendake.
12 Ar amba be sogele: “An wissulinye.”
¿Dule-gwage-wilubdakedi, gwen wisguosur be insae?
Dule-begi-nakulegedi gwen wisguosur, ¿be insae?
Bab-Jehová dulemar-e-daedba dulemarga ibmar-uked.
26
13 Machi, achanis be mae, ar yeer-maleged,
achanis ochii maleged.
14 Binsaed-nikaguedi, achanisyob bega ochii gumogoed.
Binsaed-nikagued be amisale, yoedse bega ibmar nueganbi guoed,
be-ibmar-edarbediid be nikudapoed.
27
15 Dule-isgana, melle be dule-nued-oakalogedgi binsae.
Melle be e-neg-obelogedgi binsabali.
16 Dule-nuedi, amba ilagugle (7) aimukuele, gannar gwisgubaloed.
Dule-isganamardi aimukusale, geg bar gannar gwisgued.
28
17 Be-isdaradi aimukusale, mer be yeer-itogo.
Be-isdarad akar-gusale, mer be wergubalo.
18 Ar Bab-Jehová egi-be-wergue be-dakalile, be-daed nabir-dakosulid.
Ar egi be werguele, Bab-Jehová be-isdarad bar sabsur odurdakosulid.
29
19 Melle be dule-isganamarba akae.
Melle be egi nobgubalo.
20 Ar dule-isgana nuedgi berguosulid.
Dule-isgana gwallu-akitedaedyob bergudoed.
30
21 Machi, Bab-Jehová-dobekwaa be nanae,
rey-nug be odummoge.
Uayasulidamaladba mer be akae.
22 Ar wemar ukiagwale, sabsur-odurdaklemaloed.
Ar dule wissulid, ibi-bonigan egi danikoe.
5. BINSAED-NUEGAN-BAIGAN
(24:23-34)
23 Dule-binsaed-ibegan amba we-ibmar sogsamarbalid:
Igar-nabirolegedgi dule-wargwenbarbi-nagued nuedsulid.
24 Dule-igar-naboged, dule-ibmar-oakalosad ibmar-oakalossuliyob dakele,
neggweburmarse ukabsalegoed,
dulemarse isdar daklebaloed.
25 Ar dule-igar-nabogedi, dule-ibmar-oakalosad-sabsur-odurdakerdi, dulemar yeer dakmaloed,
dulemar egi ise-nued binsamaloed.
26 Napiragwadgi dule-abinsaed,
yeer-itole dule-imaked.
27 Ibmar-digoed guakwa be urbe,
ibmar-digega be-nainumar guakwa be nasike,
geb a-sorbali, be-neg be soboed.
28 Melle be ibmar-daksasuli dule-baidgi sunmako,
melle be egi gakansabalo.
29 Melle be sogo: “Igi be an-imaksa, deyob an be-imakmogoed.
An deyopira imaked nikamoga.”
30 Dule-wiegala-e-nainu-dikarba an nasad,
dule-binsaedsulidaed-e-uva-digaled-dikarba an nasad.
31 A-nainugine, ikomar yaisur an daksad,
e-nainu bula-moodo-nai an daksabalid,
e-galu-emakaled-nainu-ebiris-naidi aimukumai an daksabalid.
32 An weyob ibmar-daksadi bipisaale, an iessulid.
We-ibmargine, ibmar-soggwen an durdaksad:
33 Ar be sikwas gabele,
ar be sikwas megele,
ar be sikwas obunnogele,
unnila be sakwa-obirmasmaile,
34 wilegedi, dule-atursaedyob begi nonikoed,
ibmar-sate-guedi, dule-gingi-nikadyob begi nonikoed.