48
Israel-dulemar-uayasulidaed
1 Jacob-wagan, we-igar-an-bega-sogoedi, nue be itomalo.
Judá-wagan Israel-dulemarye-biledimalad, nue an-itomalo.
Bemar Bab-Jehová-nuggi be ise-sogar-ibmar-sogdimaladi, Israel-e-Bab-Dummadse be gordimaladi, napiragwadgi be imakdisurmalad.
Igar-innikigwadgi be imakdisurmalad.
2 Bemar neggwebur-islidikidginmaladye na be sogdimalad,
degine, Israel-e-Bab-Dummadgi-bensurmalad,
Bab-Dummad-Bela-Gangued-Nikadye-nugadgi be bensurmalad,
nue be itomalo.
3 Bab-Dummad weyob soged:
“Ibmar-gusmaladi, bato an dikasurgus egi an sunmaksad.
Yoo-ibmar-guoed-iduale, bato an egi iduakwaa sunmaksad.
An-sunnagwad dulemarga an oyosad.
Ukiarmakale, an imaksad.
Bela deyob gunonikid.
4 Ar ade, bato an wisid, bede nue gwage-dutusulid,
be-dukar-war esgoro-gannaregedyobid,
be-bebe-gar esgoro-gordikidyobid.
5 A-ulale, an bega dikasurgus we-ibmar sogsad.
Iduakwaa we-ibmar-guoed an bega oyosad,
adi, melle be sogegar: ‘An-ibmar-bab-dummadyob-sobaled, we-ibmar imaksaye.
An-ibmar-wilub-sobaled, degi, an-suar-sobaled we-ibmar-guoed sogsaye.’
6 Bela we-ibmarmar-gusad be itosad, bela be daksad.
Degite, ¿bemar we-ibmarmar-gusad sogosursi?
”Emisgi, an ibmar-binigan bemarga an sogoed.
Be-idu ibmar-dukuar-mamaidi, akudaklemaladi, an bemarga sogoed.
7 We-ibmarmar emiskwaa imaklesmaladid,
dikasurgus imaklesurmaladid.
Emi-ibagine, amba egi-sunmakleged be itodisulid,
adi, melle be sogegar: ‘Eye, dika bato an wisbinye.’
8 Bipisaale, gwen we-ibmar be itodisulid,
gwen be wissurbalid.
We-ibmar gwen be iduar itodisulid,
gwen bega iduar be-uaya, magasar-itogega argassulid.
Ar an nue be-wisid, be emar-yardakmaladid,
be gwalulesad-akale, uayasulidaedye be-bimalad.
9 ”An, an-nug-sabed-ulale, an-urwed an bargaed.
An-nug-odummoleged-ulale, an na san-bargaed,
adi, melle be-obelogegar.
10 ¡Be dakena! An swilidik be-imaksad.
Degi-inigwele, mani-swilidik-imaklegedyob an be-imaksasulid,
sabsur-wile-itolegedgi an be-wilubdaksad.
11 An we-ibmar-imaksadi, an-ulale an imaksad,
an na dukin-sabed-ulale, an deyob imaksad.
¿Sunna an-nug obanagwar-imakmalaga an imakosi? Suli.
An-nug-odummolegedi, dule-baidgadga an ukosulid.”
Israel-dulemar-ollorgunonikid
12 Bab-Jehová weyob sogbalid:
“Jacob-wagan, be an-itoge,
Israel-wagan, ani an bese gochad.
Ani an Bab-Dummadid.
Ani an gebesailaginedid, anse bergunaibalid.
13 An-argangine, napneg an nasiksad,
an-argan-nuedsiki, mogir-billi an egasad.
Ani an e-nugba ese gochagu, bela nagunonikid.
14 ”Bela bemar ambikumar, be an-itomar:
¿Doa we-ibmar-guoed iduakwaa sogsa?
Ani Bab-Jehová, an dule-gwensak-susad Babilonia-yalagi an-ibmar-imakbied imakoed,
Caldea-dulemargi gwichiguoed.
15 Ani an we-ibmarmar sogsad.
Unnila ani an we-dulese gochad.
Dagega, an imakoed,
e-ibmar-imakoedgi emargi obinoed.
16 ”Anse be walikgudamar,
an ibmar-sogoedi, nue itomalo:
Gebesailaunni an gwen dukuar sunmaksasulid,
ibmarmar gualile, bato an gunaidaed.”
Emide, Bab-Jehová-Bela-Gangued-Nikad, E-Burba-gandikidba an-barmialid. 17 Weyobi Bab-Jehová be-Bendakedi, degi, Israel-dulemar-e-Bab-Dummad-Isligwaled, soged:
“Ani an Bab-Jehová gued,
bemar-Bab-Dummadid.
Ibmar-nueganba be-odurdakedid,
ibu-igarba be nanaoe, a-igarba be-iduedid.
18 An-igarmar-mamaidba be uaya-nika gudigusana,
diwar-aryomadaedyobi ulubgi bogidikid be nikuoenad,
demar-mullumakmadaedyobi be baisur-itodii guoenad.
19 Be-wagan ukub-naidyob-mergu guoenad,
be-mimmigan ukub-merguedyob-mergu guoenad.
E-nuga gwen-alliosulinad,
an-asabinni, gwen weyob guosulinad.”
20 ¡Babilonia-yalagi be ainimar!
¡Caldea-dulemargi be wakinmar!
Bemar Babilonia-yalagi-noedgi binnasuli weligwaledba be we-igargi sunmakmalo.
We-ibmar dulemar-wisguega be imakmalo,
bela yala-naid-ugakaase gayaburba be mimimalo.
Weyob be sogmalo:
“Bab-Jehová, e-mai-Jacob-wagan bendaksaye.”
21 Nega-dulesulidganba-seargua, gwen ukud mechasurmalad.
Bab-Jehová emargala, akwasailagi dii-aryogega imaksad.
Akwa-marisgusadgi dii-binnasur ega aryogega imaksad.
22 Bab-Jehová soged:
“Dule-isganagardi gwage-bogidikid sateye.”