5
Bab-Dummadse-goled, an-bendakye
Namakmalad-e-iduedga soglenaid: Gar-gammuba namaklegoye.
David we-namaked narmaksad.
1 Bab-Jehováʼye, an bega ibmar-sogedi, be an-itoge.
Nunmakedgi an bega ibmar-biedi, nue be an-itoge.
2 Bab-Jehová, be an-Bab-Dummad gued, be an-rey gued.
Ar an bese gornaisoggu, an bese wilenaidi, nue be itosunna.
3 Bab-Jehová, wakudaryalaba an bese-goledi be an-itodaed,
wakudaryalaba an-wile-naidi, an bega sognonidaed.
Be-an-abin-imakedi, an edarbedidaed.
4 Bab-Dummad, ar bedi ibmar-isgana abesulid,
Dule-isgana be-walikaa gudii guosulid.
5 Dule-san-dummarba-imakmalad, bese gwen dogosulid.
Dule-ibmar-isgana-imakmalad, nue-sae be dakdaed.
6 Dule-gakansamalad be obelogoed.
Bab-Jehová, bedi dule-gindakmalad, dule-yardakmalad, nue-sae dakdaed.
7 Bab-Dummad, ar bedi nue-wile-an-daksoggu,
andi nabir bese-goled-negse dogsunnad.
Nabir an be-neg-islidikidsik sindigar-ataksii
an be-nug odummosunnad.
8 Bab-Jehováʼye, an-isdarmalad an bukidar-nikadba be-igar-innikigwadba be an-nie.
Be-Igar-Maid magar-dakega be an-imake.
9 Dule-isganamar innikigwadba sunmaksurmalad,
e-ulubgi ibmar-isgana-imakedginbi binsadimalad.
Yamo dule-nug-odummogar sunmakmalad,
yardakar emar-obelogega, guagwar bukwamalad.
10 ¡Bab-Dummadye, a-dule-isganamar be sabsur-odurdake!
Dule-isganamar yamo dule-yardaked-igar mesismalad.
A-igar na dukin egi aibinega be imake.
We-dulemar gannar-gannar ibmar-isgana-imakdimalad-ular, be obane.
Ar ade, begi nue-gwisgusmalad.
11 Dule-begi-bendakleged-amidimaladi, wergumarsun,
degisadegu weligwar namakmarsun.
Bab-Dummad, be amar-bendakdaed.
Dule-be-sabgudimaladi, begi wergumarsun.
12 Bab-Jehová, dule-ibmar-innikii-imakedgi be nued binsaoed.
Bab-Jehová, be-sabedi dulega sigu-abgaedyob guoed.