28
Tiro-e-reygi-ibmar-guoed, iduakwaa-soglenaid
1 Bab-Jehová anga sogded: 2 “Dule-machi, Tiro-e-reyga be soge: Bab-Jehová-Bela-Gangued-Nikadi weyob sogye:
‘Be-gwagegi na be san-dummarba-itogedba sogsagusad:
Ani an bab-dummadye.
Muu-billiganbali bab-dummagan-e-rey-gangi an siiye.
Ar bab-dummadyob na be ito-inigwele, ar bedi bab-dummad-sulid.
¡Unnila be dule gued!
3 ¿Ar Danielʼba bur be binsaed-ibedsi?
¿Ar ibmar-dukuar-mamaid be bela wissi?
4 Be-binsaed-nika-guedba, be-ibmar-nue-wisidba, ibmar-nuegan bukidar be nikad.
Be-ulugwagine or-bukidar, mani-bukidar be sabosad.
5 Mani-onogedgi-arbaedi, be nue-wisid,
a-ulale, mani-ibedga be gunonikid.
Bukidar be-ibmar-nuegan-nikadba san-dummarba be imaked.’
6 ”A-ulale, ani Bab-Jehová-Bela-Gangued-Nikadi weyob soged:
‘Emide, bab-dummadyobi na be nue-ibmar-wisi imaked.
7 A-ulale, dulemar-ainebarmalad begi duurmakdagega an imakoed.
Dulemar-yar-baid-baidgi-bukwamalad-bur-isganamar an begi barmidagoed.
We-dulemala, es-suidgi be-ogilogoed,
be-yeerdakleged, be-nue-binsaed-nikad obelogoed,
degi, be-nug-dummarba-nikad oichomaloed.
8 Napa-yaba be-balimetemaloed,
muu-billigine, sabsur be burgoed.
9 Dulemar-be-oburgwemaloed-asabin, ¿amba be sogoe: Ani an Bab-Dummadye?
Ar dulemar-be-gindakmaladga bab-dummadga be guosulid,
unnila be dule gued.
10 Dulemar-ainebarmalad sabsur-be-imakmaloed,
dulemar-aku-an-dakedyob be burgoed.
Ar ani Bab-Jehová-Bela-Gangued-Nikadi, weyob soged.’ ”
11 Bab-Jehová anga sogded: 12 “Dule-machi, Tiro-e-reyga wile-itoged-namaklegedgi be namake, ega be soge, Bab-Jehová-Bela-Gangued-Nikadi weyob sogye:
‘Innikigwad-e-wilubga be guenad,
nue-binsaed-nikadae be guenad,
yeerdaklege be guenad.
13 Bab-Dummad-nainu-Edénʼye-nugadgi, be galagwensuli-akwamar uniryeerdaklemalad,
a yeerdaklemalad-nai gudii gusanad:
Akwa-Cornerinaʼye-nugad,
akwa-Topacioʼye-nugad,
akwa-arad-Jaspeʼye-nugad,
akwa-Crisólitoʼye-nugad,
akwa-Beriloʼye-nugad,
akwa-Óniceʼye-nugad,
akwa-Zafiroʼye-nugad,
akwa-Carbuncloʼye-nugad,
akwa-Esmeraldaʼye-nugad,
degine, ormar.
We-akwa-nuegan-nai be aibirdii gusanad.
Be-dukargi-nagued, be-sakwagi-nagued, degi, be-uaduki-nagued bela orgi soblesadbiid.
Be-obinnilesad-akale, we-ormar bega guagwar-dakles bukwa gusad.
14 Baliwitur-querubinʼga an be-nug-imaksad,
Emar-bendakedga be gwisgusad.
Bab-Dummad-yar-islidikidgi an be-ogwichisad.
A-yargi be gudii gusanad,
soo-akwamar-birgi be nanadii gusanad.
15 Be-obinnilesad-iba-akale, geb isgued be-ulubgi-nai daklenonikidse,
be-daedi innikigwadbiinad.
16 Be ibmar-manigi-uked-bukidar-nikadba, sabsur-emar-imakde gusad, degi, isgudegusad.
A-ulale, Bab-Dummad-yargi ibmar-isganayob an be-onosad.
Be, baliwitur-querubin-guedi, degi, dulemar-bendakedi,
soo-akwamar-abargi bar gudii an be-imaksasulid.
17 Be-yeerdakleged-ulale, be san-dummarba imaksad.
Be-nug-dummarba-nikad-ulale, be-binsaed-nikadaed be oichosad.
A-ulale, napnegse an be-balimeted,
degi, reymar-asabin-bingegu-gwichi an be-imaksad.
18 Bela-bela be-isgusad-ulale, be-mani-onogedgi-isgusad-ulale, be-bab-dummadse-goled-negmar be oichosad.
A-ulale, an be-abargi soo ogasad,
adi, bela be-ogumaksad.
Bela dulemar-yeer-be-dakmalad-wagab an napagi be-balimeted,
geb burubi-sii an be-imaksad.
19 Bela dulemar-yar-baid-baidgi-bukwamalad-magar-be-dakmaladi, be-dakarmalale, dobgus bukusdamalad.
Ar bato be bela-bela bergus siid,
bar be daklegosulid.’ ”
Sidón-neggweburgi-ibmar-guoed iduakwaa-soglenaid
20 Bab-Jehová anga sogded: 21 “Dule-machi, Sidón-neggwebursik be atake, egi ibmar-guoed iduakwaa be soge. 22 Bab-Jehová-Bela-Gangued-Nikadi weyob sogye, ega be soge:
‘Sidón-neggwebur, an begi yolegega an wegi gwichi,
an be-abargi nug-dummarbaa guoed.
Igar-maidba an sabsur-be-odurdakalile, degi, an-isligwaled an begi oyoalile, wisgumaloed,
ani an Bab-Jehová gue.
23 ” ’Uelleged-dummad an begi barmidagoed,
be-igarba ablis suurmakmai guoed.
Es-suidgi girgulenanaid-ulale, be-igarba dulemar-nailikgusmalad burgwemai gumaloed.
Degidbali, wisgumaloed, ani an Bab-Jehová gue.
24 ” ’Dulemar-e-yar-dikarba-bukwamaladse Israel-dulemar bar isdar-daklegosulid.
Israel-dulemar, we-isdar-dakleged esgoro-swichwigwadgi maklesadyob nunmaked-itomalad, bar itogosulid.
Degi, ikogi sikaa-gusayob-itoleged, bar itogosulid.
Degidbali wisgumaloed, ani an Bab-Jehová-Bela-Gangued-Nikadi, gue.’ ”
25 Bab-Jehová-Bela-Gangued-Nikadi weyob soged: “Ar Israel-dulemar yar-baid-baidse-oaisakiles-gusmalad, an gannar danar-oambikusale, an-isligwaled, dulemar-yar-baid-baidgi-bukwamalad-wagab an ega oyogoed. Geb degine, Israel-dulemar na e-yargi gudii gumaloed. We-yardi, an-mai-Jacobʼga an uksa gusad. 26 A-yargine, dobgued-sate gudimaloed, negmar sobmaloed, uvaʼmar digmaloed, ar ade, dulemar-e-yar-dikarba-bukwamalad, Israel-dulemar-isdar-dakdimalad, igar-maidba an sabsur-odurdakoed. Wisgumaloed, ani an e-Bab-Dummad-Jehová gue.”