4
1d. Dad-dummad-Adán-akale, Noéʼse wile-itoleged-onoded
(4:1–6:22)
Caín Abel-oburgwisad
1 Adán e-ome-Evaʼse-gochagu, Eva gurgin-nika gunonikid. Evaʼga susugwa uklenonikid, Caínʼye onugsasad. Ar Eva sogded: “Bab-Jehová na e-sogedba susugwa anga uksad.” 2 Geb a-sorba, Evaʼga Abel uklenonikid, Caín-e-urba.
Abel sibad-wawaad-edarbedga gusad. Caínʼdi sapurba-arbaed-dulega gusad.
3 Ibagan-nasad-sorbali, Caín na e-ibmar-sanmaksamalad wesad. Geb Bab-Jehováʼga-ukega senonikid. 4 Abelʼdi na Bab-Jehováʼse sibad-wawaad-gebegwalulesmalad senonimogad, geb oburgwisad. A-sibad-wawaad-e-gwallu ogumakar Bab-Jehováʼga uksad. Bab-Jehová Abel-yeer-daksad, degine, ega-ibmar-uksad yeer daksabalid. 5 Bab-Jehová Caín-yeer-daksasulid, degine, ega-ibmar-senonikid amba yeer daksasurbalid. A-ulale, Caín bela-bela sae-itoalid. E-wagar-daklegedi magar-dakleged, nue sae-itoged.
6 Geb degine, Bab-Jehová Caínʼga sogded: “¿Ibiga sae be itoge? ¿Ibiga be-wagar urwakwaa daklege? 7 Ar ibmar-nued be imakele, ¿an be-abingassurmogar be insae? Eye, an be-abingasmogale. Ar emigindi, be ibmar-nued imaksursoggu, isgued begi-aibinega guakwaa be-edarbediid. Degi-inigwele, sunna isguedgi be obined.”
8 Ibagwengi, Caín e-urbaga sokalid, sapurba wis-garmakdii sanamarye. Geb ebo-sapurba-gudiidgi, Caín e-urba-Abel-sarsosad, geb oburgwisad.
9 Geb degine, Bab-Jehová Caínʼse egichided:
—¿Bia be-urba-Abel nade?
Caín, Bab-Jehová-abin sogded:
—An wissuli. ¿Ar ande an-urba-edarbedsi?
10 Bab-Jehová Caínʼga sogded:
—Ar wede, ¿ibi be imaksa? Be-urba-ablis be eosad. Emide, a anga sogeyob an itoged: ‘Anga be igar-naboye.’ 11 Be be-urba oburgwisadba, napa be-urba-e-ablis gobsad. A-ulale, be ukabsalessunnad. 12 A-ular, be nainugi arbaoen-inigwele, bega ibmar sanmakosulid. Be we-napneggi dule-wakindiiyob negsuli gudii guoed.
13 Geb degine, Caín, Bab-Jehová-abin sogded:
—Weyob sabsur be an-odurdakele, gwen guo an itosulid. 14 Ar emi-ibagi, nainugi-arbaedgi be an-ononaisoggu, we-napneggi garmakdii, dikasur begi bangus gudii, dule-wakindiiyob negsuli, obunnoged-sate an gudii gudoed. Degisoggu, doa-dule an-dakalile, an-oburgoed.
15 Bab-Jehová Caín-abin sogded:
—Suli, deyob guosuli. Ar dule be-oburgwele, we-dule-be-oburgwisad ilagugle (7) bur bule sabsur-odurdaklegoed.
Geb degine, Bab-Jehová Caínʼgi wilub nasiksad, adi, dule-gwensak Caín-dakalile, melle oburgwegar. 16 Caín Bab-Jehováʼgi bangudgu, Nod-yargi megidapid. Nod-yarde Edén-dad-nakwedsik naid.
Caín-e-wagan
17 Caín e-omese-gochagu, e-ome gurgin-nika gunonikid. Machigwa-ega-uklesad, Enocʼye onugsasad. Caín, neggwebur urbenonikid. E-machi-nugba, we-neggwebur Enocʼye onugsanonikid.
18 Enoc, Irad-e-babad.
Iradʼdi, Mehujael-e-babad.
Mehujaelʼdi, Metusael-e-babad.
Metusaelʼdi, Lamec-e-babmogad.
19 Lamecʼdi ome-warbo-nikusad:
Wargwen Adaʼye nugad,
baiddi Zilaʼye nugad.
20 Ada machi-nikusad, Jabalʼye onugsasad.
Jabal-inse dordoneg-sobed onoded.
A-inse ibmar-durgan-akwedgi-arbaed onodbalid.
21 Jabal urba nikusad, Jubalʼye nugad.
Jubal-inse gar-arpa-ogoled onoded.
A-inse gammu-ogoled onodbalid.
22 Zilaʼdi machigwa-nikunonimogad.
Tubal-Caínʼye a-machigwa onugsasad.
Tubal-Caín-inse esgoro-gordikidgi-ibmar-sobed onoded,
degi, esgorogi-ibmar-sobed onodbalid.
Tubal-Caín bun-wargwen nikusad.
E-bunde, Naamaʼye nugad.
23 Ibagwengi, Lamec e-omemarga sokalid:
“Ada, Zila, an bemarga ibmar-sogoedi,
nue be an-itomalo:
Dule naibi-an-imaksad-ular, an oburgwisad.
Machigwa an-sarsosad-ular, an oburgwisad.
24 Ar dule Caín-oburgwisale, we-dule ilagugle (7) buged-mai,
sabsur-odurdaklegoye sogleged.
Ar dule an-oburgwisardi, we-dule an-oburgwisad-ular,
dulapaa-gakambe-gakagugle (77), bur bule sabsur-odurdaklegergebed.”
Eva baid-machi-nikusbalid
25 Adán e-omese gochabargu, Eva susugwa-nikunonikid. Geb Eva sogded: “Caín, e-urba-Abel-oburgwissoggu, Bab-Dummad susugwa anga Abel-anar uknonikid.” A-ular, Eva a-susugwa Setʼye onugsasad.
26 Set machigwa-nikusmogad, Enósʼye onugsasad.
A-ibagan-akar, dulemar Bab-Jehováʼse gotemalad.