4
1 Ani an Bab-Jehová-guedgi bemarga soged:
“Bemar Israel-dulemar, gannar be anse-dagmarye-sogele,
mer bar be isgumalo.
Be an-asabin ibmar-isgana-bab-dummadyob-imaklemalad-osulogele,
mer bar be angi bangumalo.
2 Ar gakansulidgi, igar-napiragwadgi, innikigwadgi,
‘Bab-Jehová-nuggi an ise-sogar-sogmarye,’ be sogmalale,
ar degidbali, ‘dulemar-yar-baid-baidsik-bukwamaladgi anbali egi yeer binsalegoed,
degine, anbali egi weligwar itomaloed.’ ”
3 Bab-Jehová weyob Judá-dulemarga, degi, Jerusalén-dulemarga soged:
“Napa-ebuledisulidgi be ibmar digmala.
Melle bar iko-imbaba be ibmar digmalo.
4 Judá-dulemar, Jerusalén-dulemar, an-bemarbo-igar-mesisadbarbi be nue-nai gumala,
be-gwage-ulubgi a-igarbarbi nue-nai be gumala.
Melle be-ibmar-isgana-imaksamalad-ular, an-urwed sooyobi begi-nodagega be imakmalo.
An-urwed, soo-gamaiyob, dule geg oginned.”
Judá-dulemar-sae-dakmaladba egi ubolesad
Bab-Jehová sogdebalid:
5 “Judá-yalagi, bela be sunmako.
Jerusalén-neggweburgi, bela gayaburbamar be mimimar.
‘¡Bela yalamargi gar-trompeta be ogormar!’
Binnasuli gandikidba be gormakmar.
Weyob sogmar:
‘Anmar danar-ambikumar, neg-gandikmaladse ubonamar.’
6 Sión-yarsik bander be oyomar,
melle be gannaa sigmala,
gwae be duurmakdemar.
An bela-belad-dulemar-wiogega dad-nakwed-argan-sapiledsik boni-dummagan an barmidasokalid.
7 Bato achumigur-nono-wawaad gagan-imbaba nodanikid,
dule, dulemar-akar-akar-bukwamalad-obeloged bato igarba danikid.
Be-yala-obelogega, e-yalagi bangualid.
Be-neggweburmar akwamarbi ganna-ganna ambikuoed,
dulemar bar bukwasuli guoed.”
8 Ani Jeremías sogded:
“A-ulale, wile-itoged-mola be yomar,
bukib be binsamar, wile-itogedba be akiginmar,
ar Bab-Jehová-bela-bela-urwedi, anmargi urwemaid.”
9 Bab-Jehová sogbalid:
“Ani an Bab-Jehová-guedgi bemarga soged:
A-ibagan warmaknonikile, rey, degi, dummagan-negsemamaid bela dobedba wawanmakdemaloed.
Dule-irwa-anse-gormalad gwakidmaloed.
An-gayaburba-barsogmalad geger dakdemaloed.”
10 Ani Jeremías sogded:
“An-Bab-Dummad-Jehová, nue be we-dulemar yardaksad,
nue be Jerusalén-dulemar yardaksad.
Ega be sogsagusanad: ‘Bonisuli be gudii gumaloye.’
Emide be dakena, boni-dummaganba galitonanaid.”
11 Bab-Dummad an-abin sogded:
“Sabsur-odurdakleged-iba warmaknonikile, we-Jerusalén-dulemarga weyob soglegoed:
‘An-neggwebursik nega-dulesulidganba yar-mullugan-bukmalad-akar burwa-uereged gordanikid.
We-burwa-gormaid ibmar-gwag-miegarsulid,
degi, neg-swiri imakega gormaisulid.’
12 An we-burwa-barmidagoedi, binnasuli goled.
Ar an-sunnagwad, sabsur-odurdakega an we-dulemar imakoed.”
13 Israel-dulemar weyob sogdemaloed:
“Be dake, anmar-isdarmalad mogiryob danikid.
E-ur-napagined-bila-onomalad, burwa-ooregedyob gwichigudanikid.
E-molimar, sulubagi-gukuedba bur binnasuli abarmakdanikid.
¡Anmar duledar-wilesmar! ¡Anmar bela!”
14 Bab Jehová soged:
“Jerusalén-dulemar, be-gwage-isgudiid be urukmala, adi, be, abonolemalagar.
¿Ar sana be binsaed-isganamargi-binsaed iemaloye be sogmala?
15 Dan-neggwebur-akale, Efraín-yalagan-akale,
gayaburba boni-dummagan-danikidgi-sunmaked noalid.
16 Dulemar-yar-baid-baidsik-bukwamalad be owisomar,
Jerusalén-dulemarga be sogmar:
‘Dulemar-dikasurmalad begi ubodani,
Judá-neggweburmargi binnasuli gormakdanimar.’
17 Ani an Bab-Jehová-guedgi soged:
Dulemar nainu-ebiris-ambikuedyob bela be-ebiris ambikumaloed,
ar ade, be angi uayasuli gusmalad.
18 Be-daed-ular, be-ibmar-isgana-imaked-ular, bemar weyob gunanaid.
¡Ibmar-isgana-imaked bega nunmaked-dummad uksad!
¡Gwage-ulubgi nue nunmak be-imaksad!”
19 Ani Jeremías sogded:
“¡Nue-nunmak itoleged! ¡Suli-suli an itoged!
¡An-gwage-ulub nue-nunmak an itogusad!
¡An-ulubgi an-gwage-ulub nakwamaknaid!
¡An sunmaksulir guosulid!
¡An sunmakergebed!
Gar-trompeta-goled an itoged,
bila-onomalad-gormaked an itoged.
20 Sabsur-wilegedi, ukin-ukin danikid,
ar bela yalagan sabsur-gusa nagusad.
Ukiagwale, an-dordoneg maluded,
an-meged-neg ukiagwale ayarided.
21 ¿Ar sanagwadse an-isdarmalad-e-bander bar daksuli an guoe?
¿Ar sanagwadse an-isdarmalad-e-gar-trompeta-goled bar an itogosuli guoe?”
22 Bab-Jehová soged:
“An-dulamar binsaedsurmaladid, aku an-dakmalad.
Mimmigan-binsaedsurmaladid, aku neg-itomalad.
Ibmar-isgana-imakedsikdi binsaed-ibegan nanamalad.
Ibmar-nued-imakeddi wissurmalad.”
23 Ani Jeremías sogded:
“An napneg-dakdegu, bela napaneg gagales-nai an dakalid.
Niba an atakdebargu, bela negsichidbi-nai an dakalid.
24 Yalasik an atakdebargu, yalamar giglimakbukwa an dakalid.
Bela yar-mullugan nakwamakbukwa an dakalid.
25 An atakdegu, dulemar sate an dakalid,
bela nuumar duurmaksa nanaed.
26 An nue-dakdebargu, napa-gadi-sanmakedi nega-dulesulidbi-nai an dakalid.
Bab-Jehová ibmar-imaksadbali, bela neggweburmar akwamarbi ganna-ganna-bukwa gusad.
Bab-Dummad-urwedbali, bela deyob gusad.”
27 Bab-Jehová weyobi soged:
“Bela yalamar swanga imaklegoed,
degi-inigwele, naitinagase an obelogosulid.
28 A-ulale, bela-yar-naid wile-itonai guoed,
nibnega negsichidbi naguoed.
An bato sogsabinned, an-ibmar-sogsad bar an ogwaosulid.
Bato an imakoye sogsad, bar an igar ogwaosulid.
29 ”Sorda-sigugi-bila-onomalad binnasuli-goledba, degi, sorda-moligi-sii-urwemalad binnasuli-goledba, dulemar bela duurmakdemaloed.
Gwenna-gwenna dulemar, bulaganba-doge-doge wakitemaloed,
baigandi, akwa-dummagangi nakwidmaloed.
Bela neggwebur ollobi naguoed,
dule-wargwensaale bar egi gudii guosulid.
30 ”Bemar, Jerusalén-dorgan nue be wilesmalad:
¿Ar igi be binsamala?
¿Ibiga be mor-gargemalad yomala?
¿Ibiga be ormar-nuegan nasikmala?
¿Ibiga be ibya-sigamar magmala?
Ar binsarsunna yeerdaklege na be san-imaknanaid.
Ar dule-be-abesmalad, isdar be-dakmalad,
unnila be-oburgwega be-abemalad.
31 ”Igi-ome na gebe e-igargi-boni-itonaile, binnasuli-gornaidae,
deyobi, dulemar-gole an itoged.
We-binnasuli-gornanaidi, Sión-dulemar gornaid,
akus-akus bunnonaid.
Na e-argan-onakwale, weyob sognanaimalad: ‘¡An duledar-wiles-ini! ¡An bela!
¡Dule-gindakmalad an-gasmalad!’ ”