55
Balegillediidba-Babse-goled
David we-namaked-Masquilʼye-nugad.
Namakmalad-e-iduedga soglesad: Neginotʼba namakoye.
1 Bab-Dummadye, an bese-goled be an-itoge,
an bese-wilenaid mer be an-itosuli gue.
2 Be an-itoge, be an-abin-imake.
Ar an-surbinsa-itogedi, anga gwage-bogidikid uksulid.
3 Dule-isdarmalad-sabsur-ibmar-soged an dobe itoged,
dule-isganamar-e-sabsur-dule-imaked wile-ito an-imaked,
ar gakansaar angi sunmakmalad, nue-urwedgi an-baleginmalad.
4 Ulubgi gwage nunmak an itoged,
angi bela-bela dobe-burgwed nagunonikid.
5 Dobedbali an wawanmakgwichid,
bela-bela an dobe itoged.
6 Geb an-sogsad: “¡Nuuyobi an sakan-nikana gadin!
Adi, an gukusaled. Obunnoged-neg an aminadeled.
7 An wegine dikasur wakiteled,
nega-dulesulidgangi an megisaled.
8 ”Burwa-dummad-idu-wakinnega,
dukued-negse an gwae wakiteled.”
9 Bab-Dummadye, we-dulemar be obeloge,
e-sunmakmalad aku-ito be imake.
Ar unnila neggweburgine sabsur-imakmaladbi,
abin-abin-imakmaladbi an daked.
10 Mutiki, ibgine, e-galu-matusulid-ebirdii damalad,
e-galu-matusulid-yabali ibmar-isganabi, yamo-dulemar-yardakedbi neg naid.
11 E-galu-matusulidgindi dule-obelogedbi neg naid,
e-igar-imbaganbardi dule-wiogedbi, dule-yardakedbi neg naid.
12 Ar an-isdarad an-obinge-imaksana, an na san bargasanad.
Ar dule-isdar-an-daked mesagwar an-imaksana, an e-idu dukusanad.
13 Ar emigindi, bee be weyob an-imaksad.
Be an-ai-nuedid. Be anyob dule gumogad.
Be an-sordad, be an-ai-bur-walikagwadid.
14 Be nuedgi anbo-walikaa gudidaenad,
ai-nuedgi be anbo Bab-Dummadse-goled-neggi gudidaenad.
Emigindi, bee be angi weyob yolesad.
15 Burgwed ukiagwar an-isdarmaladgi yolesunna,
neg-uangi napa-yaba dula odelesunna,
ar e-neg-yaurgi ibmar-isganabi nikad.
16 Ar andi Bab-Dummadse goloed,
Bab-Jehová an-bendakoed.
17 Wakdaradba, yorukudba, mutikidba an surbinsa-itogedgi Bab-Dummadse goloed,
edi an-itogoed.
18 Ar dulemar bukidar angi aibinmar-inigwele,
Bab-Dummaddi bogidikidgi angi-bila-ononanaidgi an-onogoed.
19 Bab-Dummad-gusgu-dummadga-maiguad an-itogoed.
Bab-Dummad an-isdarmalad ibgwensur-imakoed.
Ar wemar na e-daed ogwasurmalad,
gwen Bab-Dummad dobsurmarbalid.
20 Dule-isgana dule-ebo-nued-gudiidgi aibined,
e-igar-mesisadgine annaed.
21 Na e-ibmar-sogedi ochii ibmar-nueganbi soged.
E-gwagegindi bila-onogedginbi binsanaid.
Na e-sunmakedi, innikii sunmak itolegenad.
Degi-inigwele, esyobi dule-naibi-imaked.
22 Bab-Jehováʼga, be-bukib-binsaed be soge, na e be-bendakoed.
Ar Bab-Dummad, dule-nued degisadegu-galakudii imakosulid.
23 Bab-Dummad, bedi dule-isganamar oburgoed,
napa-gullu-yaa be barmetoed.
Dule-ablis-eodimaladi, dule-emar-yardakdimaladi, undar-dikasur dula-gudii guosurmalad.
Ar andi begi bensulid.