49
Jacob yoedse e-mimmigangi neg-guoedgi sunmaked
(Deuteronomio 33:1-25)
1 Jacob e-machimalase gochad. Ese nonimargu, ega sogded: “Anse walikaa be dagmar. An bega sogoed, igi bemar yoedse guoe.
2 Masmala, be an-itomalagala, anse be dagmar,
be-bab-Israel be nue itodamar.
3 ”Rubén, be an-machi-sailaginedid,
be an-ganguedid, be-inse an-san-burbagi danikidid.
Be-inse bur nug-dummarba-nika guedid,
be-inse bur gangued-nika guedid.
4 Ar ade, be diwar-nomaidyob gued,
geg be galeged.
Ar an-omese be gornonigu, an-gabedgi be dodosad.
A-ulale, bur dummadga bar be guosulid.
5 ”Simeón, Leví, gwenadgan gumalad.
Es-suidmargi dulemar-sabsur-imakdamalad.
6 E-onmakbukwadse, gwen an dogbisulid.
E-igar-itobukmalad-abargi, gwen an sigbisulid.
Ar ade, sae-itodmargu, dulemar-oburgwismalad.
Yogasaar moli-bebe-nikad-e-dua-dub-wardummad siksamalad.
7 Be-doggus-urwed bela-bela isdar-itolegega gusun.
Degine, be-sabsur-ibmar-imaked, bela-bela isdar-daklegega gusun.
Jacob-yalaganba an bemar-oaisakioed,
Israel-neggweburmargi bela aisakiega an bemar-imakoed.
8 ”Judá, be-gwenadgan be-nug odummomaloed.
Be-gwenadgan be-abin dulluu e-bebe napase ebulegedse imakmaloed.
Be-isdarmaladgi be obindii guoed.
9 Judá, be achumigur-sapingwagwadyob gued,
Masgasa-gunnaid bergusale, obunnomegisdaed.
¿Doa ese achaoe?
Dule geg ese achaed.
10 Judá-dulemar-abargi dule-negsemaid gwen surguosulid,
degine, gaapoled-e-ibed danikidse e-gaapoled-ganikid egi suosurmarbalid.
Ar ade, dulemar-yar-baid-baidgi-bukmalad e-rey-Siloh-nonikoed,
a-rey-sogedba nanamaloed.
11 Judá mani-ibedga gunonikosoggu, uva-bukidar-nikadba e-moli-uayasuid uva-sailagi edinnoed,
e-moli-bipi bur uva-e-wardummadgi edinnoed.
Degi, Judá vino-obine-nikadba, e-mor vinoʼgi enukoed.
¡Vinoʼgi, e-mordummad enukbaloed!
12 E-ibya vinoʼba bur gudureged.
E-nugarmar moli-nunisba bur sibudikid.
Ar Judá, mani-ibedid.
13 ”Zabulón, demar-gakagi megoed.
Agi, urmar-nagued-neg nika guoed.
E-ambikuoed, Sidón-yalase warmakoed.
14 ”Isacar, moli-uayasuid-dutusulidyob gued.
Geg-gwisgue e-neg-yagi sagumar-imbagi obunnomaid.
15 Isacar, obunnogega, yar-nued-dakargua,
degi, yeerdaklege dakargua,
ibmar-berbegega na san imaksad,
emar-maiga gunonikid.
16 ”Dan, Israel-masmala-ambe-gakabogwad-baiganyobmogad (12).
Dan, e-sordamarga igar-nudakedga guoed.
17 Dan, naibe-buled igargi-maidyob guoed,
a-naibe moli-maligi warmaksale, dule-moli-birgi-siid argwatedaed.”
18 Jacob sogdebalid:
“¡Bab-Jehováʼye, bela-bela be an-abonoged,
an-edarbediid!”
19 Geb degine, Jacob e-masmalaga sogdebalid:
“Gadʼgi sordamar-urwemalad bukidar gwisgunonimaloed.
Degi-inigwele, Gadʼdi, a-sordamar-baregitoed.
20 ”Aser mas-yaisur-nika guoed.
We-masmar reymar-mas-gunnedyob yeer-gulle itomaloed.
21 ”Neftalí, igi goe-ome sapurba e-itolegedba gudidae,
degi, e-mimmigan yeerdakle nikabali, deyob gued.
22 ”José, dian-dikarba sapi-gwichiyob gued,
sapi-yaisur-sanmakedyobid, e-anagan galu-birgi obakmamaid.
23 Joséʼga nunmaked-dummad uksamalad,
sigu-mimalad isdar be-dakmaladba begi sigu mismalad.
24 Degi-inigwele, bedi sikirmaksasulid,
be-garganguedba be-warsi be gachii ganigwichi gusad.
¡Jacob-e-Bab-Dummad-Gandik-Maid, dog-nuedye an bega soged!
Bedi sibad-wawaad-edarbedyob emar-idumaid,
bedi, akwasaila-dule-odukuedyob gued,
be Israel-bendakedid.
25 ¡Ar ade, be-bab-e-Bab-Dummad be-bendakoed!
Bab-Dummad-Bela-Gangued-Nikad, ise-nued begi binsaoed.
¡Nibneggi ise-nued begi binsaoed!
¡Demar-uluba ise-nued begi binsaoed!
Bemala, ichesur mimmigan-nika gumaloed,
degi, be-mimmigan masgi be-omadii gumaloed.
26 An-babgan angi ise-nued-binsasadba, be-bab ise-nued bur begi binsanaid.
José, we ise-nued begi binsalesadi, yarmar-epenneganagi ibmar-sanmakedba bur nueganad,
sapur-epenneganagi ibmar-sanmakedba bur nueganad.
José, we-ise-nued-binsaleged, begadid.
Ar be-gwenadgan-abargi be sulesad.
27 ”Benjamín, achu-sapur-gadi-urwedyob gued.
Wakdar e-masgasad gundaed.
Sedodi, e-mas-obichadi, e-sordaganmala gundaed.”
28 Wemala, Israel-dulemar-sogambe-gakabo-ambikusadid (12). Weyob e-bab-Jacob ise-nued-binsaedgi e-masmala-war-wargwenga na emar-guoedgi ega napi sunmaksad.
Jacob-burgwisad
29 Ibagwengi, Jacob weyob e-masmalaga igar uksad: “An-burgwed warmaksad. An burgwisale, Canaán-yalagi, Het-dule-Efrón-nainugi, akwasaila-ollor-siidgi, an-dadgan-dikarba an-mui be digmalo. 30 A-akwasaila-ollor-siid an bega obared: Mamre-asabin Macpelaʼgi akwasaila-ollor-siid. Deunni, Abraham Het-dule-Efrónʼse nainu-baksagu, we-akwasaila-ollor-siid baksa gusbalid. Adi, agi e-gwenadgan-e-muimar digegar. 31 Agi, Abraham, degi, e-ome-Sara digsamalad. Agi, Isaac, degine, e-ome-Rebeca digsamarbalid. Deginbali, agi, Lea an digsamogad. 32 We-nainude, degine, akwasaila-ollor-siidde Het-dulese bakles gusad.”
33 Jacob weyob e-masmalaga igar-uksad-bergusgu, gannar megided. Geb degine, burgwissunnad.