75
Bab-Dummadbi igar-naboged-duled
Asaf, namakmalad-e-iduedga we-namaked narmaksad.
We-namakedi, “Mer neg-obergued” namaklegeyobi namaklegergebed.
1 Bab-Dummad, anmar doggus-nuedye bega soged, anmar bese goled.
Dulemar be-ibmar-gegerdaklemalad-imaksadgi sunmakmalad.
2 Bab-Dummadye, be soged: “An igar-nabogoye-sokalile,
innikigwadgi an igar nabogoed.
3 Napaneg-giglimakdele, bela egi-bukwamalad giglimakdele,
ar ani an napneg-e-sailamar-ganikid ogannoged.”
4 Nug-dummarba-imakdimaladga an soged: “¡Mer be na nug-dummarba imakmar!”
Dule-isganamarga an soged: “¡Mer be na san-dummarba imakmar!
5 ¡Mer be na gangued-nikadba yamo san-gannarba imakmar!
¡Mer be na bule-bule sunmakmar!”
6 Ar nug-dummarba-guedi, dad-nakwedsik danikosulid, dad-argwanedsik danikosulid,
nega-dulesulidganba danikosulid.
7 Ar unnila Bab-Dummadbi igar-nabogedid.
Bab-Dummad belallaa dulemar-nug odummosulid.
Abala e-nug-bipii imaked,
abala e-nug-dummarba imaked.
8 Bab-Jehová sabsur-dule-isganamar-odurdakega e-argangi nog-enamakar vino-gagbid-ibmar-baiganba-oburaled siid.
A-vino-gagbid-eodele, bela dule-isganamar-we-napneggi-gudidiid, vino-gagbid-e-asase-bakale, gobmaloed.
9 Ar andi, Jacob-e-Bab-Dummadgi degisadegu sunmakdii guoed,
Jacob-e-Bab-Dummadga an namakdii guoed.
10 Ar Bab-Dummad, dule-isganamar-e-gangued bela obelogoed,
dule-nued-e-gangueddi, ogannogoed.