4
Gwallu-olobiid, degi, olivo-sapi-warbogwad
1 Geb baliwitur-anbo-sunmaknaidi anse gannar nonikid. Agine, ar igi-dule-gabmaile, odakledae, deyobi an-odaknonikid. 2 Geb anse egisded: “¿Ibu be dake?” An abin-sogded: “Gwallu-olo-sunnabiid-candelabroʼye-nugad an daked. Geb birgine, olivo-gwallu-siged-nika an dakbalid. Gwallu-olo-sunnabiid-birgine, gwallu-senigana gugle (7) siid. Degi, e-warmar gugle (7) nikabalid. A-warmarbali, olivo-gwallu ese warmaked. 3 Deginbali, gwallu-olo-sunnabiid-dikarbali olivo-sapi sarbo gwichibalid. Olivo-sapi-wargwen, gwallu-olo-sunnabiid-nuedsik gwichid, baiddina, argan-sapiledsik gwisbalid.”
4 Geb baliwitur-anbo-sunmaknaidse an egisded: “Dummad, wede, ¿bela ibu obare?” 5 Baliwitur anga sogded: “¿Ar be wissurde, we ibu-obare?”
An ega sogded: “Dummad, an wissuli.” 6 Degisoggu, baliwitur anga sogdesunnad: “Bab-Jehová Zorobabelʼga weyob sunmaknaid:
‘Sordamar-bila-onogedginsulid,
garganguedginsurbalid.
Unnila An-Burbaba ibmar imaklegoed.’
Deyob, Bab-Jehová-Bela-Gangued-Nikad soged.
7 Yar-dummad-siid, ¿ar na be doa-itosunna?
¡Ar be Zorobabel-asabinni unnila neba gued!
Zorobabel akwa-nued begi ononai guoed.
We akwa-yeerdakmaladba sognanai gumaloed: ‘¡Doggus yeerdakleye!’ ”
8 Geb sorbali, Bab-Jehová weyob anga sogded:
9 “Zorobabel Babse-goled-neg-sobegala, akwasailamar urbisad.
Na e-sunnad neg-sobnaid obelononikoed.”
Deyobi, bemar wisgumaloed, Bab-Dummad-Bela-Gangued-Nikad bemarse an-barmiarye.
10 Dulemar-gebesaila-ibmar-burwigan-imakledgu egi-bengusmaladi,
Zorobabel e-argangi dubgi-gingwa-naid-gani dakarmalale, weligwar itodmaloed.
We-gwallu-gwagugle-guedi (7), Bab-Jehová-e-ibya gued,
bela neg-dirbir-naidgi nakulediid.
11 Geb baliwiturse an egisded: “We-olivo-sapi-warbogwad-gwichid, wargwen, gwallu-olo-sunnabiid-nuedsik-gwichid, baiddi, sapiledsik-gwichid, wede, ¿ibu obare?” 12 An baliwiturse egisdebalid: “Gwallu-e-war-olobiid-warbogwad-dikarba olivo-anagan-walabogwad-gwigwichid, agi e-gwallu iirmakmaid, wede, ¿ibu obarbali?”
13 Baliwitur an-abin-imakded: “¿Ar be wissurde, wede ibu-obare?” Geb an ega sogded: “Dummad, an wissuli.” 14 Geb baliwitur anga odulodsunnad: “We-olivo-sarbogwadi, dule-nug-imaklegarmaladid. Bab-Jehováʼga-arbaega, nug-imaklesmaladid. Ar Bab-Jehová, bela napaneg-naid-ibedid.”