11
Neg-matusulid-Babel
1 Epennegwa, bela dulemar unnila gaya-gwennaa sunmakmalanad. 2 Dad-nakwedsik dulemar nadgua, Sinarʼgi nebabi-nai dakdapid. Agi ambikudapmalad.
3 Ibagwengi, na ga muchub-muchub sokarmalad: “Anmar dakebinne, anmar napa-ginnid akwayob dutusuli sobe, geb degine, anmar soogine ogumakar imakoed.” Weyob akwa-anar napa-ginnid-akwayob-dutusuli-sobaled ebusmalad, degine, barya ebusmarbalid, ebo acha-acha imakegar. 4 Geb a-sorba, sogdemarbalid: “Anmar dakebinne, anmar neggwebur-dummad sobmala. Geb neg-matusulid nibnegse-warmakedse, anmar sobbaloed. Anmar deyob imakele, bela anmar nug-nika gumaloed, dule-dummaganga anmar gumaloed, degine, adi, mer anmar we-napneggi aisakimalagar.”
5 Geb Bab-Jehováʼdi, dulemar-neggwebur-dummad-sobnanaid, degine, dulemar-neg-matusulid-sobnanaid-dakega aidenonikid. 6 Geb Bab-Jehová binsaded: “Wemar, unnila dulemar-soggwenna gued, unnila gaya-soggwenna sunmakmalad. We-arbaedgebe-imaklenaid-obelosmalale, sogdamarbaloed, arbaed-baid anmar imakmarbarye. Degisoggu, bar galegosurmalad. 7 A-ulale, anmar aidenaergebed, ei gaya oburnaegar, adi, na aku itomaloed.”
8 Deyobi, Bab-Jehová belagwapa we-napneggi dulemar-osakisad. Degisoggu, we-neggwebur bar sobsasurmalad. 9 We-neggweburgine, Bab-Jehová weyob dulemar gaya-akar-akar-sunmakega imaksad. A-ulale, we-neggwebur Babelʼye nuggusad. Geb wegine, Bab-Jehová bela dulemar we-napneg-ugakaase osakisad.
Sem-e-wagan
(Génesis 10:21-31; 1 Crónicas 1:24-27)
10 Wemar, Sem-e-wagan gumalad:
Birgabogus muusaila-nasad-sorba, Sem-machi-Arfaxad gwalulesad.
Deunni, Sem birga-dulatar (100) nikad.
11 A-sorbali, Sem birga-dulataled-ilatar (500) napi-gudii gusad.
Sem machimala-baigan nikusbalid, degine, bunamala nikusbalid.
12 Arfaxad birga-dulagwen-gakambe-gakatar-nikadgi (35),
e-machi-Sala gwalulesad.
13 A-sorbali, Arfaxad birga-dulataled-ilabake-gakapaa (403) napi-gudii gusad.
Arfaxad machimala-baigan nikusbalid, degine, bunamala nikusbalid.
14 Sala birga-dulagwen-gakambe-nikadgi (30),
e-machi-Heber gwalulesad.
15 A-sorbali, Sala birga-dulataled-ilabake-gakapaa (403) napi-gudii gusad.
Sala machimala-baigan nikusbalid, degine, bunamala nikusbalid.
16 Heber birga-dulagwen-gakambe-gakabake-nikadgi (34),
e-machi-Peleg gwalulesad.
17 A-sorbali, Heber birga-dulataled-ilabake gaka dulagwen-gakambe (430) napi-gudii gusad.
Heber machimala-baigan nikusbalid, degine, bunamala nikusbalid.
18 Peleg birga-dulagwen-gakambe-nikadgi (30),
e-machi-Reu gwalulesad.
19 A-sorbali, Peleg birga-dulataled-ilabo-gakabakebak (209) napi-gudii gusad.
Peleg machimala-baigan nikusbalid, degine, bunamala nikusbalid.
20 Reu birga-dulagwen-gakambe-gakabo-nikadgi (32),
e-machi-Serug gwalulesad.
21 A-sorbali, Reu birga-dulataled-ilabo-gakagugle (207) napi-gudii gusad.
Reu machimala-baigan nikusbalid, degine, bunamala nikusbalid.
22 Serug birga-dulagwen-gakambe-nikadgi (30),
e-machi-Nacor gwalulesad.
23 A-sorbali, Serug birga-dulataled-ilabo (200) napi-gudii gusad.
Serug machimala-baigan nikusbalid, degine, bunamala nikusbalid.
24 Nacor birga-dulagwen-gakabakebak-nikadgi (29),
e-machi-Taré gwalulesad.
25 A-sorbali, Nacor birga-dulatar-gakambe-gakabakebak (119) napi-gudii gusad.
Nacor machimala-baigan nikusbalid, degine, bunamala nikusbalid.
26 Taré bato birga-dulapaa-gakambe-nikadgi (70),
e-masmala Abram, Nacor, degi, Harán gwalulesad.
Taré-e-wagan
27 We, Taré-e-igar:
Taré, Abram-e-babad.
Nacor, degi, Harán amba Taré-masmalamogad.
Haránʼde, Lot-e-babad.
28 Harán e-bab-Taré-iduar Caldea-dulemar-yargi, Ur-neggweburgi burgwisad. Urʼde Harán-gwalulesad-neggweburad.
29 Abram, Sarai-nikusad.
Nacorʼdi, Milca-nikusad.
Milcaʼde, degi, Isca, Harán-e-sisgan gumalad.
30 Saraiʼdi geg mimmi nikued, ar ade, gusgu muu-neggi geg mimmi-bake danikid.
31 Taré Canaán-yarse-naega Caldea-dulemar-yargi Ur-neggweburgi noar gusad.
Taré na eba wemar sear gusad:
E-machi-Abram,
e-wagwa-Lot Harán-machi,
degine, e-bala-Sarai e-machi-Abram-ome.
Degi-inigwele, Taré, Harán-neggweburse-mosgu, agi megidapmalad.
32 Geb Taré, Harán-neggweburgi birga-dulataled-ilabo-gakatar-nikadgi (205) burgwisad.