23
6
1 Be dule-dummadbo mas-gunsokalile,
nue ebinsao, doa-asabin be sii.
2 Ar be gadi-mas-gunnele,
masgunned bargao.
3 Melle be e-mas-yeer-gullegedbina soge,
ar we-masdi, unnila dule-yardakedid.
7
4 Melle be ibmar-nuegan-nikuega surbinsa-itodii gue.
Melle be ibmar-gargerbamaladginbi binsadii gue.
5 Ar be nuekwaa dakdele, be daksaled,
ibmar-gargerbamalad baisursunna berguddaed.
8
6 Melle be dule-nallegaladbo mas-gunne.
Melle be e-mas-yeer-gullegedbina sogbalo.
7 Ar e-masde, gammugi-sailagia-megeyob gued.
Bega sogoed: “Mas-gunne, gobe.”
Degi-inigwele, gwen gwage-nuedgi bega sogosulid.
8 A-sorbali, be bela mas-guchad agoed,
ega be nuedgi-sunmaksadi, binsa be sunmakoed.
9
9 Melle be dule-binsaedsulidaedga binsaed dako.
Ega be ibmar-sogoedi, be-abin isdar-itogoed.
10
10 Melle dikasurgus-nainu-abingunaidgi ibmar-ogwichismalad be oniro.
Mer be dule-sergansated-e-nainugi dogbalo.
11 Ar wemar Dule-E-Bendaked-Gandikid nikad.
Dule-sergansated-bendakegala, be-abin gwisguoed.
11
12 Ibmar-durdaksadba be ibmar imake,
binsaed-nued-uklegedi, be nue-itoge.
12
13 Melle be mimmigan-odurdaksuli gue,
molidubgi-bibyolegedba burgosulid.
14 Ar bur be molidubgi-bibyogele,
burgwed-igargi be ollor-imaknaid.
13
15 Machi, be dule-binsaed-ibedga gunonikile, gwagegi an weligwar itomogoed.
16 Be-sunmakedi, napiragwadba be sunmakele, ulubgi an yeer itononikoed.
14
17 Melle be dule-isganamargi nobgue,
bur be bane-bane Bab-Dummad-nug odummodii imake.
18 Adi, yoedse bega ibmar nueganbi guoed,
na be ibmar-edarbediid nikudapoed.
15
19 Machi, nue be itoge, binsaed-nikaa be dae,
igar-innikigwadbarbi be nanadii sae.
20 Dule-gadi-mumgumaladba mer be akae.
Dule-gadi-masgunmaladba mer be akadii gubali.
21 Ar dule-gadi-mumgumaladi, degi, gadi-mas-gunmaladi, dule-wilegedga gumaloed.
Ar dule-gabedginbi-binsaedi, unnila mor-siir-siir-yoi gudiguoed.
16
22 Be-bab-we-napnegse-be-odenonikid be itoge,
be-nan seredgusale, mer be isdar-dako.
23 Igar-napiragwad, nue-binsaed-nikagued, be amie.
Ibmar-durdaked, nue-ibmar-wisigued, be amie.
Wemala, mer be ibmar-baid-anar ogwao.
24 Dule-nued-e-baba na bela-bela yeer itoged.
Dule na machi-binsaed-ibed-nikad, weligwar itoged.
25 Be-bab, degi, be-nan, werguega be imake.
Be-sergan-we-napnegse-be-senonikid wergumalaga be imake.
17
26 Machi, an-bega-binsaed-dakdiidgi be binsae,
an-nanadiid be dake.
27 Ar ome-gambanuchu-imakedi, yaa-dummad-matusursiidyob gued.
Dule-baid-ome-galagwensur-nanaedi, dia-garagwad-matusursiidyob gued.
28 We-omedi, dule-atursaedyob matarmakdidaed.
We-ome, machergan-bukidar-e-ome-dikarba-yolemalaga imaked.
18
29 Dule-mumgued-iedisulidi, dule-sisamar-galagwensuli-gobedi,
boed amied,
ibmar-nunmaked-itoged amied,
urwed amied,
isdar-itoged amied,
binsa-nailikgued amied,
ibya-gudure-gued amied.
30 Dule-mumgued-iedisulidi, dule-sisamar-galagwensuli-gobedi, deyob gued.
31 Vino-gisi-daklesidaedbina mer be soge,
vino-noggi-dakarmaksidaedbina mer be sogbali.
E-goblegedi, nolloo gobleged.
32 Degi-inigwele, dubgi-warmakeyobi, be itogoed.
Naibe-e-gichi-begi-ubodeyobi, be itogoed.
33 Ibya-apurega be-imakoed,
galagwensuli-binsaega be-imakoed.
34 Magadba-yakumaknadapiyob be itogoed,
urmor-suar-dukugi-maiyob be itogoed.
35 Be sogdagoed: “An-naibi-imaksamala,
degite, gwen nunmak an itosulid.
An-bibyosmala, degite, gwen bai an itosulid.
An dadakusale, gannar an mumgunabaloed.”