28
1e. Judá-dulemar, degi, Israel-dulemar-sabsur-odurdaklegoed
(28:1–35:10)
Efraín-yala sabsur-odurdaklegoed
1 Efraín-dule-mummugan san-dummarba-imakdimalad, ¡duledar-wilesmar!
E-dummagan neba-nued-mullu-birgi dutu-dinnagana-bukwayobi gumalad.
Dulemar-vinoʼse-ebipiledimalad, ¡be duledar-wilesmar!
2 Bab-Jehová dule-gwensak-yeer-gangued, be-idu amisad,
dule-dutusulid be-idu amisad:
We-dule, bela ise-urwedgi sabsur-be-imaknonikoed,
we-dule, dii-gwamakar-wieyobi gangued,
burwa-dummad-dule-obelogedyobi gangued,
dii-burwaba-mesa-wiedyobi gangued,
diwar-dummad-noedyobi gangued.
3 Efraín-dule-mummugan san-dummarba-imakdimalad, ¡duledar-wilesmar!
Egi dii-dii annalegoed.
4 We-dutu e-gangued-yeerdaklegedi, neba-nued-mullugwagi-gwichidi, dingudoed.
Igi higo-san-gorogwad gwallegoed-iduar dule bato daksayalaba, gwandae,
degi, geb gundae,
deyobi gumaloed.
5 A-ibagangine, Bab-Jehová-Bela-Gangued-Nikadi, e-dula-napi-ichee-bemaloedgala, ologurgin-yeerdaklegedga guoed,
ibmar-yeerdakleged-bebegi-nagued-gandikidga guoed.
6 Bab-Dummadi, dule-igar-nabogedga igar-innikii-imaked-burba ukoed.
Neggwebur-yawagakgi-nakulemaladga niga-ogannogoed.
7 Amba dule-irwa-Bab-Dummadse-gormaladi,
degi, Bab-Dummad-gayaburba-barsogmaladi,
vinoʼba bipirmakdemarmogad,
inna-gagbid ebipiledimarmogad.
Vinoʼba binsaedsuli nadmalad
Inna-gagbid-gobedba yoledimalad.
Negburgan-dakalile, wawanmakdedamalad,
ibmar-sokarmalale, suli-suli-ito naddamalad.
8 Bela mesemar aged-sunnabi bukwad,
gwen neg daarmakar naisulid, bela isgusnaid.
9 Deginbali, an-annik weyob sogmalad:
“¿Ar wis doamar-odurdaknai itoge?
¿Doamarga Bab-Dummad-gayaburba-barsognai itoge?
¿Burwigan-gebe-mam-iargusayobi anmargi binsae?
10 ¿Burwigan-gebe-garda-absoged-durdaknaidyobi anmargi binsae?
Gannar-gannar anmarga igar-mamaid sognaid,
ise-sogar-ise-sogar we-igargi anmar-odurdaknaid.
Nugmargi gwagwagwen-gwagwagwen anmar-odurdaknaid.”
11 Emigindi nabir, ar bemar Bab-Dummadba ibsasulile, Bab-Dummad bemarga gaya-baidba sunmakoed,
a-gaya bemar aku itomaloed.
12 Bab-Dummad bemarga bato weyob sogsa gusad: “Wegine, neg-bogidikid-negad.
Dule-yegusgudiid wegi obunnogoed.”
Degi, sogsabalid: “We-neg, obunnoged-negad.”
Degi-inigwele, bemar gwen itossurmalad.
13 Degisoggu, Bab-Jehová, burwigana-gebe-garda-absoalidga-sunmakedyob ega sunmakoed.
Gannar-gannar ega igar-mamaid sognai guoed,
ise-sogar-ise-sogar we-igargi amar-odurdaknai guoed.
Nugmargi gwagwagwen-gwagwagwen amar-odurdaknai guoed.
Amar nanadmalale, gebe-burwigan-nag-obialidyob gumaloed:
Yarganba ailadmaloed, nailikgumaloed,
gege bar gwisgue gumaloed.
Jerusalén-dulemarse-nuedgi-gorlesad
14 Jerusalén-neggwebur-e-dummagan-bingedsulidamalad,
Bab-Jehová-gayaburba be itomar.
15 Ar bemar weyob sogmalad: “Anmar burgwed-igarbo igar amisad,
anmar burgwed-galubo igar amismalad.
Boni-dummagan anmargi danikile, anmarse warmakosulid,
ar ade, anmar-gakansaedi anmar napiragwadyobi daksad,
anmar-emar-yardakedi anmar igar-nuediyobi daksad.”
16 A-ulale, Bab-Jehová-Bela-Gangued-Nika-Maid weyob soged:
“¡Be dakmala! Ani an Sión-yalagi akwa-bur-nued-sulealed negsailaga mesisad.
Akwa neg-gaega, akwa-nued an ebusad,
adi, neg gandik sii guegar.
Ar dule agi bensulile, suli-suli itogosulid.
17 Ar ade, we-neg-soblegoedi igar-napiragwad-wilubsaega an imakoed,
igar-innikigwad-wilub-imakega an imakoed.
Dii-gwamakar-wimaladi bela bemar-gakansaed-igar-napiragwadyob-imakdimalad obelogoed,
diimala, bela bemar-neg-dukued odogoed.
18 Degidbali, bemar burgwed-igarbo-igar-mesisadi bar igarga-guosulid.
Burgwed-galubo-igar-amismaladi bar gangued-nika guosulid.
Boni-dummagan bemargi danikile,
bela bemargi gwichigunonikoed.
19 Be-isdarmalad bemargi-gwichigued-ilibali, ese be bergudii guoed.
Bane-bane, mutikidbali, ibginedbali, bemargi nanagwichi guoed.”
Bonigan-daniye itoarmalale,
bela-belad nue-dobe itodmaloed.
20 Gas-bipigwadgi-megeyob gumaloed,
atued-bipigwadgi-atueyob gumaloed.
21 Bab-Jehová, Perazim-yalagi-ulusadyob, uludagoed.
Gabaón-nebagi e-urwed-oyosadyob, oyodagoed.
Bab-Dummad bato guagwarmaid,
ukiarmakale, weyob-ibmar-imakdisulid imakoed.
22 Emigindi, bemar melle bar Bab-Jehováʼgi dodomalo,
adi, melle bur bule be sabsur-odurdaklemalagar.
Ar Dummad-Bab-Jehová-Bela-Gangued-Nikadi, bela neggweburmar-obelolegoedgi-sunmaksa an itosad.
23 Be itomar, nue be an-gayaburba itomar.
Nue be bogi an-itomar,
an-ibmar-soged be itomar:
24 Sapurgi-arbaed-dule, ibmar-digega napa imued.
A-dule, ¿obunnosuli napa-imuedginbi alamakdii guode? Suli.
¿Unnila bane-bane napa-swaana, degi, gwisar-gwisar imaknai guode? Suli.
25 Ar bela napa guakwaa imaksale, ¿gagan-wawagan-gwag-eneldoʼye-nugad mie-mie imakdasursi?
¿Ibmar-gwag-cominoʼye-nugad digdasursi?
Geb a-sorba, ¿ilekwaa-orosgi-dakleged-trigo digdasursi?
¿Orosgisaar-dakleged-cebada digdasursi?
¿Nainu-gakabali orosgi-saardakleged-centenoʼye-nugad digdasursi?
Eye, deyob imakdado.
26 Ar ade, Bab-Dummad weyob ibmar-imakega dule-odurdaked,
igi dule ibmar imakoe, aba odurdaked.
27 Ar gagan-wawagan-eneldo-gwag, orosyob omukulesulid.
Ibmar-gwag-cominoʼye-nugad-birgine, e-gwag-oniega ibmar-ukusulid obipirmaklesulid.
Ar ade, gagan-wawagan-eneldo-e-gwagmar suar-bipigwadgi obateledaed,
Ibmar-gwag-cominoʼye-nugad suar-nollogwadgi obateledaed.
28 Oros-gwagmar omukulenaile, sabsur-ubikwaa imaklesulid.
Deginbali, ibmar-gwag naglenaidbi geg gued.
E-birgine, ibmar-ukusulid-nanaega imakleged,
ar molimardi, ibmar-gwagmar ubimaksulid.
29 We-binsaedi, bela Bab-Jehová-Bela-Gangued-Nikadgi danibalid.
E-binsaed-dakedi, innikigwadid,
e-binsaed-nikadaedi, sunsogedid.