21
Dule-isganamar-nasguedgi, degi, ibmar-sate-guedgi sunmaklenaid
1 Agine Job abin-sogded:
2 “Bemar nue an-sunmaked itomala,
adi, bemar nabir gadi-gadi an-imakmaloed.
3 An sunmaknaile, mer sulibinsa alled-itomalo.
An sunmaked-bergusale, bemar allebier, allemaloed.
4 ”An-urwenaidi, dulemarbo an urwenaisulid.
A-ulale, geg an san bargaed.
5 Nue be an-dakmar.
Geger be an-dakmaladba, gaya be gamaloed.
6 We-ibmargi an binsaddibe an gwakiddaed,
bela an-abaganmar iii naddaed.
7 ¿Ibiga dule-isganamar amba dula-gudinanae?
Aka bur bule nasgumamaid, deyob seredgumamaid.
8 Dule-isganamar e-mimmigan-nasgumai daked,
e-waganmar-nasgumai daked.
9 Dule-isganamar e-neguyagi neg-bogidikid-nika gudidamalad, dobedsuli gudidamalad,
Bab-Dummadse gwen sabsur-odurdaklesurmalad.
10 Dule-isgana-e-molimar-bebe-nikad e-dula-bakmalad sunsogmaladid.
E-moli-omegandina, mimmigan-nikualile, gwen e-ibe mellesulid.
11 Dule-isgana-e-mimmigan sibad-wawaadyob abarmakdidamalad,
dodonaigusmalale, oallenagusdamalad.
12 Gar-tambor-goledbali, gar-arpa-goledbali, namakdedamarbalid.
Gar-gammu-goledbali, wergunaidamarbalid.
13 Ar dule-isganamar-e-gudiidi, nueganbi gudidamalad.
Burgwidmalale, nuedgi burgwiddamalad.
14 Dule-isganamar Bab-Dummadga sogdedamalad:
‘Mer be anse gole, anmar Be-Igar-Maidba nanabisurmalad.
15 Anmar e-nug-odummogega, Bab-Dummad-Bela-Gangued-Nikadde, ¿doasunna?
Anmar ese gorye sogele, ¿ibu-nued egi amilesunna?’
16 Dule-isganamar na e-ibmar-nuegan-nika-guega egi sisulid.
Bipisaale, amar-binsaed-isgana-ukedba an binsaed galegosulid.
17 ”Dule-isganamar geg burgwe gudimalad. Undar iba-suitii gudidamalad.
Dule-isganamar boni-dummaganba-gar-itodii dasurmalad.
18 Dule-isganamar, gagan-dinnagwadyob, burwa-dummadba-selemai dakledisulid.
Dule-isganamar, burwa-ooredba gaganyob-selemai dakledisurbalid.
19 Anga sogdamaloed, Bab-Dummad dule-isgana-e-mimmiganbi sabsur-odurdakoye, e-babgandi, odurdakosurye.
Bab-Dummad bur bule e-babgan sabsur-odurdakena gadin,
adi, magar na itomaloed.
20 Dule-isgana e-wilegoed, e-ibyagwar na daksun.
Dule-isgana, Bab-Dummad-Bela-Gangued-Nikad-sabsur-e-odurdaked itosun.
21 Dule-isganamar bar undar-gudii guosulidbali,
e-sorba-e-gwenadgan-beoedi, gwen bai dakosulid,
gwen egi binsaosulid.
22 ”¿Doa Bab-Dummad binsaed-nuegan-nikuega odurdakosunna?
Bab-Dummad bur emar-wilubdaked maid,
nuga-nikamaladse-bakale, ese wilub-daklemalad.
23 Abar-dulemar nuchukwagwadgi burgwemalad,
nue yeer-neg-itodimaladgi burgwemalad,
nue bogidikid-gudiidgi burgwiddamalad.
24 Ibmar-bukidar-nikaa gudidamalanad,
san-nuedi, bonisuli gudidamalanad, deyob burgwiddamalad.
25 Abar-dule sulibinsa-isdar-itodii burgwiddabalid,
gwen ibmar-nuedgi-wergudsuli burgwiddamalad.
26 Bela we-dulemar napa-yaba-burgwarmamaile, emarbi gumalad.
Napa-urba nusbiini mamai gumaloed.
27 ”Ar bemar-binsabukwadi an wisid,
unnila bemar an-wiogedgi binsabukwad.
28 Bemar-binsananaid an wisbalid.
Bemar binsabukwad: ‘¿Bia we-dule-nuga-nikad-e-neg-dummad nade?
¿Bia we-dule-isgana-e-neg nade?’
29 ¿Dule-bukidar-igarba-nanamaladse be egissurmarsi?
¿A-dulemar-sunmaked be nue-itosurmarsi?
30 Dule-isgana bonigan-nonikile, akar-gusurdamalad.
Sabsur-odurdakleged-ibagi, san-onosdamalad.
31 ¿Doa dule-isganaga e-gudiidgi akar sogosunna?
¿Doa ega asabinmakar ibmar sogosunna?
¿Doa dule-isgana sabsur-odurdakosunna?
32 Dule-isgana-burgwisar, neg-uanse-selesdibe,
e-neg-uangi dule-nakulemalad ogwichilesdaed.
33 Neg-uanse-e-bardakmalad bukidar ainiardaed.
Napa-nuedgi digles mesilesdaed, nuedgi bogidik mesilesdaed.
34 ”Degite, ¿igi bemar an-gwage gadi-gadi imakosunna?
Yogasaar be anga sunmaknanaimalad, bemar anga ibmar-sognaid inniki anga sunmaknanaisurmalad.”