29
Bab-Jehová-e-gangued-yeerdakleged
David we-namaked narmaksad.
1 Bemar baliwiturmar, Bab-Jehová-e-nug odummomar,
Bab-Jehová-e-ganguedgi, e-yeerdaklegedgi be sunmakmar.
2 Bab-Jehová, Bab-Dummad-gued-ulale, e-nug be odummomar,
Bab-Jehová-e-neg-islidikidgi, be Bab-Dummad-nug ogannomar.
3 Bab-Jehová-sunmakedi muu-billigi gollomakemaid.
Bab-Dummad-Bela-Gangued-Nikad gollomakemaid.
¡Bab-Jehová muu-billi-dummad-birgi negsemaid!
4 Bab-Jehová-sunmaked dutusur sunmaked,
Bab-Jehová-sunmaked dutusur goled.
5 Bab-Jehová-sunmaked iksiwar-bibisged.
¡Líbano-Yar-e-iksiwarmar Bab-Jehová-sunmakedba bibisged!
6 Bab-Jehová, Líbano-yar, Sirión-yar ogiglimaked.
Moli-bebe-nikad-sapingana-ichomakeyob Bab-Jehová we-yarmar-oichomaked.
Moli-bebe-nikad-sapurbarmalad-ichomakeyob Bab-Jehová we-yarmar-oichomaked.
7 Bab-Jehová-sunmaked ginnitibi milemaid.
8 Bab-Jehová-sunmaked nega-dulesulidgan ogiglimaked,
¡Bab-Jehová nega-dulesulidgan-Cadesʼye-nugad ogiglimaked!
9 Bab-Jehová-sunmaked sapi-encinaʼmar bibisged, sapurmar swanga nasiked.
Bab-Jehováʼse-goled-neggi bela-dulemar Bab-Dummad-nug odummomalad.
10 Bab-Jehová dii-barigan-e-sailaga gued,
Bab-Jehová bela negsemai degisadeguoed.
11 Bab-Jehová na e-dulemarga gangued ukoed,
Bab-Jehová e-dulemarga bela neg-bogidikid nasiked.