14
4c. Jesús-wilesad, e-burgwisad, degi, e-gannar-durgusad
(14:1–16:20)
Jesús-gaega igar-amismalad
(Mateo 26:1-5; Lucas 22:1-2; Juan 11:45-53)
1 Oburgwilegoenad-Iba-onoleged, degi, Madu-Inasuli-Gulleged-Iba-onoleged ibabo-napid. Dule-irwa-Bab-Dummadse-gormalad-e-dummagan, degi, Garda-Narmaked-Dulemar igar-amiarmalad, igi-saele, yamo-yardakar Jesús-gamalodibeye, adi, oburgwemalagar. 2 A-ulale, na muchub-muchub sogdemalad:
“Mer anmar ibagi Jesús-gamaloye. Abakale, Jesúsʼbina dulemar urwearmalarye.”
Betania-neggweburgi Jesús-nonogi gwallu-wawa eolesad
(Mateo 26:6-13; Juan 12:1-8)
3 Jesús Betania-neggweburgi Simón-naibe-buna-yaa-maleged-nika-gudigusad-neggi mas-gunsigua, ome-wargwen gwallu-wawa-nued, nardoʼye-nugad, gargerba-baklegedi, bute-akwa-alabastroʼgi-sii senonikid. Ome bute-nono-bichisgu, Jesús-nonogi gwallu-wawa eosad. 4 Gwenna-gwenna-bukmalad sae-itode sogdemalad:
—¿Ibiga we-ome binsarsunna gwallu-wawa-nued wiosa? 5 Ar we gwallu-wawa mani-dummarba nabir uklegoenad, adi, wileganaga a-mani uklegegar.
Dulemar omegi sunmaknanai guarmalad.
6 Jesúsʼdi sogded:
—Mer be omegi sunmakmar. ¿Ar ibiga bemar ese urwemala? Ar we-ome ibmar-imaksad dog-nued angi binsasad. 7 Ar bemar-abargi dule-wilegana degisadegu gudiguoed. Bemar dule-wilegana-bendakbiele, sunna be bendakoed. 8 We-ome, unnila na sunna-ibmar-imakedba ibmar-imaksad. An-diglegoedga iduakwaa an-san gwallu-wawagi magsad. 9 Napira an bemarga soged, we-napneggi bia Bab-Dummad-Gayaburba-Nuedgi sunmaklegoe, we-ome-ibmar-imaksad-ebinsamalaga egi sunmaklemogoed.
Judas, darba Jesús-uksad
(Mateo 26:14-16; Lucas 22:3-6; Juan 13:21-30)
10 Judas Iscariote, Jesús-sapingan-ambe-gakabogwad-wargwenad (12), darba Jesús-ukega dule-irwa-Bab-Dummadse-gormalad-e-dummaganse nadegusad. 11 Judío-dummagan, Judas-itosmargu, weligwar itosmalad, ega mani ukmaloye sogsamalad. Degisoggu, Judas igar-amiarsunnad, igi-saele darba Jesús-ukodibeye.
Bab-Jesús-burgwisadgi-binsaegala igar-megisad
(Mateo 26:17-29; Lucas 22:7-23; 1 Corintios 11:17-34)
12 Madu-Inasuli-Gulleged-Iba gebe-onodedgi, gusgu Oburgwilegoenad-Ibagi-sibad-wawaad-oburgwiledaedgi, e-sapingan Jesúsʼse egichiarmalad:
—Oburgwilegoenad-Ibagi-mas-gulleged gunnega, ¿bia anmar bega guagwar ibmar-imaknabi be anmar abege?
13 Jesús na e-sapingan-warbo barmisad, ega sogsad:
—Neggweburse be namar. Agi dule-wargwen gwidugi dii-semai bemargi nodagoed, eba be namalo. 14 A-dule bia dogdapoe, a-neg-ibedga be sogmaloed: ‘Odurdaked-saila sogye: ¿Bia Oburgwilegoenad-Ibagi an, an-sapinganmala mas-gunnoed-neg siiye?’ 15 Geb neg-ibed, niba-aila-birgi neg-dummad bato guagwar nuesaar-sii bemarga oyogoed. Agi bemar anmar-mas-gunnoed guagwar urbemaloed.
16 Jesús-sapingan-warbogwad neggweburse nadmarsunnad. Neggweburse dogdapmalad, ar igi Jesús emarga sogsagusa, deyobi dakdapmalad. Degisoggu, masgullegoed guagwar urbismalad.
17 Neg-mutikgudgu, Jesús na e-sapingan-ambe-gakabogwadmala (12) nonimalad. 18 Mese-naba mas-gunsimargu, Jesús sogded:
—Napira an bemarga soged, bemar-wargwen-anba-mas-gunsiidi, darba an-ukoed.
19 Geb e-sapingan wile itodmalad, na warwargwengi Jesúsʼse egisdemalad:
—¿Ani an be-ukoe?
Baid sogdemogad:
—¿Ani an be-ukoe?
20 Jesús e-sapingan-abin sogded:
—Bemar-ambe-gakabogwad-wargwenad, bategi anba-madu-wara-imaknaid, a darba an-ukoed. 21 Napira an bemarga soged, ani Dule-Machi, ar igi Bab-Dummad-Gardagi angi narmakar-nai, ar deyob an burgoed. Ar dule-darba-an-ukoeddina nue-wilegoed. A-dule gwalulessulina, bur nabirindo.
22 Mas gunbukmargu, Jesús madu-susgua, Bab-Dummadga dog-nuedye sogsad. Geb a-sorba, madu-bisge-bisge-imaksagua, e-sapinganga uksad, ega sogded:
—Be sumar, we-madu an-sanad.
23 A-sorbali, Jesús nog susbalid. Geb Bab-Dummadga dog-nuedye-sogsagu, e-sapinganga uksad, agi e-sapingan bela gobsamalad.
24 Jesús e-sapinganga sogded:
—We, an-ablisad. An-ablisgi Bab-Dummad dulemarbo igar-bini mesnaid. An-ablis dulemar-bukidar-ulale, milegoed. 25 Napira an bemarga soged, bar an vino gobosulid. Geb iba-nonikoedse, Bab-Dummad-e-negdakmaidgi an vino-binid gobdapoed.
26 Namaksamalad-sorbali, geb Olivo-yarse nadmalad.
Jesús, Pedro-aku-e-dakye-sogoed sogsad
(Mateo 26:30-35; Lucas 22:31-34; Juan 13:36-38)
27 Geb Jesús na e-sapinganga sogded:
—Belagwapa bemar emi-mutik angi bangudmaloed. Ar ade, Bab-Dummad-Gardagi narmakar naid:
‘Sibad-wawaad-edarbed an oburgoed,
Geb agi sibad-wawaadmar bela duurmakdoed.’
Zacarías 13:7
28 Jesús sogdebalid:
—Ar an gannar durgusad-sorbali, an bemar-idu Galilea-yarse naoed.
29 Geb degine, Pedro, Jesúsʼga sogded:
—Bela begi bangudmalale, andi begi banguosulid.
30 Jesús, Pedro-abin sogded:
—Napira an bega soged, emi-mutiki, gannir-irbo-namaked-iduar, be ilapaa an-osulogoed.
31 Aka bur bule Pedroʼdi sogded:
—Ar an beba burgweye sogele, an be-osulogosulid.
E-sapingan-baigan bela degibi sogdemalad.
Jesús, Getsemaníʼgi Bab-Dummadse gorsigusad
(Mateo 26:36-46; Lucas 22:39-46)
32 Jesús na e-sapinganmala Getsemaníʼye-neg-nugadse nadmalad. Agi Jesús e-sapinganga sogded: “Wegi be ambikumar, andi an Bab-Dummadse gorgwelo.” 33 Unnila Pedro, Jacobo, degi, Juan, eba sesagusad. Agi, Jesús nue-wile itoalid, degi, nue-surbinsa itoarbalid. 34 Jesús na e-sapingan-walapaagwadga sogded:
—Andi an ulubgi nue-bukib-itoged, sunna an burgwisar an itoged. Wegi be ambikumar, mer be gabmalo.
35 Jesús sikwas nadgu, napagi yokorgi-sindigar sigdapid. Geb Bab-Dummadse gorsigusad, egi-nunmaked-danikoedi bitigi ega sunna osulogena gadinye. 36 Jesús weyob sogsigusad: “¡Abba! (Abba obared Baba). Begardi, bela ibmar sunna guedbiid. Bitigi be anga dummad-an-wilegoed osulogena gadin. Degi-inigwele, an-ibmar-abegedba mer ibmar guo, unnila be-ibmar-abegedbarbi be ibmar imaksun.”
37 Jesús gannar nonigua, e-sapingan-gabmai daknonikid. Geb Pedroʼga sogded:
—Simón, ¿be gabmade? ¿Bipisaar wis be wachi-irgwensaar atakdii gussurde? 38 ¡Atakmala! ¡Bab-Dummadse-gormala! Adi, bemar isguedse mer galakumalagar. Napiragwa bemar-burbadi ibmar-nued-imakega guagwar gudiinad, ar bemar-sandi nolloo gued.
39 Jesús gannar nadbalid. Igi iduar Bab-Dummadse-gocha, deyobi gannar Babse gochabalid. 40 Jesús gannar nonibargua, e-sapingan gannar gabmamai daknonibalid, ar ade, gabed egi nue-obin itomalad. Degisoggu, aku-itomalad igi Jesús-abin sogmaloe. 41 Jesús gannar ilapaagus e-sapinganse nanadanikid, geb ega sogded: “¿Bemar amba gabmamade? ¿Amba obunnomamade? Mer bar be gabmarsun. Wachidi bato omosad. Ani Dule-Machi, dulemar-isgudidimaladga uklesokalid.
42 ”¡Be gwisgumala! ¡Anmar nae! Dule-darba-an-uksokalid bato anmar-walikgusad.”
Jesús-galesad
(Mateo 26:47-56; Lucas 22:47-53; Juan 18:1-11)
43 Jesús amba sunmakgwichidgi, e-sapingan-warambe-gakabogwad-wargwenad, Judasʼye-nugad nonikid. Judasʼba dulemar-bukidar es-suidyalaba, degi, suarmar-annik-annik danimalad. A-dulemar, dule-irwa-Babse-gormalad-e-dummagan, Garda-Narmaked-Dulemar, degi, Judíoʼmar-girmar-dummagan, barmiar gusmalad. 44 Judas, Jesús-darba-uksad, dulemarga weyob sogsagusad: “An dule-e-wagar-uoedi, a-duled. A be gamaloed, degi, nue-atinnar be sedmaloed.” 45 Judas nonigua, Jesús-walikaa naded, geb ega sogded:
—Odurdaked-saila.
Geb ei-wagar usad.
46 Geb degine, dulemar Jesús-gasmarsunnad. 47 Agi Jesús-sapin-wargwen-gwichidi, es-suid-onosgu, dule-irwa-Bab-Dummadse-gormalad-e-dummad-e-mai naibi imaksad, e-ibe uaduk siksad.
48 Jesús dulemarga sogded:
—¿Ibiga dule-ibmar-atursaedyob es-suidyalaba, degi, suarmaryalaba be an-gadanimala? 49 Bane-bane an bemar-abargi gudigusad. Bab-Dummadse-goled-neggi, an dulemar-odurdakdii gusad, degite, gwen be an-gassurmalad. Degi-inigwele, ar Bab-Dummad-Gardagi-narmakar-naidba ibmar guergebed.
50 Geb degine, bela e-sapingan Jesús-metenadmalad, e-idu wakitemalad. 51 Sapingwa-wargwen unnila atuedgi-bipirmakar Jesúsʼba nadapgusad. A-sapingwa gasmalad. 52 Edi binnasur-guargu, atued-mide uka-swiri wakited.
Jesús, igar-nabiromalad-dummagan-asabin selesad
(Mateo 26:57-68; Lucas 22:66-71; Juan 18:19-24)
53 Dulemar dule-irwa-Bab-Dummadse-gormalad-bur-dummadse Jesús-senonimalad. Agi bela dule-irwa-Bab-Dummadse-gormalad-e-dummagan, Judíoʼmar-girmar-dummagan, degi, Garda-Narmaked-Dulemar ambikunonimalad. 54 Pedroʼdi bannaba Jesúsʼba nadapgusad, degi, dule-irwa-Bab-Dummadse-gormalad-bur-dummad-neg-imbase warmakdapid. Agi Pedro waega suar-ibmala-abargi soo-walik sigdapid.
55 Dule-irwa-Bab-Dummadse-gormalad-e-dummagan, degi, bela-Judío-dummagan-igar-nabiromalad, igar-aminanai-guarmalad, igi-saele Jesús-nodiid amimalodibeye, adi, Jesús-oburgwemalagar. Degi-inigwele, Jesús-nodiid gwen amissurgusmalad. 56 Bukidar yamo-gakansaar Jesúsʼgi sunmaknanai gusad. Degi-inigwele, na e-ibmar-sognanaidi gwen balillaa sogsasurmalad. 57 Geb degine, gwen-gwen gwisgusmargu, yamo-gakansaar weyob Jesúsʼgi sunmakdemalad:
58 —Anmar weyob Jesús soge itosmalad: ‘We-neg-Bab-Dummadse-goled-dulemar-sobsadi, an earoye. Geb ibapaagi an baid soboye, dulemar sobosurye.’
59 Degi-inigwele, amba e-ibmar-sognanaid gwen balillaa sogsurmalad.
60 Geb dule-irwa-Bab-Dummadse-goled-bur-dummad, dummagan-abargi-gwisgusgu, Jesúsʼga sogded:
—¿Be dulemar-abin-imakosuli? Be wemar-abin-imakega, ¿igi be sogmogoe?
61 Ar Jesúsʼdi bipisaar sunmaksasulid, gwen abin-imaksasulid.
Geb dule-irwa-Bab-Dummadse-goled-bur-dummad gannar Jesúsʼse egisdebalid:
—¿Ar be Cristo, Bab-Dummad-Bur-Odummolediid-E-Machi?
62 Jesús, abin-sogded:
—Eye, ani an adi. Ani Dule-Machi, Bab-Dummad-Bela-Gangued-Nikad-e-argan-nuedsik sii be an-dakmaloed, degi, nibneggi mogir-imbaba-dani be an-dakmarbaloed.
63 Geb dule-irwa-Bab-Dummadse-goled-bur-dummad, na e-mor siir-imaksad, oyogega, ede Jesús deyob-ibmar-sogsadi sae-itoye. Geb sogded:
—¿Ar ibiga e-barsogmalad bar anmar abesunna? 64 We-Jesús Bab-Dummad-nuggi-dodosad, bemar-sunnad itosmalad. ¿Igi bemar itomarmosunna?
Bela dummagan-igar-itobukmalad sogsamalad, Jesúsʼga burgwed-igar maiye, degisoggu, oburgwilegergebye. 65 Gwenna-gwenna Jesúsʼgi wiakdemalad. Jesús-ibya-edichamalad, geb e-wagar-bibyonai gusmalad.
Ega sognanai guarmalad:
—Ar be soge, doa be-sarsosa.
Suar-ibmala wagargi Jesús-bibyonai gusmarmogad.
Pedro, Jesús-akudakye sogsad
(Mateo 26:69-75; Lucas 22:54-62; Juan 18:15-18, 25-27)
66 Pedro aila-urba neg-imbagi sii, dule-irwa-Bab-Dummadse-goled-bur-dummadga-bunagwa-arbaed nonikid. 67 Bunagwa, Pedro soogi wasii dakargua, nue-nuu dakdegu, ega sogded:
—Be Jesús-Nazaretʼginedba gudidamogad.
68 Pedroʼdi bunagwa-abin-osulosa, sogded:
—Aku an dake. Deginbali, aku an itobalid ibu be anga soge.
Geb Pedro neg-imba-dogedse, magaba noded. Geb agi gannir namakded.
69 Bunagwa gannar Pedro-dakarbargu, dulemar-bukmaladga sogded:
—We-dule, Jesúsʼba naimogadid.
70 Pedro gannar osulosbalid.
Sikwas-sorbali, dulemar agi bukmalad Pedroʼga sogdemalad:
—Napiragwa be Jesúsʼba naimogadid, ar be Galilea-dolad, degi, be-sunmakedi a-dulemaryob be sunmakmogad.
71 Geb Pedro gakansaar, gandikidba ise-sogar sogded:
—We-dulegi be sunmakmaladi, an aku dake.
72 Degi-sogsagu, gannir gannar namakdebalid, ase ilabogus namaked. Agi Pedro ebinsaas-naded igi Jesús ega ibmar sogsa: “Gannir-ilabo-namaked-iduar, be ilapaa an-osulogoye.” Geb Pedro ise-boar naded.