37
Dule-isganamar bergumaloed
David we-namaked narmaksad.
1 Dule-isganamar-nasgumaidba mer be sae itoge,
Dule-isganamargi mer be nobgue.
2 Ar we-dulemar gaganyobi emiskwaa bergudmaloed,
gagan-dinguddaedyobi emiskwaa surgudmaloed.
3 Bab-Jehováʼgi mer be bengu, ibmar-nuegan be imake.
We-napneggi galakusuli be gudii guoed.
4 Bab-Jehováʼgi be nue-wergudii sae.
Ar be ibmarbina-sogdiid, Bab-Dummad bega ukoed.
5 Be-ibmar-imakbied, Bab-Jehováʼga be uke.
Mer be Bab-Jehováʼgi bengue,
ar Bab-Jehová bega ibmar imakoed.
6 Igar-maidba be-ibmar-imakedi, Bab-Dummad bega dad-ibeleryob odalogoed.
Deyobi dule bela magar daknonikoed,
bede, dule-napiragwadid,
bede, igar-maidba ibmar-imakedid.
7 Bab-Dummad-asabin bogidik-gudii be imake.
E-bega-ibmar-imakedse edarbedii be sae.
We-dule-ibmar-isgana-imaked nasgumai be dakele,
mer be sae-itogo.
8 Be-isdar-itoged na be bargae,
be-sae-itoged be iege.
Melle be urwe,
abakalegi be neg-oichoalile.
9 Ar dule-isganamar burgwemaloed.
Dule-Bab-Jehováʼgi-ibmar-edarbedimaladdi, neg-nued-bonisulid ega uklegoed.
10 Dule-isganamar napi-ichee gudidimalad.
Ar a-dulemardi be-amidigumaloen-inigwele, gwen be-amiosurmalad.
11 Ar dule-san-dummarba-imaksurmalad neg-nued-bonisulid egadga guoed,
amala bela nue-nasgumaidbali, weligwar itomaloed.
12 Dule-isgana dule-nuedgi sunnasur binsadaed.
Dule-isgana dule-nued-dakdele, bela-bela nue-sae dakdaed.
13 Degi-inigwele, Bab-Jehováʼdi dule-isganaga alloed,
ar wisid, we-dulemar-bergued bato ese warmaksad.
14 Dule-isganamar, dule-wilegana-oburgwega, dule-nued-nanamalad-ogilogega, e-es-suid ononanaid,
e-sigumar guagwar ebisbukwamalad.
15 Degi-inigwele, e-es-suid e-gwagegi yolegoed,
e-warsimardi ei bibislegoed.
16 Dule-nued ibmar-ichee-nikale,
dule-isgana-ibmar-bukidar-nikadba, bur nuedid.
17 Ar Bab-Jehová, we-dule-isganamar-e-gangued ei osulogoed.
Dule-igar-inniki-imakmaladdi bendakoed.
18 Bab-Jehová, dule-inniki-nanadimalad-edarbediid.
A-dulemarga ibmar-uklegoedi, degisadegu egadga guoed.
19 Dule-inniki-nanadimaladga ibagan-bulegan-noni-sogele, akar-guosulid.
Ukud-dummad nagunonikile, mas-nika guoed.
20 Dule-isganamardi, bergudmaloed.
Bab-Jehová-isdarmaladdi, gagan-burgweyobi burgwidmarmogoed.
Waayob bergudmaloed.
21 Dule-isganamar aimargi mani-gasale, bar bennukdasulid.
Dule-nueddi dule-wiledakedba aimarga ibmar ukdedaed.
22 Dulemar Bab-Jehováʼse-nabir-binsalesmaladi, neg-nued egadga guoed.
Dulemar Bab-Jehováʼse-ukabsalesmaladdi, girgumaloed.
23 Dule-wargwen e-daedgi Bab-Jehová-yeer-ito imakele,
Bab-Dummad we-dule-nued-nanadii imaked.
24 Dule-nued gwatirnoni-sogele, deyob degisadegu gudii guosulid,
ar Bab-Jehová we-dule-bendakoed.
25 An sapingwa-danikid-akale, an seredgusadse, an dakdisulid, dule-nuedi nue-dummad-wiledii,
e-mimmigan mas-egisdii an dakdisulid.
26 Dule-nuedi aimarga ibmar-ukalile, nuedgi yeer-itogedba ukdedaed.
E-mimmigan ega ibnuedga gued.
27 Ibmar-isganagi be bangu,
ibmar-nueganbi be imakdii gue.
Ar deyob be imakele,
Bab-Dummad bega-yar-ukoye-sogsadgi degisadegu be gudii guoed.
28 Ar Bab-Jehová igar-inniki-imakleged yeer dakdaed,
dule-eba-nue-nanadiidgi, bangusulid,
Bab-Jehová amar-nue-edarbedidaed.
Dule-isganamardi, bergumaloed,
gwen wagan-nikuosurmalad.
29 Dule-nuegan-damaladdi, Bab-Dummad ega yar-ukoye-sogsadgi
degisadegu mai gumaloed.
30 Dule-nued sunmakdele, nue-binsaed-nikaa sunmakdedaed,
Dule-nued sunmakdele, igar-inniki-maidba sunmakdedaed.
31 E-Bab-Dummad-igar-maid e-gwagegi sedidaed.
A-ulale, isgusurdaed.
32 Dule-isgana dule-nued-oburgwega
arbakee dule-nued-argadidaed,
33 Degi-inigwele, Bab-Jehováʼdi dule-isganaga dule-nued-urmakosulid.
Dule-nuedga igar-itolear-sogele, egi isgusye-sogega imakosulid.
34 Bab-Jehová-abdakdii be gue,
a-sogedba be nanadii gue.
Bab-Jehová be-nug-odummogoed,
neg-nued begadga-guegala, bega ukoed.
Dule-isgana-bergumaloedi, be-sunnad be dakoed.
35 An dule-isgana daksad,
urwar-sapi-dummad-neg-ganikidyob, na san dummarba imaked.
36 Degi-inigwele, we-dulemar emiskwaa bergudoed.
We-dulemar bato sulibinne dakledagoed.
Be amialile, be dakosurguoed.
37 Dule-nuegan-damalad be dake,
dulemar igar-maidba-damalad be dake.
We-dulemar-nueddamaladga igar-nued ega maid.
38 Ar dulemar igar-maidgi-yoledimaladdi, bela burgwemaloed,
Dule-sunnasur-damaladdi, bela bergudmaloed.
39 Dule-nuegan-damalad-e-bendakleged Bab-Jehováʼgi danikid.
Ibagan-suli-suli-itogedgi, Bab-Jehová dule-nuegan-bendakedga gued.
40 Bab-Jehová bonigangi dule-nued-bendakoed,
ar Bab-Jehováʼgi bensuli-gudii gusad.
Bab-Jehová dulemar-isganagi we-dule-onogoed,
dulemar-isganagi bendakoed.